
CUVÂNT 
LA ÎNCEPUTUL POSTULUI MARE 


Când au fost alungaţi strămoşii noştri din rai, 
Dumnezeu a pus heruvimi cu sabie de foc să nu se 
mai apropie nimeni, nici să mai intre om înapoi în ral. 
lar Adam şi Eva au plâns nemângâiaţi multă vreme: 
„Doamne, am greşit! Dă-ne voie înapoi în rai! Să 
venim înapoi în raiul desfătării cel preadulce şi 
preasfânt”. Şi ar fi vrut să plângă mai mult, că i-a scos 
din atâta  desfătare, din atâta frumuseţe, din atâta 
dulceaţă şi lumină, şi i-a aruncat pe pământ Dumnezeu 
pentru călcarea poruncii Lui, dar s-a arătat arhanghe- 
lul Uriil din cer, unul din cei şapte arhangheli, şi le-a 
spus: 

- Adame şi Eva, de ce plângeţi? 

- Doamne, plângem că am supărat pe Ziditorul 
nostru Dumnezeu şi iată ne-a dat în această vale a 
plângerii şi a ispitirii, pe acest pământ pustiu. 

Şi atunci arhanghelul Uriil le-a spus: 

- Nu mai plângeţi. Adame, ia pe soţia ta Eva, 
apucați-vă de săpat pământul, să vă cunoaşteţi unii pe 
alții şi să naşteți copii, că Dumnezeu nu vă mai bagă 
în rai până la plinirea vremii. Dumnezeu este prea 

drept şi, pentru că aţi ascultat pe satana şi aţi călcat 
porunca Lui, v-a dat canon pe acest pământ, însă la 
plinirea vremii, prin noul Adam care va veni în lume, 
voi veţi intra iarăşi în rai pentru veşnicie. De acum 
luaţi-vă de-o grijă, că în rai nu intraţi aşa de curând. 

Şi au trecut de atunci şi până la venirea noului 
Adam, lisus Hristos, 5.508 ani, cât a stat tot neamul 
omenesc în iad. Marele Vasile, în al patrulea cuvânt 
pentru rai, zice aşa: „Care a fost pricina plângeri lui 
Adam şi a izgonirii? A fost călcarea poruncii postu- 

lui”. Că i-a spus Dumnezeu: Din toți pomii raiului vei 
mânca, iar din pomul cunoștinței binelui şi a răului 
să nu mănânci, că în orice zi vei mânca, cu moarte 
vei muri. Deci numai pentru că nu au postit Adam şi 
Eva nu de toate bunătăţile raiului, ci numai de pomul 
acela, i-a izgonit Dumnezeu din rai pe pământ. 
„Pentru că n-am postit, zice Marele Vasile, am ieşit 
din rai. Să postim, zice, noi, ca să intrăm în rai”. 

In locul postului celui din rai, Biserica lui 
Hristos, care este mireasa lui Hristos şi trupul lui 
Hristos, a pus în cursul anului patru posturi, apoi 
miercurea şi vinerea, şi lunea pentru creştinii buni, şi 
alte posturi rânduite de Biserică. Noi, dacă am fi stat o 
zi în rai, să vedem cât e de frumos acolo, am fi plâns 
şi noi o sută de ani, că am călcat porunca postului. 
Dar fiindcă n-am stat, ci prin credință umblăm, nu 
prin vedere, cum zice marele apostol Pavel, de aceea 
nu ştim câtă fericire şi câtă bucurie este acolo. 

Acolo, cum zice Sfânta Scriptură,  pornirile 
râurilor  veselesc cetatea lui Dumnezeu. Râurile 
Duhului Sfânt au făcut din rai aşa numitul Gan Eden, 

adică desfătarea lui Dumnezeu cea veşnică cu fiii Lui, 
îngeri şi oameni, care nu poate fi cuprinsă nici de 
minte, nici de limbă de om, pentru ca să se poves- 
tească. Aşadar Dumnezeu, în iubirea lui de oameni 
cea nemărgimtă, a ştiut neputința omului şi, ca un 
Tată preabun, ce zice? „Am să-i trimit odată un 
Izbăvitor neamului omenesc şi Acela o să-i înveţe pe 
om toate poruncile Mele şi am să le pun post; şi 
fiindcă n-au postit, i-am scos din rai şi, dacă vor posti, 
iarăşi am să-l bag în rai”. 

Deci noi să ne aducem aminte că postul, care e 
rânduit pentru noi, este prea uşor faţă de bucuriile 
care ne aşteaptă acolo. Şi nu numai postul, toată 
osteneala faptei bune este prea mică față de bucuriile 
raiului care ne aşteaptă acolo. Ce zice marele Apostol 
Pavel? Nu sunt vrednice pătimirile vremii de acum 
pentru slava aceea ce va să se descopere nouă la 
ceruri. 

De am posti noi o mie de ani, de am pătimi deo 
mie de ori martiriu pentru Hristos, de am face toate 
faptele bune şi toate poruncile lui Hristos mii de ani, 
nu suntem vrednici să petrecem o zi acolo, atâta 
frumuseţe şi bucurie e acolo. Dar pentru că mergem în 
viața aceasta prin credință şi nu prin vedere, şi 
credința noastră este slabă, nu poate să-şi dea seama 
ce este acolo, ce bucurie, ce slavă, ce mângâiere. 

Acolo florile pururea înfloresc şi niciodată nu se 
mai veştejesc. Acolo este buna alcătuire a celor patru 
stihii. Acolo nu este vânt, nu este ger peste măsură, nu 
este arşiță peste măsură, nu este aer otrăvitor. Atâta 
potrivire este în cele patru stihii acolo, spune Marele 

Vasile, încât numai aerul şi curenții din rai atâta viaţă 
şi atâta bucurie aduc sufletelor, încât li se par lor 
acolo o mie de ani numai ca o zi, aşa de uşor trece 
timpul acolo. Acolo cântările îngerilor şi ale 
heruvimilor şi ale serafimilor şi ale păsărilor raiului, 
care nu au niciodată în veacul veacului număr, şi 
formele lor, care sunt negrăite, şi floarea aripilor lor e 
privită cu mult dor de toate, că acelea sunt pline de 
Duhul lui Dumnezeu şi cântă neîncetat şi laudă pe 
Dumnezeu fără de odihnă. Am scris eu undeva, în 
nişte versuri, despre ele, după Uşa pocăinţei. 

Acolo atâta bucurie duhovnicească este şi atâtea 
trepte de fericire sunt, încât cel care e pe treapta cea 
mai de jos i se pare că este cel mai fericit om din 
ceruri. Omului oricâte bucurii i-ai aduce aici nu-i poţi 
sătura inima lui. Orice i-ai da nu este mulțumit 
desăvârşit, mai caută ceva, pentru că nu e patria 
noastră aici şi nu poate nici o bucurie de sub cer să ne 
umple inima noastră, ci numai atunci vom fi împliniţi 
când, cum zice Scriptura, sătura-mă-voi când mi se va 
arăta slava Ta. Nu mai poate dori inima noastră în 
veci nimic, nu mai poate năluci mintea noastră nimic 
mai mult şi orice simţire din cele cinci nu mai poate 
să cuprindă mai mult, nici nu se pricepe, atunci când a 
intrat în fericirea cea veşnică. 

Dar noi suntem încă în luptă. Biserica lui 
Hristos se împarte în două. Este Biserica cea 
biruitoare din ceruri, care a biruit, cu darul lui 
Dumnezeu, puterile răului şi acolo se veseleşte şi 
dănţuieşte în vecii vecilor, şi mai este Biserica 
luptătoare de pe pământ, ai cărei membri suntem noi 

şi încă ne luptăm cu puterile răului, cu patimile 
trupeşti, cu diavolii, cu mintea şi cu diferite ispite, 
până când, cu darul lui Hristos, vom ajunge acolo. Şi 
în lupta asta duhovnicească pe care trebuie să o 
ducem, de mare folos ne este postul. Postul şi 
rugăciunea, ajutat şi de milostenie, sunt cele trei fapte 
bune în chipul Sfintei Treimi. Că postul şi milostenia 
sunt aripile rugăciunii, cum arată Sfinți Părinţi, şi o 
duc pe ea înaintea lui Dumnezeu. 

Am sosit acum în pragul Postului Mare. Biserica 
lui Hristos din primele veacuri a pus tipic, adică o 
rânduială în Biserică, cum să facem noi în săptămâna 
întâi şi în tot Postul Mare şi în săptămâna sfintelor 
patimi până la prealuminata Înviere. În tipic scrie ca 
în săptămâna întâi să se dea masa miercuri seara şi 
vineri seara, după ce se face Liturghia Sfântului 
Grigorie Dialogul, a darurilor mai înainte sfințite. 
Dar, spune în tipic, cine vrea să postească până vineri, 
să ţină până vineri, şi aşa mai departe. 

Postul însă nu este toată fapta bună. Postul este 
o unealtă cu care lucrăm la fapta bună. Rugăciunea 
este alta, milostenia este alta. Numai dragostea este 
legătura desăvârşită. În ea se cuprinde toată filosofia 
faptei bune. Dragostea de Dumnezeu şi de aproapele. 

Postul este măsurat pentru fiecare. Marele 
Vasile zice că cel mai bun dreptar pentru a posti 
cineva este ca să-şi măsoare omul puterea sa firească. 
lar măsura înfrânării, zice el, să se ia după măsura 
puterii trupului. Unul e tare şi sănătos, poate posti o 
săptămână foarte uşor. Altul abia poate posti o zi 
foarte greu. Unul se necăjeşte să ţină o zi de post. Îi 

vine greu. Altul ţine trei, altul ţine cinci, altul o 
săptămână. Sunt mulți de aici care au încercat o 
săptămână de post şi li s-a părut uşor. Dar dacă omul 
nu are darul acesta şi puterea aceasta şi el ţine o zi şi 
are osteneală pentru ziua aceea, el are plată ca şi cel 
ce ţine o săptămână. De aceea, cu toate că tipicul 
spune ca în săptămâna întâi să se dea masa numai 
miercuri seara şi vineri seara, însă este acolo o notiță: 
lar pentru cei bătrâni şi slabi, care nu pot, să li se dea 
câte o bucată de pâine şi apă seara, în fiecare zi. 

Deci aşa va fi pentru toți: cine are să poată o să 
țină trei zile, cine vrea, cinci, Domnul ştie pe fiecare 
şi aşezarea fiecăruia. lar cine nu, se va duce la 
chelăria mănăstirii şi îi va da chelarul o bucată de 
pâine şi un pahar cu apă caldă, aşa se recomandă la 
post. Aşa e după Sfinţii Părinţi, nu trebuie să îi silim 
pe toți deopotrivă, că nu pot toți la fel şi zice Sfântul 
Marcu Ascetul: „Câtă deosebire are arama de fier, şi 
fierul de găteje, adică de vreascuri, atâta deosebire 
este între un trup şi altul”. Unul e tare ca fierul şi altul 
e slab ca vreascurile cele uscate şi nu pot să fie toți la 
aceeaşi măsură. 

Cât se va sili omul din dragostea lui, mare plată 
are, că Dumnezeu este drept şi vede osteneala 
fiecăruia. Numai Dumnezeu ştie pe fiecare cât poate 
să facă fapta bună şi cât vrea. Că mulți se lasă pe 
tânjală: „Pot eu mai mult să fac, dar mă las pe tânjală 
şi nu vreau”. Ei, la Dumnezeu este dreptate. Va plăti 
aceluia care se sileşte, că va răsplăti fiecăruia după 
faptele lui. Dumnezeu nu caută la haine, la bărbile 
noastre, la uniforma noastră, El caută la inimă. El în 

ziua judecății nu se va uita că ai fost arhiereu, că ai 
fost stareţ, că ai fost preot, că ai fost duhovnic, că ai 
fost călugăr, că ai fost mirean. El ştie şi cercetează 
inimile tuturor şi fiecăruia îi va răsplăti după 
osteneala cu care s-a ostenit în viaţa de aici. 

Vreau să vă spun un lucru, ţineţi minte ce auziţi. 
Pornind acum la noianul postului de şapte săptămâni, 
să aveți în vedere că postul nu este numai de mâncare. 
Postul are două părți, o parte este partea postului 
trupesc - să nu mâncăm - şi alta este a părţii 
nevăzute, a sufletului, postul duhovnicesc. Ce folos 
dacă pântecele meu va fi gol de mâncare, iar mintea 
mea va fi plină de gânduri spurcate şi inima mea va fi 
plină de ură asupra fratelui, sau de zavistie, sau de 
răutate, sau cu ţinerea de minte a răului, sau cu 
dorinţa de răzbunare? Degeaba postesc atunci, că auzi 
ce zice Isaia Proorocul: Nu acest post am ales eu, zice 
Domnul... că de ţi-ai Strâmba ca un cerc grumazul 
tău şi de ai aşterne sub tine sac şi cenuşă, nici acest 
post nu l-am primit Eu, zice Domnul, ci dezleagă 
nedreptăţile tale, adapă pe cel însetat, primeşte pe cel 
străin în casa ta, dă pâine celui flămând şi celelalte... 
Şi veniţi să ne întrebăm, zice Domnul, şi de vor fi 
păcatele voastre ca mohorâciunea, ca zăpada le voi 
albi, iar de vor fi ca roşeala, ca lâna le voi albi şi 
celelalte. 

Ai auzit? Cere Dumnezeu odată cu postul 
trupesc şi pe cel duhovnicesc. Dacă nu va posti limba 
noastră de clevetiri, de vorbire de rău, de glume, de 
râsuri, dacă nu vor posti ochii noştri de a privi cele 
rele cu patimă, dacă nu va posti şi urechea noastră să 

nu audă deșşertăciuni, dacă nu va posti mâna noastră 
să nu o întindem la lucruri nedrepte şi la furat sau la 
iscălit ceva zapise sau acte nedrepte împotriva frate- 
lui, dacă nu va posti şi piciorul să nu-l ducem unde nu 
trebuie şi să meargă în calea poruncilor lui Hristos, 
dacă nu vom simţi cu toate simţirile noastre şi cu 
inima şi cu mintea, postul nostru cel trupesc prea 
puţin foloseşte, dacă nu aproape deloc. 

Deci paralel cu postul trupesc trebuie să meargă 
şi postul duhovnicesc. N-avem pretenţii să zicem că 
suntem desăvârşiți nici în una, nici în alta, dar câte 
puţin, câte puţin postind trupeşte, să ne învăţăm să 
postim şi duhovniceşte. Auzi ce spune Sfântul Teodor 
Studitul: „Câte puţin, câte puţin se îmbogățește cineva 
şi la cele trupeşti şi la cele duhovniceşti”. 

Tipicul Sfinților Părinți arată că săptămâna 
aceasta nu se mănâncă, dar nici nu se vorbeşte. Tăcere 
să fie în biserică şi spun aceasta pentru credincioşii 
veniți aici, deoarece avem şi un număr de creştini 
veniți la rugăciune. Să păziți tăcerea, să ascultați cu 
mare atenție, că sunt atâtea învățături şi atâtea cântări 
frumoase ca niciodată acum în biserică. Dacă ţi-e 
somn în biserică nu e nici un păcat. Du-te încetişor 
afară, spală-te cu apă rece, fă câteva închinăciuni, iar 
dacă eşti prea obosit, du-te acasă la cameră şi te 
odihneşte, că nu-i păcat. Dar ca să stai în biserică şi să 
vorbeşti sau să glumeşti sau să faci altceva, împiedici 
liniştea celorlalți şi nu e bine deloc. 

Veţi sta aici o zi-două, cât are să îngăduie 
administrația mănăstirii, sau până miercuri, care vor 
voi. Că vin după aceea alții şi alții şi nu mai sunt 

camere. Dar totuşi, pentru aceştia care aţi venit, vă 
propunem să intrați în rânduiala mănăstirii, adică 
mergeţi la toată pravila, iar dacă sunteți obosiţi staţi 
acasă; să aveți câte o carte de citit sau să vă odihniți şi 
să vă rugați şi acolo, când nu se poate în biserică. 

La fel călugării, cum au ieşit din biserică, să nu 
stea de vorbă pe cerdacuri. Fiecare la chilia lui, încuie 
chilia, ori să se odihnească, ori să citească la Psaltire, 
ori să se roage, fiecare să păzească liniştea săptămâ- 
nală. Se va pune molifta de spovedanie marţi şi joi 
dimineaţa după acatist şi atunci fiecare e dator să se 
ducă la duhovnicul lui şi să se mărturisească. Aici mă 
refer mai mult la soborul mănăstirii, care vor să se îm- 
părtăşească, unii miercuri, alţii vineri, iar alţii sâmbătă. 

lată ce mai trebuie să avem în vedere. Aşa e 
tradiția mănăstirii acesteia şi aşa ne spunea nouă 
bătrânul stareţ cu care am început aici viața călugă- 
rească, Părintele Ioanichie Moroi. E foarte bine ca de 
la începutul postului părinții şi frații să-şi ia de la 
bibliotecă o carte de studiat. Aşa ne-a învăţat bătrânul 
stareţ: „Măi, luaţi-vă o carte şi în Postul acesta Mare, 
când vii de la ascultare sau ai oleacă de vreme, citeşte 
de aici, pune zăloagă mai încolo, ca la Paşti să o 
termini”. 

Omul, fiind acum şi postit şi în rugăciune mai 
multă, o studiază şi îi rămâne ceva în inima lui, că din 
citirea Sfintelor Scripturi se deşteaptă foarte mult 
inima călugărilor şi a creştinilor spre lupta cea duhov- 
nicească. De eşti tulburat şi nu poți să te rogi în chilie, 
Sfântul Isaac Sirul zice: „Când eşti tulburat în mintea 
ta, o, monahule, mai mult cu citirea cărților să te 

ocupi decât cu rugăciunea, că citirea are darul de a 
aduna mintea în frica lui Dumnezeu”. Şi odată 
adunând-o, o pune în poziţie de rugăciune şi omul aşa 
se întăreşte. Sufletul se ajută reciproc prin două 
lucrări: prin citire şi rugăciune. Auzi ce zice 
dumnezeiescul părinte Isaac Sirul: „Sufletul în 
vremea citirii se luminează prin rugăciune şi în vremea 
rugăciunii se ajutorează prin citire”. 

Vreau să citesc o carte. Nu o înţeleg. la să stau 
la rugăciune o jumătate de ceas cu toată inima. Să 
vezi că o înțeleg pe urmă. Care a fost pricina? Am 
chemat pe Duhul Sfânt să mă lumineze să înţeleg cele 
care au fost scrise în duhul în care s-au scris. Sau stau 
la rugăciune şi dacă nu am gânduri de culoarea întâi, 
cum zice Sfântul Efrem, mă apuc şi citesc. Că şi 
gândurile noastre, zice el, sunt ca nişte ostaşi care bat 
război împotriva  vrăjmaşilor împăratului. Şi cum 
gândurile noastre vor bate război împotriva satanei şi 
a oştirii lui în vremea rugăciunii? Gândurile cele bune 
le resping pe cele rele. Spune înţelepciunea lui 
Solomon: cui pe cui se scoate. Dar dacă ai citirea la 
bază, te ajută mult în vremea rugăciunii. 

Vreau să adun mintea în frica lui Dumnezeu. 
Gândurile noastre bat război împotriva gândurilor 
rele. Ele sunt ostaşi, adică mai bine zis sunt date de 
sfintele puteri pentru a lupta împotriva gândurilor 
rele. Dar dacă ai citit, ți-aduce îngerul Domnului cele 
ce ai citit, cutare lucru din Scripturi şi cutare, şi cu 
acela îndată poți să aduni mintea în inimă şi să te rogi 
lui Dumnezeu acolo. Deci e de mare nevoie 
călugărului să citească. 

Pe lângă aceasta, pe lângă citire şi rugăciune, 
este sfânta ascultare. Să ştiţi un lucru, la Sfântul loan 
Scărarul zice acolo pentru ascultător, cuvântul 4: 
„Deschide mintea noilor începători, care au intrat în 
ascultare, şi vei găsi acolo dorință de pustie, râvnă de 
post peste măsură, dorință de descoperiri dumneze- 
ieşti”. Şi spune: „Ce vrea să facă ascultătorul? Să sară 
de pe treapta cea dintâi tocmai la cea de sus”. A citit 
el undeva, a găsit că sfinții au fost aşa, şi el vrea acum 
în ascultare să ajungă la cer. Pentru acesta zice în 
Pateric: „Când vei vedea pe cel tânăr că vrea să se 
suie la cer, să-l tragi de picioare înapoi în jos, nu 
cumva să zboare prea repede”. 

Nu aşa, dacă ai intrat în mănăstire şi eşti în 
ascultare, auzi ce spune Sfântul loan Scărarul, citiți 
cuvântul 4 din sScară, că de ce sunt cărțile aici? Eu 
le-am luat în glugă şi m-am dus după oi, că eu am fost 
cioban atâția ani. Şi nu m-a pus nimeni să le iau, le-am 
luat şi eu să le citesc, că stăteau oile într-o poiană sau 
undeva şi se aşezau la păscut, iar eu luam cartea şi 
citeam şi nu le mai uit până ce mă voi duce în groapă. 
Zice: „Nu cere Dumnezeu de la noii începători 
rugăciune fără răspândire”, că au venit câţiva, zicând: 
„Lepăd şi ascultare şi toate, că nu mă pot ruga, că 
mintea mea se duce în toate locurile”. Că auzi ce 
spune: „A îngerilor este nejefuirea, nu a noilor înce- 
pători din ascultări”. Tu du-te la ascultare şi ia 
rugăciunea aceasta: „Doamne  lisuse Hristoase, Fiul 
lui Dumnezeu, miluieşte-mă pe mine, păcătosul”. Sau 
„păcătoasa”, care eşti la mănăstire de maici sau în 
lume. Zi aceasta mereu. 

Numai că este o luptă. Şi care-i lupta? Uitarea. 
Ce zice Sfântul Isihie Sinaitul, mare trezvitor din 
Sinai, în Filocalie ? „Precum apa stinge focul, aşa 
uitarea stinge lucrarea rugăciunii din sufletul 
călugărului”. Ai uitat? Trezeşte-te iar, că împotriva 
uitării luptă frica lui Dumnezeu. „Măi, parcă eram cu 
ceva în minte, parcă aveam o rugăciune. Unde mă 
aflu?”. 

Fă ascultarea cu atenție şi cu dragoste, dar nu 
uita rugăciunea. Că dacă faci numai ascultare într-o 
mănăstire şi nu ai rugăciune, eşti argat. Aşa spune 
Sfântul Isaac Sirul. Cel care face treabă multă şi n-are 
rugăciune, este exact ca şi cum ai sta argat la un boier. 
Nici o plată nu ai de la Dumnezeu . Aceasta puteai să 
o faci şi acasă, să faci treabă multă. Aici ai venit să 
slujeşti lui Dumnezeu cu trupul şi cu sufletul. Pe 
Marta pune-o la treabă, că Marta este trupul, iar Maria 
să stea la picioarele Domnului. Marele Vasile spune: 
„De-a pururea înjugă aceşti doi boi: Marta şi Maria”. 
Marta este trupul: mă ostenesc la bucătărie, la trapeză, 
mă duc la chelărie, alerg unde e ascultarea mea, dar 
sufletul să stea la picioarele Domnului: „Doamne 

Iisuse Hristoasc...”. Şi când nu are rugăciune, să aibă 
măcar o lucrare a minţii, adică o cugetare duhovni- 
cească. Că dacă mintea noastră stă goală, o umple 
satana. Aţi văzut ce zice în Molitfelnic la rânduiala 
pentru spovedanie? Că satana de-a pururea caută 
minți fără de grijă, adică care nu se îngrijesc de cele 
duhovniceşti. 


Dacă nu îi dai tu de lucru minţii, ea prin firea ei 
e făcută de Ziditorul să nu stea degeaba, are însuşirea 


PĂRINTELE CLEOPA 17 


aceasta să izvorască veşnic gânduri şi bune şi rele. 
Dacă nu îi dăm noi cele bune ea macină ce găseşte 
înainte, adică cele rele. Dar nu e de vină moara că 
macină neghină şi nu macină grâu. E de vină morarul 
că nu i-a dat treabă să facă. Deci dacă nu e o 
rugăciune, să aveți măcar o lucrare a minții în ascul- 
tări. Nu cârtire, nu judecată, nu vorbire de rău, nu 
glumă, nu râs, nu împrăştiere, nu gânduri spurcate. 

Dă-i de lucru, că Dumnezeu e în mintea ta şi ştie ce 
gândeşti tu. Dă-i lucrare duhovnicească pururea. De-a 
pururea trebuie să te gândeşti: „Ce vorbesc eu cu 
Dumnezeu acum ?”. 

Ați auzit că în Pateric era un bătrân care stătea 
mai sus de locul ce se chema Israil . Era aşa o pustie şi 
i-au pus numele Israil, adică loc ales. Şi bătrânul acela 
avea această lucrare: împletea la coşnițe, la coşerci. 
Dar nimeni nu ştia lucrarea lui, numai atât auzeau 
ceilalți care erau cu chilia aproape: „Oare ce va să 
fie?”. Mai lucra oleacă şi iarăşi: „Oare ce va să fie?”. 
Sau dădea din cap bătrânul şi-l auzea vreunul: „Ce 
este, frate? Unde suntem acum?”. Vorbea cu sine 
însuşi. Şi zicea cel care-l auzea: „Călugărul acesta 
este bătrân, se vede că e cam țicnit la minte, vorbeşte 
singur”. Dar ce vorbea? El împletea la coşerci, la 
panere, ce făcea el acolo, şi iar zicea: „Oare ce va să 
fie? Oare ce va să fie?”. Din când în când suspina din 
adânc: „Ce este, frate? Unde suntem acum?”. 

Ai văzut? El se ducea cu mintea prin iad, prin 
cer, la împărăție, la slava drepţilor, la moarte, la 
chinurile iadului, şi se gândea ce are să facă el când 
va ajunge acolo: „Oare ce va să fie?”. Şi iar întreba: 

„Ce este, frate? Unde suntem?”. Întreba pe sufletul lui 
adică: „Ne găsim noi în rugăciune? Stăm înaintea lui 
Dumnezeu acum?”. A auzit satana această lucrare a 
bătrânului, că se trezea cu mintea, şi atâta l-a urât pe 
acest călugăr trezvitor, care avea mare trezvia atenţiei, 
încât a venit aievea şi i s-a arătat de faţă: 

- Ia ascultă, bătrâne, să mă crezi, cu toate că eşti 
aşa de treaz cu mintea şi pururea stai înaintea lui 
Dumnezeu cu cugetul şi te întrebi unde eşti şi pururea 
te gândeşti la moarte şi la judecată şi la gheenă şi la 
focul gheenei şi la rai şi la toate celelalte, dar tot n-ai 
să te mântuieşti. 

Dar bătrânul, având nădejdea la mila lui 
Dumnezeu şi la lucrarea lui de toată clipa, i-a zis: 

- Ascultă, drace, ce am să spun şi eu. Nu e 
treaba ta. Ori am să mă mântuiesc, ori nu m-oi 
mântui, dar eu una ştiu, tu ai să fii mai dedesubt decât 
mine şi eu deasupra ta, chiar dacă m-oi duce în iad. 

Și a pierit dracul, că a văzut că bătrânul are 
nădejde de mântuire. Nu l-a mai văzut bătrânul, n-a 
mai venit să-l mai necăjească că nu se mântuieşte. 

Ce vreau să spun de aici? Ai văzut cum era viața 
sfinților? Totdeauna se gândeau: „Unde suntem? Ce 
fac eu acum? Ce gândesc eu acum îi place lui 
Dumnezeu? (Ce  intenționez eu acum îi place lui 
Dumnezeu””. 

Tot vin frați din aceştia tineri la mine: „Părinte, 
mă luptă gândul cutare”. Gândul te luptă, pentru că te 
leneveşti. N-are putere gândul să intre în suflet dacă 
tu eşti treaz. Că tu ai aliat în nevăzutul tău război pe 
cine? Pe Cel ce a făcut cerul şi pământul. Dacă am 

uitat pe lisus, să-L chemăm din inimă, nu-i vina lui 
lisus şi nu-i nici vina dracului măcar. Dracul nu poate 
cu sila să te ia cu asalt, dacă nu-i dai tu voie. Dacă-i 
dai apă la moară, el macină. Dacă l-ai oprit se duce. 

Dar cu ce-l opreşti? Cu „Doamne lisuse.."din inimă. 
Nu zi numai de pe limbă, că n-are putere. Cheamă-L 
cu suspinul inimii pe Domnul şi zi de câteva ori, că l-ai 
ars pe diavol. Dumnezeul nostru este foc mistuitor. 
Nu poate sta dracul împotriva numelui Dumnezeului 
celui viu, că nu noi îl batem, îl bate numele 
Domnului. Ce zice psalmul? Înconjurând m-au încon- 
jurat şi întru numele Domnului i-am biruit pe ei. 
Înconjuratu-m-au ca albinele fagurul şi s-au aprins 
ca focul în spini şi întru numele Domnului i-am biruit 
pe ei. 

Se aprind în noi şi mânia şi pofta, ambele se 
aprind. Una se aprinde spre ură, spre zavistie, spre 
răutate, alta spre  desfrânare, dar întru numele 
Domnului se biruiesc. Lenea noastră, negrija noastră 
de a chema pe lisus îndată, ne face să ne luptăm apoi 
cu patimile şi cu gândurile şi să dea război şi trupul şi 
să le ducă în gheenă. Cine e treaz cu mintea, el 
imediat a simțit că a intrat în război cu un păcat. 
Imediat cheamă pe lisus. Stai în genunchi, dacă e 
posibil, dacă nu, în ogradă, la ascultare. Cheamă pe 
lisus din suspinul inimii şi ai tăiat puterea satanei de 
la început. lar dacă stăm de vorbă, ne complacem, 
toată este iubire de sine. Că din iubirea de sine se 
naşte mila de sine şi din mila de sine cruţarea de sine 
şi apoi părerea de sine, încântarea de sine, plăcerea de 
sine şi celelalte trepte. N-ai tăiat păcatul, înseamnă că 

te iubeşti pe sine. Îţi place să stai de vorbă cu gândul 
pătimaş sau cu gândul de răzbunare sau cu celelalte. 

De aceea, vorbind acum la începutul postului ca 
la nişte ostaşi ai lui lisus Hristos, vă spun de la 
început care sunt armele cele mai puternice. În timpul 
Postului Mare mai mari ispite avem, pentru că mai 
mare este fapta bună: se curăţă şi se lămureşte un om 
aici în Postul Mare, care are lucrare, cât s-ar curăți în 
zece ani, numai să aibă lucrare. Atât se uşurează într-un 
Post Mare, dacă într-adevăr are lucrare duhovnicească 
după locul acesta şi după făgăduinţa pe care a pus-o 
lui Dumnezeu. Numai să fie treaz cu mintea şi fiecare 
clipă să o folosească în scopul de a se sui, cu darul lui 
Hristos, din treaptă în treaptă şi din putere în putere. 

Le spun şi la cei tineri şi le spun şi la creştinii 
aceştia. Să nu credeţi că voi, creştinii de la ţară, 
sunteți scutiți de ispite. Și la voi vine mânia şi ura, şi 
lăcomia, şi răutatea, şi gânduri necurate, că diavolul 
bate război, căci suflet este şi la voi, ca şi la noi. Lui 
nu-i pasă că a câştigat un suflet de călugăr sau unul de 
mirean, tot suflet este, şi un suflet este mai scump 
decât toată lumea. Deci şi voi să luați aminte, pururea 
să fiți cu rugăciunea în minte. De nimic nu se supără 
satana mai mult, decât când vede că ceri ajutorul lui 
Dumnezeu, că ştie că nu îl biruieşti tu. Tu îl chemi pe 
Cel care poate toate şi ştie toate. 

Dacă noi rămânem cu rugăciunea lui lisus sau 
cu orice rugăciune în Dumnezeu, noi n-avem grijă ce 
se va întâmpla cu sufletul nostru. ÎL dăm pe satana pe 
mâna lui Dumnezeu să-l bată. lar dacă nu, nimica nu 
putem . Ce zice ? Rămâneţi întru Mine şi Eu întru voi, 

că fără de Mine nu puteți face nimic. Cât de treaz ar fi 
omul cu mintea, cât de desăvârşit, dacă începe să 
vorbească păcatului cu vorbirea de sine, adică: „Du-te 
înapoi, satano!”, sau îl scuipă pe el, satana râde. 
Adică te încrezi în sine, că îl poți tu goni. Nu te 
încrede, că zice în Scriptură: Cel ce se încrede în sine 
va cădea cădere jalnică. Cheamă pe lisus şi-l arzi. În 
numele Dumnezeului celui viu e puterea şi scăparea 
noastră. Cauza pentru care ne biruim de păcate este că 
ne stăpâneşte uitarea şi uităm lucrarea rugăciunii din 
suflet. Asta e cauza. 

Ai văzut ce spune Sfântul Pimen cel Mare? 
Monahul se aseamănă unui om care are într-o mână 
apă şi într-una foc .Focul este sămânța vrăjmaşului , că 
îi dă război ori cu mânie, ori cu curvie, ori cu alt 
păcat, iar apa este rugăciunea. Toarnă apă şi stinge 
focul. Să ne ajute Bunul Dumnezeu ca în acest post să 
stingem toate bântuielile vrăjmaşului, să ne arătăm 
biruitori asupra păcatului şi fără de osândă să ajungem 
a ne închina şi Sfintei Învieri. Amin. 


POCĂINŢA AMÂNĂ SFÂRŞITUL LUMII 


Frații mei, nu ştim când va veni sfârşitul, că mila 
lui Dumnezeu e  nemăsurată, nu hotărăşte chiar 
vremea: „Mâmne am să vă pierd pe toți!”. El îşi 
întoarce îndurarea Lui după cum se întoarce lumea. 
Uite acum, că începe războiul acestal, tot aud că se 


1! Cuvânt rostit în anul 1990, înainte de începutul 
războiului din Golf. 

pregătesc  ultimatumuri. Dar lui Dumnezeu îi este 
milă, că El nu vede ca omul, El vede inimile tuturor şi 
vede că mulți greşesc din neştiință, alții din neputinţă, 
alții din ispita dracilor, alții sunt nevinovaţi, cum sunt 
copiii, alţii sunt bolnavi, alţii sunt săraci, alții sunt pe 
la închisori, nedreptățiți. El toate le ştie. El nu vede 
numai într-un loc, El este prezent în toate. Nu există 
la el neştiință sau neputinţă. Şi, de aceea, dacă ne 
rugăm la El, El îşi întoarce mânia. 

Aţi văzut la cetatea Ninive. Dumnezeu a trimis 
pe proorocul Iona să le spună că mai sunt patruzeci de 
zile şi cetatea Ninive se va pierde. Lui Iona îi era frică 
să meargă, că acolo erau popoare păgâne. Ştiţi voi 
unde este Ninive? Tot acolo unde este şi Irakul. Între 
râurile Tigru şi Eufrat. Acestea sunt râurile care 
izvorau din rai, că înainte de potop acolo a fost raiul 
unde a stat Adam şi s-a ridicat în văzduh după potop. 
Trebuie să ştiţi când veţi auzi de Haldeea, Asiria, 
Babilonia, toate sunt acolo, unde stă acum să înceapă 
războiul. Cele mai grozave istorii ale lumii acolo au 
fost. 

Acolo a fost turnul Babei, făcut de Nimrod, 
împăratul Babilonului, singurul uriaş care s-a născut 
după potop şi a împărăţit în Babilon 56 de ani. Acolo 
s-a pogorât Sfânta Treime şi le-a amestecat limbile, 
când zideau turnul şi turnul s-a cutremurat şi a căzut 
pe Nimrod şi l-a ucis. Am istoria toată. Deci se poate 
întâmpla ca tocmai de acolo să vină şi pieirea lumii. E 
cea mai veche ţară din lume. Acolo a fost şi raiul, în 
care a fost Adam. După potop s-a ridicat în văzduh 
spre răsărit. 

Dar ce vreau să vă spun? Nu ştim, săracii de noi, 
dar Mântuitorul ne-a înarmat pe noi cu o armă până la 
sfârşitul lumii, ca să ne putem mântui. Ce zice? 
Privegheaţi şi vă rugaţi, că nu Ştiţi ziua, nici ceasul. 
Aţi auzit în Evanghelie. 

Cetatea ninivitenilor era cea mai mare cetate pe 
vremea aceea. Acolo a împărățit nu numai Nimrod, ci 
atâția împărați. Aţi auzit de Semiramida, împărăteasa 
Babilonului. Multe istorii sunt legate de locul acela. 
lona s-a temut să se ducă acolo să proorocească 
pieirea cetăţii, că evreii erau robi în Babilon, erau 
Tobiți, 70 de ani au stat robi acolo. Acolo a murit şi 
Ieremia proorocul după 40 de ani. 

S-a temut lona să facă porunca lui Dumnezeu: 
Măi, mă duc la nişte oameni sălbatici să le spun că 
vine pieirea. Mor. Au să mă omoare”. A fugit în 
Tarsul Cilhciei, în Asia Mică, de unde era şi apostolul 
Pavel. lar Dumnezeu a zis: „Unde poţi să fugi tu, 
omule, de mine? Ia să pun eu marea la treabă”. 

Când a intrat în corabia care să-l ducă în Tars, 
acolo era multă lume. Noaptea a venit un mare vânt, o 
furtună, se cutremura pământul. Era gata-gata corabia 
sa se scufunde, dar Iona adormise mort, sforăia. Toţi 
se rugau la Dumnezeu să nu se scufunde corabia, că 
crau gata să ajungă mâncare la peşti, iar lona dormea 
sforăind în fundul corăbiei. 

- I-auzi, măi, unul doarme. Noi ne rugăm să nu 
pierim şi acela doarme, n-are nici atâta grijă, nu vede 
că murim. 

Nu se vedeau nici stele, nici lună, nici nimic. 
Întuneric, valurile dădeau în corabie, gata-gata să se 
scufunde. Se duce unul la Iona: 

- Scoală, măi, nu vezi că pierim? Tu dormi? 

S-a sculat. 

- Nu vezi că pierim? Uite întuneric, valurile sunt 
cât corabia, gata, murim, şi tu dormi? Cine eşti tu? De 
unde vii tu şi unde mergi? 

Dar el, deşi somnoros, însă era cu frica lui 
Dumnezeu: 

- Oameni buni, dacă vreţi să scăpaţi, să nu se 
înece corabia aceasta acuşi, luați-mă pe mine şi 
aruncaţi-mă în mare. Eu sunt Iona proorocul şi eu fug 
de la faţa Domnului. M-a trimis să predic la niniviteni 
şi m-am temut şi fug. Dacă mă daţi repede pe mine în 
mare, scăpaţi, dacă nu, vă înecaţi toţi. 

- l-auzi, măi, acesta se cere să-l dăm în mare pe 
el. 

El era foarte conştient că pentru el s-a tulburat 
marea şi şi-a zis: „De ce să moară atâta lume pentru 
mine?”. Atunci au început ei să se teamă de 
Dumnezeu: 

- Măi, dar cum să-l dăm, măi? Că l-om da şi s-a 
îneca mai degrabă corabia... 

- Nu, daţi-mă repede, repede, că dacă mă daţi pe 
mine, scăpaţi voi. Că eu fug de la faţa Domnului. N-am 
făcut ascultare şi, iată, Dumnezeu din cauza mea vrea 
să vă piardă pe toţi. 

Atunci s-au rugat toţi: 

- Doamne, să nu fie păcat înaintea ta, că el se 
cere să fie aruncat. 

Şi l-au azvârlit în mare. Când l-au azvârlit în 
mare, Dumnezeu a poruncit unui chit mare să-l 
înghită. Aţi auzit de carida şi verida din oceanul 

Pacific, mănâncă unul într-o zi cât două oraşe. Are o 
gură cât o vale şi un stomac cât mai multe case din 
acestea. Şi când l-a înghițit pe Iona, acela mergea în 
picioare prin pântecele lui. S-a pus în genunchi şi s-a 
apucat să se roage. 

Ai văzut rugăciunea lui lona din pântecele 
chitului?  Dintru adâncuri am strigat către Tine, 
Doamne, Doamne, auzi glasul meu. Se ruga la 
Dumnezeu să-l ierte. Şi trei zile şi trei nopți a stat în 
stomacul chitului în genunchi şi se ruga. Când trăgea 
balena aceea aer, trăgea vagoane de aer odată, puteau 
să stea o sută de oameni în pântecele ei, nici nu le 
pasa. Avea şi aer, căldură avea, stătea bine acolo. Şi 
era simbolul stării Mântuitorului în mormânt. Precum 
a stat Iona în pântecele chitului trei zile, aşa avea să 
stea şi Fiul lui Dumnezeu în inima pământului. 
Îngroparea şi Învierea Domnului. Toate cele din 
Legea Darului au avut umbră, au fost mai înainte 
închipuite prin umbrire în legea veche. lar după trei 
zile şi trei nopți a poruncit Dumnezeu chitului şi l-a 
azvârlit pe Iona pe un munte înflorit frumos. Când a 
văzut el soarele, nu mai putea de bucurie. l-a zis 
Dumnezeu: 

- Iona, feciorul lui Amati, că aşa îl chema pe 
tatăl său. 

- Da, Doamne. 

- Unde ai vrut tu să fugi de Mine? Poți să fugi 
undeva unde nu sunt Eu? 

- Doamne, am greşit, ce să fac? 

- Du-te, Iona, unde te-am trimis, la cetatea 

Ninive, să strigi trei zile şi trei nopți în gura mare pe 

străzile cele mai mari, că încă trei zile mai sunt şi 
cetatea Ninive se va pierde. Te duci? 

- Mă duc, Doamne, vai de mine. 

S-a dus Ilona, acum nu s-a mai temut, pentru că 
l-a scos Dumnezeu din pântecele chitului şi i-a zis: 
„Du-te acolo la treabă. Tu crezi că Eu nu sunt în 
mare? Dar marea a cui e? Cine a facut-0?”. 

Și a început a striga Iona: 

- Oameni buni, oameni buni, încă trei zile şi 
cetatea Ninive se va pierde. 

Şi împăratul ninivitenilor, când a auzit, a zis: 
„Măi, acesta este unul din cei care slujesc 
Dumnezeului celui mare, din evrei”. A prins o frică, a 
pus cenuşă pe cap şi el şi împărăteasa şi a dat ordin 
trei zile şi trei nopți în cetatea Ninive toți să 
postească, să nu guste o lingură de apă, nu numai 
oamenii, nici viţeii să nu sugă la vaci, mieii să nu 
sugă la oi, copiii să nu sugă la mamele lor, păsările să 
nu mănânce, nimeni, tot ce era viu în oraşul acela 
mare care avea 120.000 de suflete - era de două ori 
cât Piatra Neamţ să nu guste nimic. Şi postea şi 
împăratul şi împărăteasa. 

lar lona, după ce le-a spus a doua oară că se 
pierde Ninive, de-acum s-a dus să vadă cum îi pierde 
Dumnezeu. Era sigur că de-acum e gata, îi prăpădeşte. 
S-a suit pe un munte. Cetatea Ninive era pe un şes, 
lângă Eufrat. El s-a suit pe un munte să vadă cum are 
să-i piardă Dumnezeu. Se gândea că poate o să-i 
piardă ca pe Sodoma şi Gomora, să le scufunde 
oraşul, să-i ardă, poate în alt chip, poate o să-i piardă 
cu fulgere, cu trăsnete, poate în cine ştie ce fel îi va 

pierde, că Dumnezeu poate să-i piardă într-o clipă pe 
toți de pe fața pământului. 

S-a dus lona să se uite, dar nu băga în seamă 
pocăința lor, că ei de trei zile şi de trei nopți n-au 
mâncat şi n-au băut nimic. Copiii n-au supt la mamele 
lor şi mieii la oi, şi vițeii la vaci ,şi tot ce era viu în 
cetatea Ninive postea. El nu băga în seamă pocăința 
lor, dar Dumnezeu a văzut-o: Și a văzut Dumnezeu 
lucrurile lor , că s-au întors de la căile lor cele rele şi 
i-a părut rău lui Dumnezeu pentru răul care a zis să 
le facă lor, şi nu l-a făcut. 

Însă Iona aştepta să vadă cum are să-i piardă 
Dumnezeu şi, când a văzut că nu-i pierde, s-a mâhnit 
si a început a zice: 

Doamne, eu de aceea am vrut să fug la Tars, 
ca am ştiut că de multe ori Tu mai bine vrei să rămâi 
mincinos decât să te arăţi nemilostiv. Ai zis că-i pierzi 
ŞI nu i-ai pierdut. 

Îi părea rău lui Iona că nu se împlinea proorocia 
pe care o făcuse în cetate. Nu băga în seamă pocăința 
oamenilor şi că Dumnezeu nu vrea moartea păcăto- 
sului, ci să se întoarcă de la căile sale rele şi să fie viu. 
Şi a zis Iona: 

Doamne, ia mai bine sufletul de la mine, că 
mai bine este mie a muri decât a fi viu. 

Și atunci Dumnezeu, ca să-l înţelepţească pe 
lona, ce a făcut? lona era om pleşuv, n-avea păr pe 
cap, şi îl bătea soarele. Voi nu ştiţi ce căldură este 
acolo, dar eu am fost în ţările acelea. Când am ajuns 
la Marea Moartă erau 50 de grade la umbră, dar la 
soare, dacă stai în miezul zilei, sunt 60-70 de grade. 
Se coace oul în nisip. Mori, nu mai poţi. 

Şi a dat Dumnezeu poruncă şi într-o noapte a 
crescut un brustur mare, care-i ţinea umbră lui Iona. 
S-a bucurat Iona straşnic că i-a crescut umbrar. Însă s-a 
bucurat numai o zi de umbra aceluia, că în noaptea 
următoare i-a poruncit Dumnezeu unui vierme şi a ros 
brusturul pe dedesubt, la rădăcină, şi s-a uscat. Şi 
după ce a răsărit soarele, a trimis un vânt cald cu 
zăduf şi a lovit soarele capul lui Iona, încât murea de 
căldură. Şi nu mai avea grija Ninivei, acum avea grijă 
că moare el din cauza căldurii. Şi aude glas: 

- Iona, fiul lui Amati! 

- Ce este, Doamne? 

- Foarte te-ai întristat tu pentru umbrarul acela 
că s-a uscat? 

- Doamne, foarte m-am întristat, că mor de 
căldură aici. 

- Ţie îţi pare rău de un brustur, pe care nu l-ai 
răsădit tu. Într-o noapte a crescut şi într-una s-a uscat. 
Şi mie să nu-mi pară rău de 120.000 de suflete şi de 
atâtea mii de dobitoace care postesc şi se roagă? Să 
ştii că i-am iertat. 

lacă, aşa-i şi acuma. Dacă oamenii s-ar întoarce 
la Dumnezeu şi ar fi buni şi ar căuta fiecare să facă 
bine, ce-i la Dumnezeu să mai ţină lumea o mie de ani? 


CUVÂNT LA ÎNMORMÂNTAREA 
MONAHULUI PAISIE NICHITENCU 


Aţi fost câţiva din mănăstirea aceasta sau poate 
aproape toți pe la fratele nostru, monahul Paisie, care 

s-a dus la Domnul, care acum nu mai este viu cu 
trupul, ci cu sufletul, şi care, acolo unde Dumnezeu l-a 
rânduit şi îngerii lui Dumnezeu îl duc, de-acum acolo 
se duce. 

Eu cu  nevrednicie i-am fost duhovnic şi îl 
cunosc bine pe Părintele Paisie. El avea o mare frică 
de munca iadului. Dacă l-ai văzut, că a trăit în 
mijlocul nostru, mai toată vremea era cu lacrimile în 
ochi şi în toată vremea cu rugăciunea „Doamne 

Iisuse...” în minte şi pe limbă şi pe buze. Nu am avut 
nici un călugăr şi nici nu cred să avem astăzi între noi 
vreunul aşa de prezent în rugăciune şi aşa de umilit ca 
Părintele Paisie, Dumnezeu să-l odihnească cu drepţi. 

Nu a avut sarcină de diacon, nici de preot, nici 
de duhovnic, dar a făcut cele duhovniceşti mai mult 
decât noi toți din mănăstirea aceasta. Pururea lăuda pe 
Dumnezeu în mintea şi în limba lui, şi pururea a plâns 
şi spunea: „Măi, parcă mă tem că mi-am pierdut 
sufletul, tare-s păcătos”. Avea atâta smerenie, încât 
cred că numai smerenia aceea este piatra cea mai 
prețioasă din viaţa lui, pentru care i-a făcut parte 
Dumnezeu de mântuire şi de veşnica bucurie. 

Nu era el ocupat cu ce face altul din mănăstire, 
nu îl interesa câte vaci avem şi câţi boi şi câte oi şi 
câte stoguri de fân şi câte grădini şi câte beciuri. Nu-l 
interesa pe dânsul câtă cherestea avem şi câtă draniţă 
şi câte case am făcut şi câte stăreții şi toate ce mai 
facem noi pe aici. Nu. Una era în mintea lui, cum să 
scape de iad, cum să scape de muncă, şi plângea în tot 
timpul. Mai rar călugăr din aceştia. 

L-a adus Dumnezeu în obştea noastră de la 
Mănăstirea Dragomirna, unde a făcut ascultare de 
bucătar 30 de ani. N-a mâncat carne de când s-a făcut 
călugăr. Şi a fost cel mai tăcut călugăr din mănăstirea 
noastră. Nu avea grija nimănui, nu vorbea de nimeni, 
avea o frică mare de Dumnezeu şi de muncă şi de iad. 
Şi de aceea a fost aşa de treaz cu mintea până la 
ultima lui suflare şi ce a mai avut de suferit a suferit 
în trup în viaţa aceasta şi s-a dus la Domnul la odihnă. 
Aşa cred, cu mila şi cu darul lui Dumnezeu. 

Dar, părinților, oare pe noi nu ne interesează 
acest lucru? Noi nu trebuie să gândim la moarte şi la 
iad? Nu mergem noi pe drumul lui? Nu mergem pe 
acelaşi drum cu dânsul? Nu mergem la viaţa de veci? 
Unde mergem noi? Să ne întrebăm în fiecare minut, în 
fiecare ceas şi în fiecare clipă: „Unde mergem noi? Şi 
unde merge tot muritorul de sub cer?”. La groapă, la 
groapă, la mormânt! 

După cum vedem soarele, că dacă a răsărit 
merge spre apus, aşa şi tot cel ce s-a născut merge 
spre moarte şi aşa mergem şi noi, păcătoşii. Clhpă de 
clipă la iad şi la moarte ne ducem, dacă nu băgăm de 
seamă şi dacă viaţa noastră este moleşită, copleşită de 
nesimţire, de  trândăvie, de negrijă, de nefrică de 
Dumnezeu, de neluare aminte. 

Va de noi, dacă nu vieţum cu frică de 
Dumnezeu şi nu vom avea frica lui Dumnezeu cum a 
avut-o Părintele Paisie - Dumnezeu să-l odihnească 
cu drepţii! El pururea plângea şi pururea se temea că 
nu se mântuieşte. Care din noi mai are frica lui, care 
mai are umilința lui şi grija lui? Nu-l interesa materia, 

nu-l interesau bogățiile, nu-l interesa ce fac alţii. 
Pururea plângea în sufletul său, de parcă era numai el 
şi Dumnezeu în lumea aceasta. Şi aşa trebuie să fim 
toți. Că zice avva Alone în Pateric: „De nu va socoti 
omul că este numai el singur în lumea asta şi 
Dumnezeu, nu se poate mântui”. Pentru ce? Pururea 
stăm în fața lui Dumnezeu, pururea gândurile noastre 
ŞI cuvintele noastre şi intențiile noastre sunt măsurate 
şi  Ccântărite de  atotştiinţa lui Dumnezeu. Şi cele 
nelucrate ale noastre le-au văzut ochii Tăi, cum spune 
în Psaltire, şi cele gândite de noi de departe le-a 
cunoscut Dumnezeu. 

Deci dacă avem un Dumnezeu al inimilor, Care 
este acolo şi străbate până la despărțirea sufletului şi 
a duhului, cum ar trebui să vieţuim noi şi cum viețuim 
noi? Suntem plini de griji, plini de sine, plini de 
iubirea de sine, plini de nesimţire şi parcă n-o să mai 
murim. Aşa e viaţa noastră, dar moartea nu ne cruţă. 
Moartea vine  negreşit la fiecare când o trimite 
Dumnezeu şi o să dăm fiecare seamă cum am vieţuit 
noi pe pământ, de fiecare clipă, ce am gândit şi ce am 
vorbit şi ce am lucrat. 

Dar ce să facem ca să scăpăm de iad şi de 
moarte? lată ce ne spun dumnezeieştii părinți: „Omule, 
dacă vrei să scapi de iad şi să nu moşteneşti iadul, 
pogoară-te cu mintea în iad şi în toată clipa să petreci 
în iad. Dacă vrei să scapi de moarte, nu uita moartea”. 

Strămoşii noştri în rai, cum au uitat moartea, au 
moştenit moartea dublă: şi cea trupească şi cea 
sufletească. Le-a spus Dumnezeu: ori în ce zi veţi 
mânca din pom, cu moarte veţi muri. Şi câtă vreme se 

apropiau de pom şi îşi aduceau aminte de moarte, nu 
mâncau din pom. De ce? „A zis Dumnezeu: când vom 
mânca din pomul acesta vom muri”. Și văzând satana 
că sunt înarmaţi cu frica morții, a intrat în şarpe. Şi 
spune Marele Vasile că înainte de căderea lui Adam 
toate vieţuitoarele în rai vorbeau: şi cerbii, şi şerpi, şi 
căpriorii, şi toate, şi păsările, toate vorbeau. Marele 
Vasile arată aceasta. Şi s-a luat darul vorbirii de când 
a căzut împăratul zidirii, omul, din ral. 

Și a intrat diavolul în şarpe şi i-a întrebat: „Ce a 
spus Dumnezeu?”. „A spus că o să murim dacă 
mâncăm din copacul acesta”. „Nu e adevărat, nu veţi 
muri cu moarte”. Deci Dumnezeu, care i-a făcut, le 
spune că vor muri cu moarte, şi ei până la urmă cred 
pe un diavol, care se bagă în şarpe şi le spune că nu 
vor muri cu moarte. Şi crede omul acestui duh viclean 
şi îndrăzneşte să guste Eva întâi din pom şi apoi să-i 
dea lui Adam. Şi se prăbuşeşte tot neamul omenesc şi 
5.508 ani se munceşte în gheenă. Pentru ce? Pentru că 
au uitat protopărinţii noştri de moarte. 

Aşa face şi cu noi, păcătoşii. Cum uităm de 
moarte, la moarte ajungem. Cum vom uita de iad, la 
iad vom ajunge. Cum vom uita de gheenă, în gheenă 
vom merge. Că auzi ce spune dumnezeiescul Gură de 
Aur: „Nimenea din cei ce cugetă la gheenă nu va 
ajunge în gheenă. Nimenea din cei ce cugetă la iad nu 
va ajunge la iad. Nimenea din cei ce cugetă la moarte 
nu va ajunge la moartea cea duhovnicească, adică la 
moartea sufletului lui”. Aşa cugetă preaînțeleptul Isus 
Sirah în cartea înțelepciunii lui:  Pururea  adu-ți 
aminte de cele mai de pe urmă ale tale şi în veac nu 
vei greşi. 

lată filosofia creştinilor şi mai ales a monahilor. 
Pururea ar trebui să cugetăm ca Părintele Paisie la 
moarte, la muncă şi la gheenă. Dacă vom cugeta la 
acestea nu vom ajunge la ele, dar, dacă uităm, sigur 
vom ajunge la ele, nu va fi folos de viaţa noastră pe 
acest pământ şi, mai repet, vom merge de la această 
viaţă ticăloasă, plină de scârbe şi neputinţe şi păcate, 
la munca cea fără de sfârşit. 

Calea spre cer, zic Sfinții Părinţi, este invers, cu 
toate că cerul e sus şi pământul e jos. Dacă vrei să te 
ridici în cer, o, omule, zic Sfinţii Părinţi, pogoară-te în 
jos cu mintea. Unde? La iad, la moarte, la gheenă. De 
vel sta cu mintea acolo jos, cu sufletul te ridici în sus 
la cer. lar cine se înalță cu mintea, se mândreşte, acela 
se pogoară în iad de viu. Tot aşa au căzut şi îngerii şi 
s-au făcut draci, că nu erau mulţumiţi cu starea lor de 
fericire şi s-au dus. Cum zice la Isaia 14, 14: Ai zis în 
gândul tău: Deasupra cerului mă voi Sui, mă voi Sui 
pe munţii cei de miazănoapte care Sunt în ceruri, voi 
pune Scaunul meu deasupra stelelor cerurilor şi voi fi 
asemenea Celui Preaînalt. S-a înălțat satana şi şi-a 
imaginat că este întocmai cu dumnezeirea şi s-a 
pogorât în fundul iadului. 

Aşa pătimim şi noi câtă vreme nădăjduim la 
puterea noastră, la cutezanţa noastră, la încrederea în 
noi. Şi câtă vreme nu cunoaştem ce este smerenia cea 
adâncă din adâncul inimii, ca să coborâm cu mintea 
mai jos de toate făpturile lui Dumnezeu şi în iad, noi 
suntem pururea în cădere şi în cele de jos mergem. Ca 

să ne suim în cer trebuie să ne pogorâm în jos, să ne 
pogorâm la iad, la gheenă, la moarte, la muncile cele 

negândite şi negrăite, şi cugetând aşa, ne suim în cer 
şi sufletul nostru va fi pururea viu. 

Dar ce este acolo în iad? Când zicem cuvântul 
iad înţelegem toate muncile acelea de care minte de 
om, sau nici îngerii, nu se poate atinge ca să spună cât 
sunt de grele. Acolo e întuneric pipăit, îl ta cu 
toporul, cum a fost în Egipt, în partea aceea, când a 
întunecat Dumnezeu Egiptul trei zile cu întunericul 
său. Dar cu cât mai mult în iad? În iad e plângerea şi 
scrâşnirea dinţilor, duhoarea cea rea, foamea şi setea 
de  nepotolit, frigurile tartarului, acolo e focul cel 
nestins, acolo e gheena, acolo e deznădăjduirea, acolo 
e veşnicia cea fără de margini, acolo focul nu se 
stinge şi viermele nu doarme. În iad este aceea ce 
spun  dumnezeieştii părinți:  veşnicia cea fără de 
margini a muncilor celor fără de sfârşit. Din toate 
muncile iadului cea mai grea este veşnicia, când îşi 
aduc aminte cei de acolo că nu va mai fi izbăvire şi 
ieşire de acolo. 

Auzi ce spune Mântuirea păcătoşilor. De-ar fi 
un munte de nisip al cărui vârf să ajungă la cer şi un 
înger s-ar pogori în fiecare an şi ar lua câte un grăunte 
de nisip, până şi muntele acela s-ar găti cândva, dar 
munca iadului nu are sfârşit. Veşnice şi nemărginite 
sunt muncile acelea care ne aşteaptă pe noi, păcătoşii, 
dacă vom fi fără de grijă şi vom vieţui în moleşeală şi 
în lene, şi nu vom avea dragoste şi frică de Dumnezeu 
în toată vremea. 

Părinților, nu vreau să lungesc cuvântul, dar, 
aducându-mi aminte de Părintele Paisie, cum a 
cugetat el la moarte, la muncă şi la Dumnezeu, m-am 

gândit să vă aduc aminte, şi să-mi aduc aminte şi mic, 
păcătosului, că gheena şi iadul şi muncile ne aşteaptă 
clacă vom vieţui cu lenevie, cu nesimţire, cu nepurtare 
de grijă şi fără frică de Dumnezeu în veacul de acum. 

Să ne ajute Preabunul Dumnezeu şi Preacurata 
lui Maică şi mie, păcătosului, şi tuturor, ca să avem 
minte trează şi inimă veghetoare şi în toată vremea să 
cugctăm ca Părintele Paisie: „Oare ne vom mântui?”. 
Să ne dea Dumnezeu şi nouă darul umilinței şi al 
lacrimilor, căci cu nimic n-au scăpat sfinții de focul 
iadului decât numai cu plângere şi iarăşi plângere şi 
iarăşi lacrimi. Dacă nu vom plânge aici puţin, o să 
plângem acolo fără de margine. 

Zice  dumnezeiescul Părinte Teofan  Zăvorâtul: 
Vreau să se controleze omul, vreau să te vezi pe tine 
câtă smerenie ai. În vremea rugăciunii poţi face asta, 
că zice dumnezeiescul loan Scărarul că rugăciunea 
este oglinda omului. Dacă nu ai lacrimi la rugăciune, 
şi mai cu seamă când eşti singur în chilia ta, să ştii că 
în inima ta este sau nesimţirea sau mândria sau 
lenevia. Acestea trei împiedică inima ca să te smereşti 
şi să începi a plânge. Şi dacă nu ai lacrimi, zice, ziua 
în care n-ai plâns să o socoteşti pierdută înaintea lui 
Dumnezeu. 

Trebuie lacrimi şi străduinţă în fiecare clipă şi în 
fiecare minut şi în fiecare zi. De nu vom plânge aici, 
vom plânge acolo, dar fără de nici un folos. Acolo e 
plângerea şi scrâşnirea dinților cea fără de sfârşit. 
Mila lui Dumnezeu şi a Maicii Domnului să ne ajute 
la toți să nu uităm moartea, să nu uităm iadul, să nu 
uităm  gheena , să nu uităm a ne aduce aminte de 

Dumnezeu în toată clipa şi în toată vremea şi să ne 
amintim de păcatele noastre. Amin. 


SFINTELE SĂRBĂTORI 


Preabunul Dumnezeu a lăsat  Duminicile şi 
sărbătorile de peste an ca pe nişte limanuri pentru 
corăbiile sufletelor noastre care aleargă prin valurile 
şi furtunile vieți, ca pe nişte popasuri de odihnă 
pentru călătorii împovărați ce suntem, popasuri 
duhovniceşti pentru odihna sufletelor noastre care în 
fiecare zi şi ceas se află în luptă cu valurile veacului 
de acum. 

După cum ştim cu toți, omul muncind se 
osteneşte şi cu trupul şi cu sufletul său. Cu trupul 
fiindcă orice lucru - şi mai ales munca cea grea - cere 
sforțare, trudă şi oarecare durere până ce se duce la 
îndeplinire. Vedem uneori că şi după un ceas sau două 
de muncă grea obosim; dar nevoia de cele strict 
necesare pentru viața de aici ne face să ne silim la 
muncă nu două-trei ceasuri, ci zile întregi şi uneori 
chiar şi nopțile le facem zile, pentru a lucra şi a spori 
în cele ce ne sunt de trebuinţă. 

Nu e rea munca, ci este un lucru cinstit şi de 
nevoie tuturor oamenilor; ba chiar după învățătura 
Sfintei Scripturi munca este şi obligatorie pentru 
neamul omenesc (leş.20, 9 ; Deut. 5,13 ; Eccl. 9, 10; 
11,6; Rom. 12, 11; Efes. 4, 28; I Tes. 4, 11 ş.a.). Încă 
vedem că Dumnezeu i-a dat lui Adam poruncă - chiar 
în rai fiind el - să-l lucreze şi să-l păzească pe el (Fac. 

2, 15). lar după căderea strămoşilor Adam şi Eva, mai 
cu dinadinsul li s-a poruncit să muncească şi întru 
sudoarea feţei lor să-şi mănânce pâinea până ce se vor 
întoarce în pământul din care au fost luaţi (Fac.3, 18- 
19, 23). Munca este deci de neapărată trebuinţă pentru 
împlinirea nevoilor noastre ( Prov. 27, 23-27 ; Fapte 
20 , 34 ) şi pentru împlinirea trebuinţei altora (Efes. 4, 
28; Prov. 12, 4, 11). Marele Apostol Pavel, arătând că 
munca este un lucru cinstit şi de mare nevoie 
oamenilor, a zis: Cel ce nu lucrează, nici să nu 
mănânce (II Tes. 3, 10). 

Dar cum spuneam mai înainte, omul la muncă, 
şi mai ales la muncă grea, oboseşte nu numai cu 
trupul, ci şi cu sufletul său, prin grija şi încordarea 
atenţiei ce trebuie a o depune spre a face lucrul bun şi 
cu spor. Omul oboseşte şi cu partea văzută - adică 
trupul - şi cu cea nevăzută a sa - sufletul - la lucrul 
său de fiecare zi şi ceas. Pentru aceea Preabunul 
Dumnezeu, Care a zidit pe om şi ştie neputinţa lui, i-a 
rânduit lui anumite sărbători peste an, ca pe nişte 
popasuri în care el să se odihnească şi cu trupul şi cu 
sufletul său de multele sale griji şi osteneli. 

lar fiindcă sufletul omului este nemuritor şi are 
ca patrie cerul şi veşnicia veacului viitor, Dumnezeu 
i-a rânduit lui sărbătorile spre a le prăznui pe ele nu 
trupeşte şi păgâneşte, ci sufleteşte şi  duhovniceşte, 
după cum auzim că ne învaţă sfânta şi dumnezeiasca 
Scriptură, zicând: Tot lucrul trupesc nu veţi face într- 
insele (Lev. 23, 35); iar în alt loc ne spune 
dumnezeiasca Scriptură că în zi de sărbătoare să nu 
facem nici un lucru, fără numai cele ale sufletului 

(Deut. 16, 8). Dar care sunt cele ale sufletului? Iată 
care: sfătuirea cea duhovnicească, rugăciunile cele de 
acasă,  mergerea la Sfânta Biserică,  slavoslovule, 
citirea  Psaltirii, ascultarea  dumnezeieştii Liturghii, 
milostenia la săraci, citirea Sfintelor Scripturi şi a 
celorlalte cărți sfinte, ajutorarea văduvelor, cercetarea 
celor bolnavi, facerea de bine la cei din nevoi şi altele 
de acest fel. Şi măcar că aceste fapte bune se cuvine 
creştinului a le face în toată vremea, însă mai cu 
osebire este bine a le face pe ele în duminici şi 
sărbători. 

Încă li se cuvine creştinilor în zilele sfinte ale 
sărbătorilor a aduce după putere din agonisita lor şi 
jertfa la sfintele biserici, spre a fi binecuvânta de 
Dumnezeu ei şi toate cele ale lor. Deoarece Însuşi 
Dumnezeu a poruncit, zicând: Să nu te arăţi înaintea 
Domnului Dumnezeului tău deşert (în biserică). 
Fiecare după puterea mâinilor voastre (să aducă), 
după binecuvântarea Domnului Dumnezeului tău, 
care fi-a dat fie (Deut. 16, 17). Iar dacă cineva este 
sărac şi nu are de unde aduce jertfe la Biserică, apoi 
să-I aducă lui Dumnezeu duh umilit, inimă înfrântă şi 
smerită, care sunt jertfe bineplăcute lui Dumnezeu 
(Ps. 50, 18). 

Şi iarăşi Sfânta Scriptură zice: Şi te vei veseli în 
ziua sărbătorii tale înaintea Domnului Dumnezeului 
tău, tu şi feciorul tău, şi fata ta, şi sluga ta, şi slujnica 
ta, şi levitul care este în cetăţile tale, şi nemernicul, şi 
săracul, şi văduva care este între voi (Deut. 16, 11). 
Dar ce fel de veselie ne îndeamnă să facem noi 
înaintea Domnului în zile de sărbătoare? Cu adevărat, 


PARINTELE CLEOPA 39 


veselia cea vrednică de plăcerea Domnului, adică cea 
fără de păcat, cea adevărată şi duhovnicească. Această 
bucurie duhovnicească ne-o  pricinuieşte lucrarea 
tuturor faptelor bune mai sus arătate. 

lar dacă noi, în loc de faptele care sunt 
folositoare sufletului, vom face în zile de sărbători 
lucrurile cele rele trupeşti sau, mai bine zis, păcate 
grele, atunci sărbătorile Domnului nu vor mai fi ale 
Lui, ci ale noastre. lar dacă noi vom spurca cu 
păcatele şi cu fărădelegile noastre zilele Sfintei 
Duminici şi ale sfintelor sărbători şi vom prăznui 
păgâneşte şi drăceşte, apoi va veni peste noi mânia 
cea dreaptă a lui Dumnezeu şi vom auzi de la El: 
Sărbătorile şi praznicele voastre le-a urât sufletul 
Meu. Făcutu-v-aţi Mie spre sațiu şi nu voi mai suferi 
păcatele voastre (Isaia 1, 14). 

Cine în duminici şi în sfintele sărbători se duce 
la crâşmă şi nu la biserică, unul ca acela să asculte 
glasul lui Dumnezeu care zice: Vai celor ce se scoală 
dimineața şi umblă după băutură îmbătătoare, şi 
până seara se înfierbântă cu vin (Is. 5, 11). Cine în 
aceste zile sfinte se pune pe băut şi tocmeşte lăutari 
să-i cânte, se face părtaş aceluiaşi vai din partea lui 
Dumnezeu care zice: Vai celor... ce cu chitare, cu 
alăute, cu timpane şi cu fluiere beau vinul, iar 
lucrurile lui Dumnezeu nu le caută (Is. 5, 13). Cine se 
împodobeşte cu haine luxoase şi îşi pune podoabe de 
mult preţ pe cap şi pe mâini, spre a fi lăudați de 
oameni, şi se dau cu parfumuri şi miresme scumpe, 
spre a mirosi pe drumuri, să audă glasul Domnului 
care zice: Vai celui fărădelege, că rele vor veni 

asupra lui, după faptele lui Us. 3, 10). Şi care sunt 
acele rele, iată: În locul parfumului şi al mirosului 
celui frumos va fi praf şi în loc de brâie scumpe te vei 
încinge cu funii, în locul podoabelor celor de aur ale 
capului vei avea pleşuvie pentru faptele tale şi în 
locul hainelor celor de porfiră te vei îmbrăca cu sac, 
şi fiul tău cel frumos, pe care îl iubeşti, de sabie va 
cădea şi vor plânge sicriele podoabelor voastre şi vei 
rămânea singură şi te vei lovi de pământ (Is. 3, 23-25). 

Dar zic iubitorii de dezmierdări şi cei beţivi şi 
iubitori de petreceri necuvioase: „A bea şi a juca, şi a 
mă împodobi cu haine luxoase, şi a chefui nu este nici 
un rău”. Unii ca aceştia să audă glasul lui Dumnezeu 
prin Isaia proorocul care zice: Vai celor ce zic răului 
bine şi binelui rău, celor ce numesc lumina întuneric 
şi întunericul lumină, care socotesc amarul dulce şi 
dulcele amar (Is. 5, 20). Şi iarăşi zice: Vai celor 
înţelepţi întru sine şi singuri înaintea lor ştiuţi. Şi 
iarăşi zice: Vai celor tari care amestecă vinul, celor 
ce dau dreptate celui nedrept pentru mită, lepădând 
dreptatea dreptului (Is. 5, 21-23). Apoi, arătând şi 
pedeapsa ce urmează asupra lor, zice: Pentru aceasta, 
în ce chip arde trestia de flăcări, aşa rădăcina lor ca 
țărâna va fi şi floarea lor ca praful de pulbere se va 
înălța, că n-au voit să facă legea Domnului Savaot şi 
cuvântul Sfântului lui Israil l-au întărâtat (Is. 5, 24). 

Asemenea şi Sfântul loan Gură de Aur zice 
către acei creştini care au lăsat în ziua de sărbătoare 
biserica lui Hristos şi au alergat la teatre şi la jocuri şi 
la alte privelişti stricătoare de suflete: „În ziua de 
sărbătoare trebuia ca voi să vă odihniţi şi să slăviţi pe 

Dumnezeu. lar voi la teatre v-aţi suit şi din fum în foc 
ați sărit şi în altă prăpastie mai cumplită v-aţi aruncat” 
(Din „Cuvânt către cei ce au părăsit biserica şi s-au 
dus la teatre şi alergări de cai” în Puţul, p. 148, 
Buzău, 1833). 

lar fiindcă unii se îndreptăţeau, spunând că nu 
se smintesc de cele ce văd şi aud la teatre şi la 
distracții când se duc acolo în zile de sărbători, sfântul 
le dovedeşte cu mărturii din dumnezeiasca Scriptură 
marea primejdie sufletească pe care o iau de acolo şi, 
mustrându-i, le zice: „Şi îndrăzneşti a zice că din vede- 
rea cea de acolo nu pătimeşti nimic omenesc? Au doară 
piatră este trupul tău? Au doară eşti tu mai filosof 
decât bărbaţii cei mari şi viteji, care din simpla vedere 
au căzut? Nu ai auzit ce zice Solomon? Au va umbla 
cineva pe cărbuni aprinşi şi nu-şi va arde picioarele 
sale? Au doară va ascunde cineva foc în sânul său şi 
nu-şi va arde hainele sale? (Prov. 6, 27-28)”. 

Și apoi, arătând vătămarea ce se naşte în familii 
din vederea femeilor celor goale de pe la teatre şi 
comedii le zice: „Măcar că tu nu te-ai împreunat cu 
curva (ce ai văzut-o), dar cu pofta te-ai împreunat cu 
dânsa şi cu mintea ai lucrat păcatul. Şi nu numai în 
vremea aceea, ci şi după ce s-a sfârşit teatrul, după ce 
s-a dus ea, idolul ei zace în sufletul tău... Au nu sunt 
de aici  răsturnările caselor, despărțirile nunţilor şi 
războaiele cele din familie, vrajbele cele din casă şi 
geloziile?... Căci după ce te vei umplea de privirea ei, 
te vei duce acasă robit, şi femeia ta ţi se va părea mai 
urâtă, copiii mai împovărători, casa de prisos, iar 
grijile cele obişnuite spre rânduiala lucrurilor de 

nevoie ţi se vor părea supărătoare... lar pricina este că 
nu te mai întorci singur acasă, ci împreună cu tine ai 
pe curva pe care ai văzut-o acolo, nu arătat şi la 
vedere, lucru care ar fi fost mai uşor, că degrabă ar fi 
gonit-o pe ea femeia ta, ci şezând în închipuirea minţii 
tale şi aprinzând dinăuntru cuptorul cel babilonesc al 
patimii care te face vinovat de focul gheenei” (Puţul, 
p. 149). 

Apoi pe toţi cei care fuseseră la teatre şi la 
priveliştea alergărilor de cai în zile de sărbători, îi 
amenință cu pedeapsă grea,  zicându-le: „Pentru 
acestea spun mai înainte şi cu glas luminat strig: dacă 
cineva, după  sfătuirea aceasta şi după învățătura 
aceasta, va mai merge la vătămarea cea călcătoare de 
lege a teatrelor şi a alergărilor de cai, nu-l voi mai 
primi pe el înlăuntrul curților acestora, nu îl voi mai 
împărtăşi cu Tainele, nu îl voi mai lăsa să se atingă de 
Sfânta Masă. Ci precum păstorii pe oile cele pline de 
râie le despart de cele sănătoase, ca nu şi pe acelea să 
le molhpsească, aşa voi face şi eu. Că dacă în vremea 
veche leprosului i se poruncea să şadă afară din tabără 
- şi chiar împărat de ar fi fost, se scotea afară cu 
coroana -, cu mult mai vârtos noi pe cei leproşi cu 
sufletul îi vom scoate afară din această sfântă tabără” 
(ibidem, p. 150). 

Şi mustrându-i tot pe aceştia, mai departe zice: 
„Nu te temi, o omule, cu aceiaşi ochi să priveşti spre 
casa de comedii, unde se săvârşesc lucrurile cele spur- 
cate ale preacurviei, şi spre masa aceasta preasfântă, 
unde se săvârşesc Tainele cele prea înfricoşate? Cu 
aceleaşi urechi să asculți pe curvă, grăind cuvinte de 


PARINTELE CLEOPA 43 


ocară, şi pe prooroci şi pe apostoli învăţându-te cele 
de taină?”. 

lată dar cum din cele de până aici, cu mărturii 
din Sfânta Scriptură şi de la Sfinţii Părinţi, am arătat 
cât de mare este primejdia sufletească pentru creştinii 
care în zile de Duminici şi sărbători, în loc de a merge 
la sfânta biserică, se duc la priveliştile cele vătămătoare 
de suflet, la beți şi la distracțiile cele neîngăduite de 
legea lui Dumnezeu, unde îşi vatămă sănătatea, 
cinstea şi sufletul lor, care este mai scump decât toată 
lumea (Matei 16, 26; Marcu 8, 36-37; Luca 9, 25). 

Aşadar, cine în zilele Sfintelor Duminici şi 
sărbători nu se duce la sfintele biserici, ci se duce de 
bunăvoie acolo unde sunt privelişti pierzătoare de 
suflet, acela batjocoreşte zilele sfinte ale Domnului şi 
se face vinovat de mânia cea prea dreaptă a lui 
Dumnezeu în veacul de acum şi, de nu se va îndrepta 
prin spovedanie şi adevărată pocăință, apoi va merge 
în munca iadului cea fără de sfârşit, unde focul nu se 
stinge şi viermele nu moare, precum a zis Mântuitorul 
nostru lisus Hristos (Matei 18, 9; Is. 66, 24; Matei 5, 
29; Marcu 9, 47-48). 

Dar oare, fraților, numai în Duminici şi în 
sărbători se cuvine nouă a face fapte bune şi poruncile 
lui Dumnezeu?  Negreşit că nu. Pentru că viața 
adevăratului creştin toată este o sărbătoare înaintea 
Domnului. lar aceasta nu o zicem înțelegând că se 
cuvine nouă a sărbători şi a nu lucra în toate zilele, ci 
că în orice zi şi ceas se cuvine nouă a lucra cele ce 
plac lui Dumnezeu, oriunde ne-am afla la lucrul 
nostru şi la slujba care ni s-a încredințat nouă ; căci 

Dumnezeu este de față oricând şi oriunde am fi noi, 
El fiind Acela ce umple cerul şi pământul (ler. 23, 24; 
III Împ. 8, 27; II Par. 2, 6; 6, 18 ş.a.). 

Şi de vom face lucrul nostru cu sinceritate şi cu 
frica lui Dumnezeu, ca înaintea lui Dumnezeu, 
pururea noi vom fi sărbătorind Domnului. Acest lucru 
îl adevereşte marele dascăl al lumii, dumnezeiescul 
Părinte loan Gură de Aur, zicând: „Trebuie să aflați 
că întotdeauna este sărbătoare”. Apoi adaugă: „Să vă 
spun pricinile sărbătorilor şi atunci veți cunoaşte că în 
fiecare zi este sărbătoare... La noi cea dintâi 
sărbătoare este Epifania (Botezul Domnului). Care 
este pricina acestei sărbători? Că Dumnezeu pe 
pământ S-a arătat şi cu oamenii a petrecut (Baruh 3, 
38). Pentru că Dumnezeu, Fiul Unul-Născut al lui 
Dumnezeu, a fost cu noi. Dar acest lucru este 
totdeauna, căci spune Domnul: Tată, Eu cu voi sunt în 
toate zilele până la sfârşitul veacurilor (Matei 28, 
20). Pentru aceea putem sărbători Epifania în toate 
zilele. Ce însemnătate are sărbătoarea Paştelui? Atunci 
vestim moartea Domnului. Acest lucru  însemnează 
Paştele, dar nici Paştele nu-l facem într-un anumit 
timp. Căci Pavel, voind să ne slobozească pe noi de 
constrângerea timpurilor şi arătând că se poate 
prăznui totdeauna Paştele, zice: Ori de câte ori veți 
mânca pâinea aceasta şi veţi bea paharul acesta, 
vestiți moartea Domnului (| Cor. 11, 26). Aşadar, 
pentru că putem să  vestim totdeauna moartea 
Domnului, putem să prăznuim totdeauna Paştele. Şi 
ca să aflați că putem să sărbătorim şi Rusaliile 
totdeauna şi nu este un timp anumit şi nici nu suntem 

constrânşi de necesitatea timpului de a le prăznui, 
ascultați ce zice Pavel: Pentru aceasta sărbătorim (l 
Cor. 5, 8); deşi nu era sărbătoare atunci când scria 
aceste cuvinte, nu era nici Paştele, nici Epifania, nici 
Rusaliile. Totuşi arată că nu timpul face sărbătoarea, 
ci conştiinţa curată. Într-adevăr, sărbătoarea nu este 
altceva decât veselie, şi nimic altceva nu face veselie 
duhovnicească şi spirituală decât conştiinţa faptelor 
bune. lar cel care are conştiinţa faptelor bune de acest 
fel totdeauna poate să sărbătorească. Arătând acest 
lucru marele Apostol Pavel zicea: Pentru aceasta să 
prăznuim nu în aluatul cel vechi, nici în aluatul 
răutăţii şi al vicleşugului, ci în azimile curăţiei şi ale 
adevărului (| Cor. 5, 8). Vezi că nu te-a legat de 
constrângerea timpurilor, ci a poruncit să ai conştiinţa 
curată” (Sfântul loan Gură de Aur, Cuvântări la 
praznice împărăteşti Cuv. I la Rusalii, Bucureşti, 
1942, p. 248-249). 

lată că am auzit din cuvintele dumnezeiescului 
loan Hrisostom cum se cuvine a prăznui creştinii 
sfintele sărbători cu fapte bune şi conştiinţa curată, şi 
totodată felul în care putem noi în toată vremea să 
sărbătorim înaintea Domnului, nu cu nelucrarea, ci 
mai ales prin lucrarea faptelor bune pe care noi le 
putem lucra şi pe care trebuie a le lucra şi atunci când 
lucrăm cu mâinile şi atunci când nu lucrăm. 

Dacă noi, atunci când ne aflăm la munca şi la 
lucrul cel rânduit nouă, ne vom afla ca în faţa lui 
Dumnezeu şi ne vom sili a face lucrul nostru cu 
cinste, cu sinceritate, fără  vicleşug, minciună şi 
furtişag, nu vom voi răul nimănui, vom fi supuşi celor 

ce ne conduc, îi vom cinsti pe ei ca pe cei rânduiți de 
la Dumnezeu şi vom păzi ştiinţa gândului nostru 
curată de orice păcat, atunci noi ne vom afla pururea 
prăznuind lui Dumnezeu şi pururea sărbătorind. lar de 
vom face cele rele cu voia şi cu ştiinţa noastră în 
vremea sfintelor sărbători, apoi nu sărbătoare a lui 
Dumnezeu este aceasta, ci pierzare vremelnică şi 
veşnică pentru noi. 

Aşadar, fraţii mei, în zadar ne vom lăuda noi cu 
nelucrarea în Duminici şi sărbători, dacă numai de la 
lucrul mâinilor noastre ne vom opri, iar de la lucrarea 
celor rele, care mânie pe Dumnezeu, nu vom înceta. 
Căci se cuvine nouă ca, odată cu încetarea de la lucrul 
mâinilor, să încetăm de a lucra şi acelea care vatămă 
sufletul nostru. Ba şi mai mult: lucrul mâinilor se 
cuvine a-l părăsi în Duminici şi sărbători, dar lucrarea 
faptelor bune niciodată, nici un ceas sau minut din 
viața noastră. 

Sărbătorile lui Dumnezeu sunt sărbători 
duhovniceşti şi trebuie prăznuite  duhovniceşte. Dar 
poate va zice cineva: „Cum să prăznuim sărbătorile 
noastre duhovniceşte?” lată cum: 

Cine cercetează pe bolnavi la casele lor în zile 
de sărbători şi face milostenie cu ei, după a sa putere, 
acela duhovniceşte prăznuieşte. 

Cine sfătuieşte de bine pe fratele său să nu 
greşească în sărbători şi în orice vreme, acela 
duhovniceşte prăznuieşte. 

Cine lămureşte pe cel nedumerit şi rătăcit de la 
adevăr în zile de sărbătoare, acela  duhovniceşte 
prăznuieşte. 

Cine posteşte sfintele posturi de peste an, 
miercurile şi vinerile - şi de poate şi lunile - unul ca 
acela duhovniceşte prăznuieşte, chiar şi când nu este 
sărbătoare. 

Cine în zi de sărbătoare merge la sfânta biserică 
să asculte cuvintele lui Dumnezeu şi dumnezeiascaLiturghie , 
acela duhovniceşte prăznuieşte. 

Cine învaţă pe copiii lui şi îi struneşte a nu se 
duce în zile sfinte la distracţii şi privelişti otrăvitoare 
de suflet şi îi creşte pe ei în frica şi certareaDomnului, unul ca 
acela duhovniceşte prăznuieşte. 

Cine în zile de sărbători petrece în citirea 
cărților sfinte pentru sine şi pentru alți, acela 
duhovniceşte prăznuieşte. 

Cine mângâie cu cuvinte de întărire pe cei 
întristați şi necăjiţi în vreme de sărbătoare, acela 
duhovniceşte prăznuieşte. 

Cine primeşte pe cei străini şi călători în casa sa 
ŞI îi odihneşte pe ei, dându-le cele de trebuință, acela 
duhovniceşte prăznuieşte. 

Cine în zile de sărbători se duce să cerceteze pe 
cei bolnavi de prin spitale şi pe cei de la închisori, 
acela duhovniceşte prăznuieşte. 

Deci cine petrece astfel în zilele sfintelor 
sărbători, acela  duhovniceşte  prăznuieşte şi este 
adevărat fiu al Bisericii lui Hristos, iar cine lucrează 
cele împotriva acestora în sfintele sărbători, este fiu al 
pierzării şi se face de bunăvoie moştenitor al muncilor 
celor veşnice ale iadului, de care să ne izbăvească pe 
noi Preamilostivul Dumnezeu Cel în Treime închinat, 
Tatăl, Fiul şi Sfântul Duh. Amin. 

PREDICĂ LA DUMINICA SLĂBĂNOGULUI - 
DUMNEZEU PEDEPSEŞTE PĂCATUL 


Hristos a înviat! 


lubiţi credincioşi, dumnezeiasca Evanghelie de 
astăzi este de aşa fel, că parcă n-are nevoie de tâlcuire. 
Dar cuvintele dumnezeieştilor Scripturi se aseamănă 
cu ierburile cele binemirositoare, cu menta sau cu 
busuiocul sau cu altele, care, cu cât le freci mai mult 
în palmă, cu atât mai frumos miros, sau cu obiectele 
de aur sau de argint, care, pe cât le frecăm şi le 
curățim, pe atât mai tare strălucesc şi mai mult îşi 
arată frumuseţea şi podoaba lor. De aceea şi cuvintele 
dumnezeieştilor Scripturi, cu cât se tâlcuiesc mai 
mult, cu atât răspândesc o mireasmă tot mai mare a 
Duhului Sfânt şi reflectă o lumină tot mai puternică. 

Aţi auzit cum începe dumnezeiasca Evanghelie: 
În vremea aceea S-a Suit lisus în Ierusalim. De unde 
S-a suit? Din Galileea neamurilor. În Galileea, la 
Cana, făcuse prima minune, dar tot acolo făcuse şi 
minunea cu sluga sutaşului împărătesc, pe care o 
vindecase, iar vestea aceasta ajunsese până la 
Ierusalim. Deci Mântuitorul S-a suit din Cana Galileii 
în Ierusalim, la sărbătoarea evreilor, care se cheamă 
Cincizecime. 

Şi acolo - zice dumnezeiasca Evanghelie - S-a 
pogorât la o  scăldătoare numită „scăldătoarea oilor”. 
De ce S-a dus Stăpânul lisus acolo? Pentru că ştia mai 
dinainte ce are de făcut acolo. Şi de ce se numea 

scăldătoarea aceea „a oilor”? Pentru că acolo, când se 
aduceau jertfele cele sângeroase la templu, se spăla 
carnea oilor şi a mieilor care era tăiată prin junghiere 
şi măruntaiele lor, care se aduceau arderi de tot. 
Această scăldătoare a oilor se mai chema în evreieşte 
Vitezda, care înseamnă „Casa faceri de bine” 
(Kiriacodromion, Bucureşti, 1857, p. 61). Şi pentru ce 
se chema aşa? Pentru că la acel izvor se făcea mare 
facere de bine celor bolnavi. 

Această  scăldătoare era înconjurată de cinci 
pridvoare, după cum aţi auzit în Evanghelia de astăzi. 
Scăldătoarea era în mijloc, iar împrejur se aflau 
pridvoarele cu paturi pentru cei bolnavi. Pe ele zăceau 
orbi, şchiopi, uscați şi slăbănogi, așteptând mişcarea 
apei. Cum se mişca apa aceasta? Ne-o spune 
dumnezeiasca Evanghelie mai departe. Îngerul 
Domnului la vreme se pogora şi tulbura apa. Îngerul 
se pogora şi tulbura apa, iar cel ce intra primul în apă, 
dintre cei bolnavi de pe acele pridvoare, se făcea 
sănătos. Coborârea îngerului peste  scăldătoare era 
simbol pentru legea darului, pentru coborârea Duhului 
Sfânt peste cel ce se botează în apa sfințită de El 
(Kiriacodromion, p. 61). 

Dar ce spune dumnezeiasca Evanghelie mai 
departe? Venind Mântuitorul la această scăldătoare, a 
aflat acolo un slăbănog de 38 de ani. Văzându-l 
Mântuitorul pe acela, I s-a făcut milă şi l-a întrebat: 
Vrei să te faci sănătos? Dar oare de ce îl întreabă? Nu 
ştia oare Dumnezeu că el voia să se facă sănătos? Sau 
care dintre bolnavi nu vrea să se facă sănătos? Auzi, 
sa mai întrebi un bolnav de 38 de ani dacă vrea să se 

facă sănătos! De ce îl întreabă deci Hristos? lată de ce 
întreabă. La orice vindecare pe care a făcut-o Hristos, 
mai întâi cerea credință de la cei pe care voia să-i 
vindece. lar acestuia, care era un om păcătos şi pentru 
păcatele lui zăcea acolo de 38 de ani, îi era de 
trebuință voinţă tare ca să se căiască. Deci nu se putea 
vindeca decât dacă se hotăra cu toată voinţa lui să 
pună început bun, ca de azi înainte să se facă sănătos 
şi cu sufletul. Deci Hristos îl întreabă: „Vrei să urmezi 
lui Dumnezeu şi să nu mai faci păcate?”. Aceasta îl 
întreabă Hristos, când îl întreabă dacă vrea să se facă 
sănătos. Nu vorbea de sănătatea trupului, ci de a 
sufletului. 

lar el, săracul, n-a mai apucat a spune că vrea, ci 
a început a mărturisi amărăciunea sufletului său cea 
de 38 de ani: Doamne, n-am om care să mă bage în 
scăldătoare după tulburarea apei. Vezi câtă răutate 
aveau aceia care treceau pe lângă bolnavi sau aceia 
care ajutau pe cei bolnavi? Poate vor mai fi fost acolo 
bolnavi, dar nici unul de 38 de ani. Acesta suferea cel 
mai mult şi nu voia nimeni să-l ajute să intre în 
scăldătoare. Şi el îi spune Mântuitorului: „Doamne, 
n-am un om cu tragere de inimă, n-am un om cu 
inimă bună, n-am un om să-i fie milă de mine, şi de 
aceea, până să merg eu, altul intră şi eu am rămas aici 
de 38 de ani şi m-am uscat netămăduit”. 

lar Mântuitorul n-a mai aşteptat să-L roage 
NIMIC, ci i-a zis imediat: sScoală-te, ridică-ţi patul şi 
umblă. Vezi ce ne învaţă Mântuitorul? Când vedem 
un om în necaz, în scârbe, în pagube şi-n boală, să nu 
aşteptăm să ne roage mult timp să-i facem bine, ci, 

chiar mai înainte de a ne ruga el, să facem îndată fapta 
cea bună trebuitoare lui. Şi la cuvântul lui Hristos 
Dumnezeu, Care a zis la început să se facă lumină şi 
s-a făcut lumină, să se facă tăria şi s-a făcut, să se dea 
apele în lături şi să se arate uscatul şi celelalte, 
slăbănogul s-a sculat deplin sănătos, şi-a luat patul 
său pe umeri şi umbla. Şi l-au văzut fariseii şi 
cărturarii şi legiuitorii legii vechi şi au început să-l 
mustre, zicând: Nu se cuvine în ziua Sâmbetei să ridici 
patul tău. lată zavistia şi răutatea, iată viclenia celor 
ce conduceau atunci poporul legii vechi. De aceea îi 
mustra Mântuitorul: morminte văruite, nebuni şi orbi. 
N-au întrebat: „„Omule, cum de te-ai făcut sănătos aşa 
de repede, că te-am văzut zăcând 38 de ani şi acum ai 
putere să ridici patul tău şi să umbli?”. De sub masca 
legii vechi îl mustră că-şi ridică patul sâmbăta. Auzi 
câtă zavistie, numai ca să nu recunoască minunea lui 
Hristos! 

E adevărat, se scria în Sfânta Scriptură să nu se 
ridice o greutate în ziua sâmbetei. Dumnezeu a zis 
prin proorocul Ieremia: Nu veți ridica greutăţi în ziua 
Sâmbetei, nu veţi duce lucruri de greutate pe umeri 
(er. 17, 20-21; Neem. 13, 19). Dar oare trebuiau să se 
gândească la aceasta, când au văzut pe bietul 
slăbănog, căruia i se măcinau oasele acolo de 38 de 
ani, că-şi duce patul pe umeri? Nu trebuia să biruiască 
minunea asupra literei celei moarte a legii? Dar 
zavistia niciodată nu vede partea cea bună, niciodată 
nu vede binele altuia. 

Bietul slăbănog voia să treacă prin mulțime, că 
cra popor mult. Dar ei, stăruind, l-au întrebat: „Dar 

cine ţi-a spus ţie să-ți iei patul tău şi să umbli cu el în 
ziua sâmbetei şi să calci porunca legii?”. El zise: „Un 
om care m-a vindecat, acela mi-a spus”. Adică: 
„Acela care a spus: ridică-te, tot Acela mi-a spus să 
ridic şi patul”. Şi, auzind ei aceasta, căutau să afle 
cine este acela şi până la urmă slăbănogul a trebuit să 
spună că lisus este Acela care l-a vindecat şi tot El i-a 
spus să-şi ridice patul. 

Aceasta este  istorisirea Evangheliei. Acum să 
scoatem altă învăţătură din Evanghelia de astăzi. 

Fraţilor, aşa cum razele soarelui luminează în 
toate părțile, aşa luminează şi cuvântul lui Dumnezeu 
dintr-o  pericopă a Evangheliei sau dintr-un singur 
cuvânt o mulțime de  învăţăminte. Noi însă vom 
scoate acum numai ce ne trebuie nouă din acest izvor 
de lumină, care este Evanghelia de astăzi, adică 
învăţătura care trebuie pentru fiecare dintre noi. lată 
ce luminează mai mult şi iată ce trebuie să ţinem 
minte mai mult din Evanghelia de astăzi: că 
Dumnezeu pedepseşte păcatul. Căci lisus, întâlnind pe 
slăbănog, după ce acesta Îl mărturisea iudeilor ca 
vindecător al său, auzi ce îi spune: Tată, te-ai făcut 
sănătos, de acum să nu mai greşeşti. Dar pentru ce? 
Zice: Ca nu cumva Să [i se întâmple ţie ceva mai rău. 
Adică: „pentru păcatele tale te-am pedepsit 38 de ani 
şi acum am venit Eu, izvorul milei şi al iertării, şi te-am 
iertat şi te-am curățit; dar de acum nu te mai îndulci 
de păcat, nu te mai întoarce la păcat, ca să nu-ţi fie 
ceva mai rău”. 

Să ştiţi, fraților, că toate bolile, toate scârbele, 
toate supărările, toate primejdiile şi toate răutățile vin 

pentru păcatele noastre. Căci spune Isus Sirah despre 
bolnav: Cel ce mânie pe Făcătorul său, va cădea în 
mâinile doctorului (38, 15). lată, pentru păcatele 
noastre trebuie să ne ducem la doctor. L-am mânat pe 
doctorul sufletelor din cer şi ne dă pe mâna doctorului 
trupesc să ne taie, să ne opereze, să ne necăjească. 
Pentru păcate, deci, cădem în mâinile doctorului, 
pentru păcate vin scârbe şi primejdii, nu numai peste 
noi, ci peste toată lumea. Dumnezeu a pedepsit 
păcatul nu de azi sau de ieri, ci de la începutul lui. 
Cain a fost primul om care a făcut păcat după căderea 
oamenilor în lume şi a ucis pe fratele său, Abel. De 
aceea l-a pedepsit Dumnezeu cu şapte pedepse şi i-a 
pus şi alt canon. Căci zice: cine fe va ucide pe tine, de 
şapte ori să fie mai blestemat decât tine (Fac. 4, 15). 

N-am timp să vă vorbesc despre cele şapte 
pedepse, căci cuvântul nostru merge în altă direcţie, 
nici despre blestemul cel înşeptit care a venit asupra 
lui Lameh, care l-a ucis pe Cain din greşeală. Dar şi 
păcatele dinainte de potop au fost înecate cu apă. E 
vorba de împărăția uriaşilor, a căror împărăție a durat 
200 de ani înainte de potop şi ale căror fărădelegi nu 
se pot descrie, cum spun Sfinții Părinţi, şi despre care 
Scriptura spune că erau foarte răi înaintea lui 
Dumnezeu. Pentru ei şi pentru păcatele lumii celei de 
dinainte de potop, a venit potopul şi a înecat toată 
lumea. A cruțat Dumnezeu doar opt suflete din lumea 
cea dintâi. 

Pentru păcate a pierdut Dumnezeu cetățile 
Sodomei şi  Gomorei, pentru păcate a înecat pe 
egipteni cu toată oastea în Marea Roşie. Căci erau 

împietriți şi nu voiau să dea drumul poporului Israil 
din robie, ca să aducă jertfa lui Dumnezeu în pustie. 
Pentru păcate, dacă străbatem dumnezeiasca Scriptu- 
ră, a orbit Ozia, pentru că a intrat în biserică şi a pus 
mâna pe cădelniţă, de a crăpat catapeteasma bisericii 
şi el s-a umplut de lepră (II Par. 26, 16-19). Pentru 
păcate Senaherib împăratul a venit cu oştirile sale şi 
într-o noapte a trimis Domnul pe îngerul Său şi a tăiat 
185.000 de ostaşi, pentru că veneau să  robească 
Ierusalimul fără ca Dumnezeu să-i fi poruncit. Şi dacă 
mai privim în Scriptură, vedem că pentru păcate au 
fost pedepsiți nu numai cei păcătoşi, ci şi cei drepți 
când au săvârşit unele păcate. 

Ce-a pățit Avraam, care era prietenul lui 
Dumnezeu şi căruia Dumnezeu i-a zis: Eu sunt Domnul 
Care te-a scos din Urul Caldeii, ca să-ţi dau pămân- 
tul acesta de moştenire? lar Avraam, îndoindu-se, a 
răspuns: Stăpâne Doamne, pe ce voi cunoaşte că-l voi 
moşteni? Atunci a zis Domnul către Avraam, dându-i 
pe loc pedeapsa pentru această îndoială a cugetului 
său: Să ştii bine că urmaşii tăi vor pribegi în pământ 
străin, unde vor fi robiţi şi apăsaţi patru sute de ani. 
Dar pe neamul acela care îi va robi, îl voi judeca Eu 
(Fac. 15,7-14). 

Vedeţi cât e de urât lui Dumnezeu păcatul? Un 
singur cuvânt al oamenilor drepţi e vrednic de o 
pedeapsă de sute de ani, nu numai pe seama lor, ci şi a 
urmaşilor lor. Şi aceasta numai pentru un cuvânt de 
îndoială al lui Avraam, care era prietenul lui Dumnezeu 
ŞI, fiind foarte smerit, zicea: Doamne, sunt praf şi 
cenuşă, şi căruia Dumnezeu i-a zis: Nu te vei numi 
Avram, ci Avraam, adică tată a mai multe neamuri. 

Și n-a stat poporul lui Israil numai 400 de ani în 
robia Egiptului, ci 430 de ani. Şi a întrebat Moise: 
„Doamne, s-au împlinit cei 400 de ani de canon pe 
care i-ai pus mai demult lui Avraam?”. Și i s-a răs- 
puns: „Anii s-au împlinit, dar păcatele poporului, nu”. 
Deci, pentru păcate le-a mai dat încă 30 de ani şi a 
stat poporul lui Israil în robia faraonilor 430 de ani. 

Dar ce a păţit pentru păcat şi Moise, cel mai ales 
om al lui Dumnezeu? Căci se spune la Numeri: 
Moise însă era omul cel mai blând dintre toți oamenii 
de pe pământ (Num. 12, 3). N-ar fi putut nimeni să 
aibă răbdarea lui Moise, să rabde un popor cârtitor şi 
îndărătnic, care mânia de atâtea ori pe Dumnezeu; să 
rabde atâtea cu ei 40 de ani în pustie. Dar i-a dat 
Dumnezeu darul blândeţii. Şi acest blând Moise era 
atât de ales, că Dumnezeu a pedepsit-o pe Maria, sora 
lui, fecioară şi proorociţă, şi a scos-o din tabără pentru 
că a grăit cuvânt împotriva fratelui ei, zicând: „Ce, 
numai cu Moise a vorbit Dumnezeu?”. Şi de aceea a 
zis Dumnezeu către Mana, sora lui Moise: „De ce ai 
grăit de rău pe fratele tău? Căci chiar dacă va fi 
prooroc în lume şi în Israil, nu va fi nimeni ca Moise, 
ca să vorbesc cu el față către faţă „cum vorbeşte tatăl 
cu fiul său. Şi pentru că ai greşit şi l-ai vorbit de rău, 
tu şi Aaron, tu vei ieşi leproasă din tabără”. Şi s-a 
umplut toată de lepră şi a scos-o afară din tabără opt 
zile, pentru că a vorbit de rău pe fratele său, care era 


prooroc mare şi conducătorul lui Israil . Şi după aceea 
s-a rugat Moise şi a adus jertfă el şi Aaron, şi a iertat 


Dumnezeu pe sora sa. 

Dar acest Moise, care a făcut minuni, care a 
fost, cum zice Scriptura, dumnezeul lui Faraon, a zis 
cu multă smerenie: „Nu mă trimite, Doamne, la 
Faraon, ca să scot pe Israil din robie. Eu sunt om 
gângav şi nepriceput, nu pot să vorbesc”. Dumnezeu 
însă 1-a poruncit: „Du-te, Moise! Du-te cu fratele tău 
Aaron care vorbeşte bine. Ţic-ţi voi da pricepere şi lui 
limbă. Tu vei fi capul lui Aaron, iar Aaron va fi gura 
ta şi te voi pune pe tine capul lui Aaron şi dumnezeul 
lui Faraon. Şi voi face minuni şi voi bate Egiptul prin 
mâinile tale” (leş. 4, 16). Şi nici atunci Moise n-a voit 
să se ducă. De trei ori a refuzat porunca, zicând: 
„Doamne, trimite pe cine vrei, trimite pe cine are 
pricepere; cu nu mă duc, că eu sunt un cioban prost şi 
n-am să pot scoate un popor de 638.000 de oameni 
din robia lui Faraon, de a cărui furie am fugit acum 40 
de ani şi am stat aici păstor de oi în pustia Madiam”. 
„Du-te, Moise”. „Nu mă duc, Doamne”. Dumnezeu 
vorbea din rug, din pară de foc, şi i-a zis: „Scoate 
încălțămintea din picioarele tale, că locul pe care stai 
e sfânt”. Şi el tot nu se încumeta la o misiune aşa de 
mare. „Să mă duc eu, un gângav, un cioban 
nepriceput, să mă duc în fața lui Faraon, să scot un 
popor din robia de 430 de ani? Nu pot, Doamne, sunt 
un om păcătos, neputincios”. „Moise, ce ai în mână?” 
„Un toiag”. „Dă-l jos”. Şi toiagul s-a făcut şarpe. „a-l 
de coadă”. Şi iarăşi s-a făcut toiag. Şi i-a zis 
Dumnezeu: „lată, aşa ai să faci în faţa lui Faraon şi 
are să te creadă”. 

După ce l-a înarmat Dumnezeu cu toiagul şi cu 
puterea facerii de minuni şi i-a spus că-i dă pe fratele 

său Aaron în ajutor, a luat curaj şi s-a dus. Şi a făcut 
mari semne înaintea lui Faraon, după cum ştiţi, a bătut 
Egiptul cu cele zece plăgi şi a scos din robia cea 
amară poporul lui Israil. 

Dar oricât de iubit a fost Moise lui Dumnezeu, a 
fost pedepsit şi el numai pentru o îndoială ca aceasta: 
când a trecut poporul Marea Roşie şi a ajuns la Mera 
cea amară, din care nu se putea bea apă, Moise a zis 
către Dumnezeu: „Doamne,  cârteşte poporul, mor 
dobitoacele. Am văzut apă în pustie, dar e amară”. 
„Moise, ia un lemn şi aruncă-l în apă”. Şi când a 
băgat lemnul în apă, s-au îndulcit apele de la Mera. 
Acest lemn era simbolul Sfintei Cruci, căci noi, când 
dăm de necazuri, de scârbe, de boli, de pagube, de 
războaie, de robii, dacă ne aducem aminte de lemnul 
crucii lui Hristos, se  îndulceşte amărăciunea vieții 
noastre şi ne liniştim. Căci ne întrebăm: dar Mântuito- 
rul cum a răbdat? Şi atunci se îndulceşte apa vieții 
noastre. 

Mari simboluri şi taine erau acelea. Căci spune 
marele Apostol Pavel că legea veche era umbră a 
celor viitoare. Cele din Vechiul Testament s-au 
luminat în legea darului. 

După ce au văzut minunea de la Mera, au ajuns 
la răsărit de muntele Sinai şi poporul cârtea iar că 
moare de sete ; şi a zis Dumnezeu lui Moise : „ Poporul 
acesta Mă amărăşte, cârteşte, n-a văzut minunile 
Mele, n-are credință”. Iar Moise a zis: „Doamne, dă-le 
apă că mor şi mă omoară cu pietre că i-am scos din 
Egipt”. A zis Dumnezeu: „Moise, ia toiagul, du-te la 
stânca aceea uscată (era stânca Rafidin), loveşte în 


58 NE VORBEŞTE 


stâncă şi va ieşi apă multă şi vor bea şi poporul şi 
dobitoacele”. 

Dar Moise, aşa blând, aşa temător de Dumnezeu 
şi sfânt cum era, s-a îndoit puţin, ca şi Avraam. Şi 
mergând la stânca Rafidin n-a spus: „Ascultă, Israile, 
din stânca aceasta are să vă dea Dumnezeu apă”, ci a 
zis un cuvânt de îndoială. Lovind stânca n-a zis: „„Beţi 
apă de aici, din izvor”, nu, ci a zis: Ascultaţi-mă cei 
neascultători, au din piatra aceasta voi scoate vouă 
apă? Și ridicând Moise mâna sa, a lovit piatra cu 
toiagul de două ori, şi a ieşit apă multă, şi au băut 
adunarea şi dobitoacele lor. lar Domnul a zis către 
Moise şi către Aaron: Pentru că n-aţi crezut să Mă 
Sfințiți înaintea fiilor lui Israil, pentru aceea nu veți 
băga voi adunarea aceasta în pământul pe care l-am 
dat lor (Num. 20, 10-12). 

Pentru că Moise n-a zis de prima dată: „de aici 
veţi bea apă”, ci „au din piatra aceasta voi scoate vouă 
apă?”, Dumnezeu i-a grăit: „Moise, de ce ai stat la 
îndoială, de ce nu M-ai proslăvit înaintea fiilor lui 
Israil? De ce ai zis: au doară de aici am să vă dau 
apă?”. Moise a răspuns: „Doamne, am greşit”. Atunci 
Dumnezeu i-a zis: „Pentru că ai greşit, trebuie să faci 
aici canon vremelnic, ca să nu faci dincolo canon 
veşnic. Pentru că ai greşit, n-ai să intri în pământul 
făgăduinței. Ai suferit amărăciunea pentru  cârtirea 
poporului, ai suferit arşița şi osteneala, ai răbdat 
necazurile, au vrut să te ucidă cu pietre. Dar oricâte ai 
suferit, nu sunt de ajuns să te scape de pedeapsa 
pentru îndoială. N-ai să intri în pământul făgăduințer”. 
ȘI, dacă ați citit Scripturile, ştiţi că n-a intrat în 

pământul  făgăduinței, ci a murit pe muntele Nebo 
(Deut. 34, 1-5). Dumnezeu i-a arătat numai de 
dincoace de Iordan acel pământ: „lată pământul din 
care curge lapte şi miere, dar tu n-ai să intri acolo. 
Are să intre numai Isus al lui Navi şi Holev dintre cei 
care au pornit cu tine din Egipt”. 

Vezi că sunt pedepsiţi şi cei drepți când păcă- 
tuiesc? Bine zice dumnezeiescul loan Scărarul aşa: 
"Păcatul monahilor cu gândul e mai mare decât 
păcatul mirenilor cu lucrul”. Pentru ce? Pentru că ei 
ştiu multe. Şi este scris: cei tari, tare se vor cerca; şi 
cui i se va da mult, mai mult se va cere de la dânsul, 
sau: mai mult se va bate sluga care ştie voia 
Domnului şi n-o face. Deci să băgăm de seamă cei ce 
suntem cu crucea şi cu Evanghelia în mână, că 
păcatele noastre cu gândul sunt mai grele decât cele 
cu lucrul ale mirenilor. 

Să mergem mai departe. A pedepsit Dumnezeu 
pe Cain, a pierdut cu apa potopului toată lumea cea 
dinainte de potop. l-a înecat pe egipteni în apă, l-a 
pedepsit pe Moise şi pe Avraam şi pe sora lui Moise. 
Dar poate vor zice unii: „A pedepsit Dumnezeu greu 
pe tot omul cu păcate grele, dar nu a pedepsit aşa de 
tare păcatele cele mici”. Dar cele ale lui Avraam şi 
Moise erau mici îndoieli de credință. lar Iacob 
apostolul spune: Bărbatul  îndoielnic este  nestatornic 
in toate căile sale (1, $). Şi apoi spune că cei ce nu 
cred cu tărie sunt ca nişte nori fără de apă purtați de 
vânt. Adică precum norul secetos poate fi purtat în 
toate părțile, aşa şi omul îndoielnic lesne se clatină, 
zicând: „o fi sau n-o fi aşa”. Dumnezeu Se supără 

când nu credem cu tărie în El. Şi s-a zis la Apoca- 
lipsă: Fiindcă eşti căldicel şi nu eşti nici fierbinte, nici 
rece, am să te vărs din gura Mea (Apoc. 3, 16). 
Dumnezeu nu vrea să fim căldicei. Vrea să fim tari şi 
fierbinți până la moarte; aceasta e credința neîndoiel- 
nică care face minuni şi duce pe om aproape de 
Dumnezeu. 

Dar să vă dau două pilde, una din legea veche şi 
alta din legea darului. Veţi vedea din ele de ce 
păcatele acestea mai mici sunt pedepsite şi ele greu de 
Dumnezeu. Am văzut cum pe slăbănog l-a ţinut 
Dumnezeu 38 de ani bolnav, până a venit El în trup, 
căci poate altfel rămânea aşa până la moarte. A venit 
însă Izvorul milei şi al dreptății ca să ne arate că 
pentru păcate a suferit acel slăbănog 38 de ani. 

Dar ce a pățit David? Şi cine era David? Auzi ce 
spune Dumnezeu prin Samuil: Pe David, fiul lui Iesei, 
l-am găsit după inima Mea. David a fost cioban la oi, 
dar l-a ales Dumnezeu rege al lui Israil. Dumnezeu l-a 
trimis pe Samuil în Betleem şi i-a spus: „Umple 
cornul tău cu untdelemn, că vreau să pun alt rege în 
locul lui Saul care s-a răzvrătit şi nu Mă ascultă”. 

Și lesei, tatăl lui David, şi-a adus pe toți fiii, 
şapte la număr, toți voinici, frumoşi şi tari, şi i-a arătat 
lui Samuil: „lată feciorii mei. Dacă Îşi alege 
Dumnezeu rege din familia mea, trebuie să-l arăt pe 
cei mai buni şi mai frumoşi”. Şi a zis Samuil: „Nu a 
ales Dumnezeu pe nici unul dintre aceştia”. Răspunse 
lesei: „Mai am un băieţel de vreo 16 ani, dar e la oi, la 
munte. Nu cred să-l aleagă Dumnezeu chiar pe acela, 
că acela-i cel mai mic şi cel mai prost”. Şia zis 

Samuil: „Adu-l şi pe acela încoace”. Şi a venit acela, 
cu gluga în spate şi cu praştia, căci vâna vulpi. Şi 
când l-a văzut Samuil pe acest băiețel bălai, cu părul 
blond şi cu ochii albaştri, a zis Duhul Sfânt către el: 
„Toarnă untdelemn peste dânsul şi de azi înainte va 
veni Duhul Sfânt peste el”. Şi a venit Duhul Sfânt în 
ziua aceea peste David şi a ales rege peste Israil pe un 
băiat de la oi. Şi i-a zis Dumnezeu lui Samuil: „la 
seama că n-am uns pe niciunul din ceilalți şapte 
feciori voinici şi frumoşi. Omul caută la față, iar Eu 
caut la inimă” (| Împ. 16, 7). Şi a mai zis: „Acum 
Mi-am găsit bărbat după inima Mea”. L-a ales pe 
băieţelul acela de la oi, căci Dumnezeu caută la inimă, 
n-are nevoie de înțelepciunea noastră, de frumuseţea 
noastră, de puterea noastră. Şi ştim câte popoare a 
biruit David, câte lucruri minunate a făcut. 

Dar a greşit şi el şi s-a căit cu amar. A greşit cu 
Batşeba, săvârşind preacurvie şi ucidere de om, de 
care s-a căit toată viaţa. Şi pentru această greşeală a 
fost pedepsit. Dar a mai săvârşit o greşeală, căci i-a 
spus Dumnezeu: „Cât ai să fu împărat peste Israil, să 
nu numeri poporul... Eu am spus lui Avraam că se va 
înmulți ca stelele cerului. Deci, după cum nu poţi să 
numeri stelele cerului, aşa să nu numere nimeni pe 
Israil”. Şi a ţinut el o bucată de vreme ascultarea 
aceasta, dar odată, cum se scrie la Cronici, a mişcat 
satana inima lui David, ca să-şi numere poporul său, 
să vadă câţi bărbaţi are care poartă arme de război şi 
câtă putere de oştire. Şi a dat ordin lui Ioab, cel mai 
de seamă general, să numere poporul. Şi l-a numărat, 
şi a venit şi a dat raportul împăratului: „Măria Ta, am 

numărat poporul şi am găsit 800.000 de israeliți 
bărbați tari care pot purta sabie şi 500.000 din 
seminţia lui Iuda”. Deci 800.000 şi încă 500.000, erau 
la un loc 1.300.000 de ostaşi care puteau să susțină 
războiul. Şi când a auzit David că are atâta oştire a 
început să se mândrească, zicându-şi: „Măi, dar multă 
oştire am”. Și atunci i-a spus Dumnezeu: „Ce ai 
făcut?”. „Doamne, am greşit”. „Ai greşit, căci ţi-am 
spus să nu numeri poporul”. 

Deci a trimis Dumnezeu la el pe Gad proorocul, 
precum l-a trimis altădată pe Natan proorocul, să-l 
mustre pentru cealaltă greşeală. Şi i-a spus Gad: „lată 
ce grăieşte Dumnezeu: Fiindcă ai numărat poporul şi 
n-ai ascultat pe Dumnezeu, care ţi-a spus să nu-l 
numeri, îți dă Dumnezeu putinţa să alegi una din trei 
pedepse: ori şapte ani de foamete în toată ţara, ori să 
fugi trei luni din calea vrăjmaşilor tăi, ori să fie trei 
zile moarte în Israil”. Și s-a gândit puţin David şi a 
zis: „Mai bine să cad eu în mâna lui Dumnezeu decât 
în mâna lumii, adică decât să mă gonească vrăjmaşii 
sau să fie secetă trei ani. Mai bine să fie moarte trei 
zile în Israil, că ştiu îndurările lui Dumnezeu şi că 
mila Lui este mare”. 

Și îndată ce a vorbit David, a venit îngerul 
Domnului şi a întins sabia peste tot Iordanul. Şi 
începând de la prânz, într-o zi de vară, a ucis îngerul 
Domnului 70.000 de bărbaţi în Ierusalim. Şi când a 
văzut David că au murit 70.000 de oameni pentru 
greşeala lui şi că au să mai moară încă două zile şi 
jumătate, s-a întors cu faţa la Dumnezeu şi a zis: 
„Doamne, eu sunt păstorul, eu am greşit, omoară-mă, 

pierde-mă pe mine şi toată casa mea. De ce baţi oile 
în loc de păstor? Am greşit eu, bate-mă pe minel”. 
Căci era strigare şi jale în Ierusalim. „„Bate-mă pe 
mine, Doamne, chinuieşte-mă, dar lasă poporul, lasă 
poporul!”. 

Şi a venit îngerul Domnului şi i-a spus: 
„Davide, Şi-a adus aminte Dumnezeu de  îndurările 
Sale şi de viaţa ta plăcută de mai înainte şi mi-a dat 
poruncă să trag mâna înapoi de pe Ierusalim”. Şi zise: 
„lată, mă duc în aria lui Aravna lebuseul; vino acolo 
să aduci jertfe de iertare şi pentru împăcarea lui 
Dumnezeu”. Şi s-a dus îngerul. Şi când a venit la aria 
lui Aravna lebuseul, că era vremea secerişului, şi l-a 
văzut Aravna pe înger că ţinea sabia cu vârful în jos şi 
curgea sângele de pe amândouă părțile ei, s-a speriat 
Aravna şi a fugit la rege. lar regele avea poruncă să se 
ducă la aria aceea. Şi întâlnindu-se ei, i-a spus regele: 
„Omule,  vinde-mi aria aceasta pe care a sfinţit-o 
îngerul Domnului prin venirea sa”. Și acela zise: 
„Stăpâne, îţi dau toate: şi boii şi uneltele, şi aria 
degeaba, că eu sunt robul tău”. Zise David: „Nu, viu 
este Dumnezeu, n-am să iau nimic de la tine degeaba; 
vreau să plătesc în argint, că vreau să fac aici 
jertfelnicul lui Dumnezeu şi nu vreau să fiu mustrat că 
ți l-am luat fără bani”. Şi i-a plătit lui Aravna lebuseul 
şi a cumpărat aria. Apoi a făcut David jertfelnicul 
acolo şi a adunat poporul, şi au plâns de dimineaţă 
până seara, şi a încetat mânia Domnului în Ierusalim, 
ŞI s-a auzit cuvânt că a primit iertare de la Dumnezeu. 

Ai văzut ce pedeapsă mare a adus Dumnezeu 
pentru că David a numărat poporul? Au murit 70.000 

de oameni şi aveau să mai moară, dacă nu era 
îndurarea lui Dumnezeu pe care David a cerut-o, 
rugându-se să vină peste el mânia Domnului. 

Astfel de întâmplări avem nenumărate şi în 
legea darului. Dar vă voi mai spune numai una şi voi 
încheia. 

Întreabă unul: „Dacă spun o minciună, e păcat? 
Ce păcat e dacă voi minţi o dată?”. la seama! Dacă 
spune omul o minciună şi se pocăieşte, o iartă 
Dumnezeu. Dar în fața cui o spui? O minciună spusă 
în fața unui preot, în fața unei feţe bisericeşti, e păcat 
mare, dar în faţa unui prooroc e şi mai mare. lar în 
faţa unui apostol e de atâtea ori mai mare. Apoi, mai 
depinde şi cine a mințit. Un om de rând sau un om 
mare? 

La începutul creştinismului toţi creştinii care au 
crezut în Hristos erau una. Căci se spune la Faptele 
Apostolilor că au crezut în Hristos odată 3.000 şi apoi 
s-a ajuns la 5.000 de oameni şi era inima celor ce au 
crezut una şi toți vindeau averile lor şi aduceau preţul 
lor la picioarele apostolilor. Adică totul era de obşte, 
cum vedem la mănăstire. Creştinii veneau la biserică 
şi făceau mesele lângă biserică. Când ieşeau din 
biserică, stăteau toţi la masă şi petreceau toţi în 
rugăciune şi în cuvântul lui Dumnezeu. Aşa a fost la 
începutul Bisericii creştine. Mesele erau agape sau 
prilejuri de arătare a iubirii dintre creştini. La aceste 
mese nu era numai mâncare, ci şi cuvântul Domnului. 
Preotul sau diaconul sau apostolul îi hrănea pe creştini 
şi cu cuvânt de învățătură. Aceste mese erau un lucru 
foarte plăcut lui Dumnezeu. Căci îi plăcea să fie una 

creştinii, pentru că Hristos, când a venit în lume, cum 
zice Sfântul Teodor Studitul, n-a dus nici viață 
pustnicească, nici schivnicească, ci a dus cu ucenicii 
Săi viaţă de obşte, având o pungă şi o masă însoţite de 
cuvântul lui Dumnezeu. 

Dar în această obşte toți creştinii trebuiau să 
aibă cele de trebuinţă, haine şi hrană. Deci, pe lângă 
alții care aduceau prețul moşiei la picioarele 
apostolilor, şi-a vândut moşia şi un oarecare Anania 
cu soția sa Safira, ca să dea şi ei preţul ţarinii la obşte, 
unde se hrăneau toți, unde se hrăneau şi săracii şi se 
făcea față trebuinţelor Bisericii. Dar s-au sfătuit unul 
cu altul să nu dea chiar tot, spunându-şi: „Să lăsăm 
ceva la o parte, că suntem bătrâni şi poate o să avem 
trebuință de ceva”. Astfel au pus ceva deoparte din 
banii luaţi pe moşie şi o parte au hotărât să o dea 
Bisericii. Dar nu s-au dus să mărturisească gândul 
acesta vreunui apostol. Nu i-au spus: „lată, Doamne, 
ce am gândit: Vrem să dăm o parte Bisericii şi o parte 
să rămână a noastră”. Căci nu ar fi fost nici un păcat. 
S-au sfătuit deci să mintă pe apostoli. Au zis unul 
către altul: „Să dăm atâta. De te-a întreba cu cât am 
vândut țarina, să nu spui drept, ci să spui că am 
vândut-o cu atâta, cu mai puţin”. 

S-au sfătuit să mintă pe apostolii lui Hristos, pe 
stâlpii Bisericii, care conduceau obştea din Ierusalim. 
Astfel sfătuindu-se ei, când a ajuns Anania în faţa lui 
Petru, acesta l-a întrebat: „Anania, cu cât ai vândut 
țarina?”. Parcă apostolul, care era plin de Duhul 
Sfânt, nu ştia cu cât a vândut-o? Anania zise: „Cu 
atâta, Doamne”. „Ai minţit, Anania, că ai vândut-o cu 

atâta. Ai socotit că minți pe Duhul Sfânt”. Şi îndată a 
căzut Anania Jos şi a murit. 

Şi l-au luat alții şi l-au dus să-l îngroape. Şi 
îndată a intrat şi Safira, dar ca nu ştia ce-a pățit 
bărbatul ei, că nu mai era acolo. „Cu cât ați vândut, 
Safira, țarina al cărei preţ vreţi să-l daţi Bisericii?”. 
„Cu atâta, Doamne”. Şi Petru a zis: „Ai minţit 
Duhului Sfânt asupra sufletului tău. lată cei ce l-au 
dus pe bărbatul tău, că te aşteaptă şi pe tine”. Şi a 
căzut şi ea jos moartă şi au dus-o şi pe ea şi au 
înmormântat-o (Fapte 5, 1-10). Deci luai pildă că 
păcat de moarte este şi minciuna, mai ales când se 
face în fața unor fețe bisericeşti sau pentru lucruri 
sfinte şi care se dau Bisericii sau lui Dumnezeu. 

În general, păcatul fie mic, fie mare, atrage după 
el mare pedeapsă asupra noastră şi, dacă nu suferim 
pedeapsa aici, avem să o suferim dincolo. Dar să ne 
ferească Dumnezeu să o suferim dincolo. De aceea 
spune un sfânt din Pateric: „Dă-mi, Doamne, boală 
aici, chinuieşte-mă aici, trimite-mi şi draci din iad să 
mă muncească, numai să nu mă chinuieşti dincolo, că 
acolo pedeapsa nu are sfârşit”. Acolo nu ţine boala şi 
chinul, şi căinţa, şi focul, şi viermii un an sau o sută 
de ani, ci veşnic, căci precum veşnic este Dumnezeu, 
veşnică este şi viaţa raiului şi veşnică este şi munca 
iadului. 

Frații mei, totdeauna când vă sculați după o 
boală, să vă aduceţi aminte că boala aceasta a fost un 
mijloc de a vă curăți, de a vă uşura, de a vă lumina 
viaţa. Căci zice dumnezeiescul Părinte Isaac Sirul: 
„Precum focul curăță rugina de pe fier, aşa boala 

curăță păcatele de pe om”. O boală, dacă o suferi cu 
mulţumire şi dacă te spovedeşti şi-ţi pare rău de 
păcatul săvârşit, îți ridică tot canonul, pentru că în 
boală nu se cere omului nici post de mâncare, nici 
metanii, nici priveghere. Cine primeşte boala cu 
dragoste şi cu mulțumire şi cu dragoste, ca un 
pedepsit de la Dumnezeu, îşi curăţă sufletul său de 
păcate în timpul de aici. lar dacă se curăţă şi mai 
trăieşte şi este sănătos, să-şi aducă aminte de cuvântul 
Mântuitorului din Evanghelia de astăzi: Tată te-ai 
făcut sănătos, de acum să nu mai greşeşti, ca să nu-ți 
fie ție mai rău. Amin. 


PEDEAPSA BOIERULUI GHIȚESCU 


Această întâmplare am spus-o la o conferință de 
preoți. Părintele Bogdan, protoiereul de Rădăuți, a 
avut o prelegere scrisă pe care a citit-o în fața 
celorlalți despre pomenirea morților, aducând dovezi 
din Sfânta Scriptură şi din Sfinți Părinți despre 
pomenirea morților, că sectarii nu vor să pomenească 
morții. Şi a terminat-o el de citit, numai o mărturie 
n-am auzit-o eu, că poate a citit-o înainte de a veni eu, 
că atunci când am venit el citea. Aceea de la Macabei 
trebuia să o mai pună, când Iuda Macabei a făcut 
pomenire pentru ostaşii morți pe front. 

Şi pe urmă am povestit eu, că s-a ridicat un 
preot acolo şi a zis: „Părinte, dacă cineva înjură pe un 
preot şi îl bate şi preotul nu-l dezleagă, cum are să 
fie?”. Căci a pățit el. A întâlnit un om de acolo beat şi 

preotul atât i-a spus: „Frate, ai copii, ai nevastă, 
scoală-te”, că acela era căzut jos în glod, aşa era de 
beat. Şi acela s-a sculat şi i-a dat două palme preotului 
ŞI i-a zis: „Scot cuțitul şi te tai”. Preotul a fugit, că era 
să-l omoare. „Ce ai cu mine?”. L-a înjurat de câte de 
pe lume pe preot. Şi au sărit oamenii: „Uite acela sare 
la preot!”. Şi preotul n-a avut nimic, numai atât a zis: 
„Dumnezeu să te lumineze să-ţi cunoşti păcatul!”. Tot 
de bine i-a zis preotul. Şi aşa mi-a povestit ce-a pățit 
şi eu le-am spus altă istorie cu boierul Ghiţescu de la 
Fălticeni, pe care am auzit-o şi eu de la părintele 
Cosma, Dumnezeu să-l ierte, care a murit la Slatina şi 
care a fost stareţ acolo. El a apucat timpul acela. 

Aceasta-i foarte înfricoşată. Ghiţescu avea moşii 
mari, el a avut feciori miniştri, generali. Erau mari 
boieri. El a făcut şi biserici multe, că era om 
credincios în felul lui. Şi a avut duhovnic pe unul 
Varuh Socea de la Mănăstirea Slatina. Acesta a fost şi 
secretar pe la mitropolie. Şi boierul într-o toamnă a 
întârziat cu aratul şi a pus să se are duminica, cum 
erau pe atunci pluguri din acelea cu două fiare, cu trei, 
dacă aţi văzut, coardă se chema. 

Duhovnicul mergea la Fălticeni, la târg, şi vede 
pe ogorul lui Ghiţescu că arau în ziua de duminică. 
Cum atunci era stricteţe, duhovnicul a întrebat: 

- Măi, cine v-a pus la arat? 

- Boierul Ghiţescu, că a zis că trebuie arat, că a 
întârziat cu semănatul. 

Acesta, duhovnic râvnitor, se duce la boier 
acasă, că era şi duhovnicul lui şi al soţiei şi al 
copiilor. Când ajunge acolo, găseşte boierul la masă, 
la petrecere. Boierul era bătrân. Şi îi zice părintele: 

-  Cucoane, nu vezi că eşti cu părul alb, ai să 
mori. De ce ai pus să are duminica? 

Acela 1-a răspuns: 

- Ce, mă mustri în casă la mine?... 

-  Cucoane, de ce faci lucrul acesta, că eşti boier 
creştin? Are să te pedepsească Dumnezeu că dai pildă 
rea poporului, cutare. 

Se scoală boierul de la masă, că era cu feciorii 
lui. 

- Cum, în casă la mine? Lasă că-ţi dau eu pildă. 

Şi-i dă două palme duhovnicului . Femeia a 
protestat: 

- De ce ai bătut preotul? 

Ei, şi a început a înjura pe preot. lar preotul, 
când a auzit, a plecat imediat de acolo. Dar 1-a zis: 

- Să nu putrezeşti până nu te-oi dezlega eu. 

Şi a plecat preotul supărat şi bătut de acolo. 

Dar Ghiţescu nu s-a lăsat cu atâta. El se 
cunoştea cu mitropolitul, cu cei mari. Nu ştiu care era 
mitropolit la laşi pe atunci. Boierul a spus la 
mitropolie: 

- Pe Varuh Socea să-l dezbrăcaţi de hainele de 
călugăr şi să-l excludeți din monahism. A venit în 
casă la mine şi mă ameninţă cu blesteme, cu cutare. 

Mitropolitul s-a gândit: 

- Măi, Ghiţescu e cineva, are boieri miniştri. Şi 
vorba aceea, are autoritate mare în ţară. 

Și se apucă şi-l exclude pe Varuh Socea. Trimite 
ordin la mănăstire: „,Scos din monahism, dezbrăcat de 
uniformă şi acasă, să intre în viața civilă”. Şi vine 
ordin, iar acela a zis: „Deci aşa boierul, nu-i destul că 


70 NE VORBEŞTE 


m-a bătut, mă scoate şi din mănăstire. Mă duc măi, că 
Dumnezeu este în tot locul”. A lăsat săracul haina, 
fesul, toate, s-a îmbrăcat civil. Barba nu şi-a bărbierit-o, 
că era şi el acum om în vârstă. 

Se duce în Fălticeni şi se întâlneşte cu un evreu, 
prieten de-al lui. 

- Părinte Varuh, dar ce-ai păţit, unde ţi-i haina? 

- Măi, n-ar mai ajunge Ghiţescu! Uite, i-am 
spus să nu are duminica, m-a bătut şi uite, m-au 
dezbrăcat din cauza lui. 

- Părinte Varuh, uite eu am o casă colo lângă 
iarmaroc. Am cumpărat-o de la cineva că m-a rugat. 
Nu stă nimeni într-însa şi copiii strică geamurile 
acolo. Că eu am dugheana mea. Du-te acolo şi stai, că 
nu-ți cer nimica, de-abia n-or mai sparge copiii 
geamurile, că fură tot de acolo. 

Părintele a învăţat în mănăstire să-şi facă linguri 
şi cofe. S-a gândit: „Bună treabă. Casă am, acolo e şi 
iarmaroc. Fac linguri şi le vând şi trăiesc şi cu. Poate 
o da Dumnezeu şi m-or ierta ăştia vreodată, dar 
deocamdată să trăiesc de pe azi pe mâine”. 

S-a dus bietul preot acolo, a curăţit chiliuţa, a 
pregătit toate. Făcea linguri, coşărei şi ieşea în târg. 
Un moşneag cu linguri. 

- Cine-i ăsta? 

- Ăsta a fost călugăr, a fost preot pe vremuri. 

Ştia lumea de el şi trăia acolo în smerenie. 

laca după vreo şapte ani moare Ghiţescu, că era 
bătrân, şi-l îngroapă. lar după încă şapte ani îl 
dezeroapă. Au venit băieți lui: generali, colonei, 
miniştri, şi i-au făcut dezgroparea. Când îl dezgroapă 

pe Ghiţescu, nu-i găsesc nici limba în gură putredă. 

Era întreg. Putrezise sicriul şi hainele, dar el era ca un 
cal, negru şi umflat ca doba şi urât. Copiii, când l-au 
văzut, ruşinea lor. Chemaseră vreo trei episcopi la 
dezgropare, ca să-i facă praznic mare. Vai de mine, 
ruşinea lor, că erau de față mitropoliți, episcopi. 

- Ce-i de făcut? 

A zis un episcop: 

- Scoateţi-l şi rezemaţi-l de biserică. 

Și au pus un cearşaf alb pe el, să nu-l mai vadă 
lumea, că era groaza lumii, parcă era un diavol. Barba 
ii crescuse atâta şi unghiile îi crescuseră şi părul îi 
crescuse şi cra negru şi urât. Aşa pedeapsă de la 
Dumnezeu. Şi au întrebat ei ce-i asta. Că l-a dezlegat 
episcopul cu dezlegare arhierească şi nici un semn, nu 
s-a dezlegat. Şi atunci au întrebat de ce. Şi a zis 
episcopul: 

- Sau l-a pedepsit Dumnezeu că a nedreptăţit pe 
țărani şi a luat de la cei necăjiţi dreptul lor - că el a 
fost boier şi poate l-a blestemat poporul -, sau l-a 
blestemat vreun preot şi preotul acela încă trăieşte. 
Pentru aceste două pricini n-a putrezit. 

Dacă este de la furat, nu se dezleagă până nu 
dau înapoi neamurile lui cât a furat. Că aşa-i canonul 
pentru furat. M-a întrebat acum la conferință un 
consilier: „Părinte Cleopa, care păcate nu le poate 
dezlega  preotul?”. Şi apoi le-am spus: „Cele de 
hirotomie, cele de furtişag...”. Le-am spus care nu le 
poate dezlega şi au scris toți, au luat note. A fost 
conferință mare, că am vorbit patru ore. 

Şi a zis episcopul: 

- Două lucruri a făcut: ori a furat, a luat bani 
străini şi l-a blestemat poporul. A luat cu nedreptate, 
i-au muncit oamenii pe lan şi nu i-a plătit. Sau a luat 
de la unul sărac, i-a luat ceva avere şi l-a blestemat. 
Sau l-a blestemat vreun preot care încă trăieşte. 

Că dacă te-a blestemat vreun preot şi el trăieşte, 
nu te poate dezlega nici patriarhul până nu moare 
acela. Numai după moartea lui te poate dezlega altul. 
Cât trăieşte numai acela poate să te dezlege. Aşa-i 
legătura canonică. A zis bine episcopul, după cum ştia 
din  pravilele Bisericii. Şi atunci un băiat al lui 
Ghiţescu, care era ofiţer, a zis: 

- Mamă, nu ştii că tata l-a bătut pe Varuh Socea, 
pe duhovnicul lui? Nu ştii că l-a bătut odată la masă? 

- Da, măi! 

- Dar nu ştii preotul ce a zis, că a plecat 
plângând de la noi? Era să-l bată mai rău, dar a fugit 
preotul. Şi a zis: „Să nu putrezeşti până nu te-oi 
dezlega eu”. 

Și-a adus aminte şi maică-sa: 

- Măi, măi! Dar oare n-a murit preotul acela? 

S-au dus şi au întrebat la Slatina la mănăstire: 

- Nu ştiţi, n-aţi auzit de un duhovnic Varuh? 

Dar călugării mai bătrâni au zis: 

- Pe acela l-a bătut Ghiţescu şi el l-a blestemat. 
Dar încă trăieşte, e prin Fălticeni. E un moşneag 
bătrân, are aproape 90 de ani. Vinde linguri. 

Când au auzit, gata, au pus mâna pe cai, au luat 
trăsura. Nu erau pe atunci maşini. Se duc să caute, se 
duc în toate părțile. Şi le-a zis lumea: „Măi, este acolo 
la iarmaroc unul bătrân şi se aude că a fost călugăr”. 
Şi vine trăsura lui Ghiţescu, trage la poartă: 

- Bună ziua, moşule. 

- Bună ziua, cucoane. 

-  Moşule, matale ai fost călugăr, preot, ce ai fost 
în viaţa matale? 

- Am fost, cucoane, pe la Slatina. Am fost şi 
preot şi duhovnic şi protosinghel. Am fost secretarul 
mitropoliei, am lucrat la mitropolie. 

- Moşule, matale n-ai cunoscut pe Ghiţescu? 

- Măi, n-ar mai ajunge Ghiţescu, din cauza lui 
sunt cu aici. Că Ghiţescu m-a dezbrăcat de haine, a 
vorbit cu mitropolitul şi m-a pedepsit că i-am zis de 
ce a arat duminica. Şi iaca sunt aici acum. 

- Dar de când eşti? 

Cutare, le-a spus, că el nu ştia că a murit 
Ghiţescu. Şi i-au spus feciorii boierului cum l-au găsit 
la dezgropare. 

- Aşa? s-a minunat şi părintele de pedeapsa 
care-l ajunsese pe boier. 

- Aşa, părinte, că au văzut şi preasfințiții şi toată 
lumea care a venit la pomenire. Şi e lucru înfricoşat la 
vedere. Şi au zis episcopii că numai dacă îl dezleagă 
cel care l-a blestemat se poate izbăvi tata. Altfel nu. 

Atunci i-a părut rău părintelui de blestemul pe 
care l-a spus la mânie. S-a înmuiat inima lui, văzând 
năpasta boierului şi chinurile lui, că acela se muncea 
în iad de atâţia ani, fiind legat. A oftat şi şi-a adus 
aminte că i-a fost duhovnic multă vreme. Nu a mai 
ținut minte răul, că a fost izgonit din mănăstire şi a 
trebuit să trăiască din mila altora. Şi a zis: 

- Măi copii, să ne ferească Dumnezeu pe toți de 
pedeapsa Lui cea dreaptă! Vedeţi ce păţesc cei ce se 
scoală împotriva lui Dumnezeu şi a preoţilor Lui! 


74 NE VORBEŞTE 


Şi a primit să meargă să-i citească dezlegările şi 
să-i dea iertare. 

- Duceţi-mă la el. 

Şi l-au dus la cimitir. Acolo era adunată lume 
multă în frunte cu mitropolitul şi aşteptau. Boierul era 
ca şi înainte, rezemat de biserică şi acoperit, că era 
înfricoşător la vedere. Îi făcuseră rugăciuni şi preoţi şi 
ieromonahi şi episcopi şi mitropolitul, dar nu se 
schimbase deloc. 

Deci l-au adus pe părintele Varuh cel bătrân şi 
i-au făcut loc în fața mortului. Şi când l-a văzut 
bătrânul pe boier şi groaza aceea, a început a plânge şi 
a zis din inimă: 

- Cucoane Ghiţescu, să fii dezlegat de mine şi în 
cer şi pe pământ. 

Şi când a zis aceasta, în faţa tuturor, trupul 
boierului s-a făcut ca praful, iar oasele au căzut 
grămăjoară la pământ. S-au minunat toți, văzând cât 
de puternic e cuvântul unui preot. Apoi au răsuflat 
uşuraţi, că se izbăvise un suflet din muncile iadului, 
după ce făcuse acel canon înfricoşat. 

Şi au strâns oasele, le-au spălat, s-a făcut 
pomenire mare. lar mitropolitul a spus părintelui 
Varuh: 

- Tot acuma, îmbrăcat aşa cum eşti, te duci la 
mănăstirea matale. 

El s-a dus acolo, la chiliuţța lui, mai avea ceva 
cărți. S-a dus la mănăstirea lui, înapoi cu drepturile lui 
de preot, după ce l-a dezlegat pe Ghiţescu. Și s-au 
minunat boierii: „Măi, mare putere au preoții de la 
Dumnezeu!”. 

Și ştii cât a mai trăi şi el, săracul? Patruzeci de 
zile. Şi a murit şi el. Dumnezeu a vrut să trăiască 
pentru ca să-l dezlege pe acela. 

Apoi, Doamne fereşte, numai dacă-l amărăşte 
cineva pe un preot, fără să-l blesteme preotul, acela 
cade fără să vrea sub blestem, pentru că l-a amărât. 
Preotul n-are voie să blesteme, numai la mare nevoie. 

Poate să blesteme şi preotul şi episcopul , dar, dacă 
n-are dreptate, nu se prinde de tine. lar dacă preotul 
are dreptate, numai dacă l-a supărat cineva, fără să 
zică preotul vreun cuvânt, acela care l-a supărat 
capătă legătură nedezlegată, cade sub blestem. 


De aceea vă zic, câte sunt scrise în sfintele cărți, 
pentru a noastră învățătură s-au scris, ca să luăm 
aminte şi să ne păzim să nu cădem sub osândă. 


DESPRE POCĂINŢĂ ȘI ROADELE EI 


Când  dumnezeiescul loan  Înaintemergătorul şi 
Botezătorul Domnului a început propovăduirea sa în 
pustia Iudeii, mai înainte de toate a vorbit de pocăință, 
zicând:  Pocăiţi-vă că s-a apropiat împărăţia cerurilor 
(Matei 3, 2). La fel şi Mântuitorul nostru Iisus 
Hristos, după ce a auzit că loan Botezătorul a fost 
închis de Irod în temniţă , părăsind Iudeea „a plecat în 
Galileea, în părțile Neftalimului şi ale Zabulonului, 
unde Şi-a început lucrarea Sa, predicând Evanghelia 
si zicând :  Pocăifi-vă , căcis-a apropiat împărăţia 
cerurilor (Matei 4, 17). Vedeţi că atât Mergătorul 
Înainte al Domnului, cât şi Însuşi Domnul Dumnezeul 


76 NE VORBEŞTE 


şi Mântuitorul nostru lisus Hristos, cu cuvântul despre 
pocăință şi-au început propovăduirea lor în lume. Încă 
şi dumnezeieştii ucenici şi apostoli ai Domnului, care 
au fost trimişi de Domnul să propovăduiască Evan- 
ghelia în toată lumea, cu cuvântul despre pocăință au 
început (Marcu 16, 15). 

lar când Sfântul Apostol Petru a început cu mare 
îndrăzneală să predice Evanghelia lui Hristos în 
Ierusalim, după pogorârea Preasfântului Duh, la auzul 
cuvintelor lui, cei ce-l ascultau cu atenție şi cu evlavie 
au întrebat pe apostoli, zicând: Bărbaţi frați, ce să 
facem? Jar marele Petru, mai înainte de toate, le-a 
vorbit de pocăință, zicând către ei: Pocăiți-vă şi să se 
boteze fiecare din voi în numele lui lisus Hristos spre 
iertarea păcatelor voastre, şi veţi primi darul Duhului 
Sfânt (Fapte 2, 38). Încă şi vasul alegerii, marele 
Apostol Pavel, a arătat că toți oamenii au nevoie de 
pocăință, zicând: Dar Dumnezeu, trecând cu vederea 
veacurile neştiinfei, vesteşte acum oamenilor ca toți 
de pretutindeni să se pocăiască (Fapte 17, 30). 

Dar, fraților, se pune întrebarea: Ce este 
pocăința şi care pocăință este adevărată şi mântu- 
itoare? La această întrebare vom răspunde aşa: 
„Pocăința este o întoarcere de la starea cea împotriva 
firii la starea cea firească şi de la diavolul către 
Dumnezeu, care se face cu osteneală şi cu nevoință” 
(Sfântul loan Damaschin, Dogmatica, cartea a Il-a, 
cap. 47). Dar adevărata pocăință este aceea care este 
urmată şi împreunată cu roadele pocăinței, adică cu 
faptele cele bune. 

Aceasta a  arătat-o nouă  dumnezeiescul loan 
Botezătorul, când a zis: Faceţi, dar, roade de pocăință 
(Luca 3, 8). Dar care sunt roadele pocăinţei, pe care 
trebuie a le lucra cel ce adevărat se pocăieşte? După 
învățătura Sfintei Scripturi, întâi este cunoştinţa 
păcatului şi zdrobirea inimii omului pentru cele ce a 
greşit (III Împ. 8, 38; Ps. 50, 4; Fapte 2, 38 ş.a.). 

Altă faptă bună care trebuie să însoțească 
pocăința noastră este smerenia (II Par. 7, 14). După 
smerenie urmează întristarea şi căința cea adevărată 
(Ps. 37, 17-18; Isaia 61, 1; ler. 3, 21; Ioil 2, 12-13; 
Matei 26, 75). Altă faptă bună care trebuie să înso- 
țească adevărata noastră căință este ruşinea (I Ezdra 9, 
6; ler. 31, 19; Iez. 16, 63; Dan. 9, 7-8 ş.a.). Altă faptă 
bună care trebuie să însoțească  pocăința este 
spovedania păcatelor noastre la preoții duhovnici, 
care au luat putere de la Dumnezeu să lege şi să 
dezlege păcatele oamenilor pe pământ (Fapte 14, 23; 
Ioan 20, 22; Matei 16, 19; 18, 18 ş.a.). Altă faptă bună 
care ajută la pocăința cea adevărată este părăsirea 
păcatelor noastre (III Împ. 8, 35; II Par. 6, 26; 7, 14; 
Iez. 18, 27-28, 30 ş.a.) Altă faptă bună şi de căpetenie 
care trebuie să însoțească  pocăința noastră este 
rugăciunea (III Împ. 8, 33, 47-49). Altă faptă bună 
care trebuie să urmeze pocăinței noastre este ura față 
de păcat (Iez. 20, 43; 36, 31). Acestea toate, precum şi 
altele - cum sunt milostenia, hotărârea de a nu mai 
păcătui şi alte fapte bune vrednice de pocăința cea 
adevărată (ler. 5, 7; Matei 3, 8; Luca 3, 8; Fapte 26, 
20 ş.a.) -, pentru că nu am aici locul de a spune toate 
învăţăturile Sfintei Scripturi despre ele, le-am trecut 

doar aşa, cu trimiteri în Sfânta Scriptură, pentru ca cel 
ce doreşte să le ştie mai pe larg, să le citească de acolo. 

Aşadar, frații mei creştini, să ţineţi minte ce este 
pocăința cea adevărată şi care fapte bune trebuie să o 
însoţească pe ea, spre a fi rodnică şi mântuitoare. 

lar ca să ştiţi că nu toată pocăinţa este bună şi 
adevărată, am să vă aduc înainte două pilde din Sfânta 
Scriptură, şi anume: luda, cel ce a vândut pe Domnul 
lisus, văzând că Mântuitorul a fost osândit la moarte, 
s-a căit şi a adus înapoi arhiereilor şi bătrânilor cei 
treizeci de arginți, zicând: Am greşit vânzând sânge 
nevinovat. Şi aruncând arginţii în templu, a plecat şi 
ducându-se, s-a spânzurat (Matei 27, 4-5). Vedeți, 
fraților, pocăinţa cea rea şi neroditoare a lui Iuda, care 
l-a dus pe el la deznădăjduire şi la spânzurare? Şi 
aceasta fiindcă pocăința lui nu a fost din inimă, nici 
nu a fost însoțită de roadele pocăinței, pe care le-am 
arătat mai sus. 

Dar iată că şi marele Apostol Petru a făcut un 
mare păcat, că de trei ori s-a lepădat de Mântuitorul, 
după cum ne arată Sfânta Scriptură (Luca 22, 56-60). 
Dar marele Apostol Petru, văzându-se în aşa mare 
păcat, nu s-a deznădăjduit de a sa mântuire, aducându-și 
aminte de mila şi de îndurările cele fără de margini 
ale Ziditorului său, şi din adâncul inimii a început a se 
căi şi a cere iertare cu multe lacrimi de la Domnul 
Dumnezeul şi Mântuitorul său şi aşa, ieşind afară din 
curtea arhiereului, a plâns cu amar (Luca 22, 62). 

lată, frații mei, o pocăință adevărată însoțită şi 
de roadele pocăinţei: de lacrimi şi de plâns cu amar, 
care nu numai că a făcut să fie iertate păcatele lui 

Petru, ci şi vrednic de îndurarea Domnului l-a făcut pe 
el şi de chemarea cea de a doua la apostolia din care 
căzuse prin păcat. Căci după Înviere, preabunul nostru 
Mântuitor,  aducându-Și aminte de dragostea cea 
dintâi a lui Petru şi de lacrimile care le-a vărsat din 
adâncul inimii, cu durere şi cu căință, l-a chemat 
iarăşi de trei ori, spre a vindeca cele trei lepădări ale 
lui, şi iarăşi întru cinstea şi dregătoria sa de apostol şi 
de ucenic preaiubit l-a pus pe el (loan 21, 15-17). 

Aşadar să ţineţi minte că nu orice pocăință este 
adevărată, bună, roditoare şi aducătoare de mântuire, 
ci numai pocăinţa care se face după învățătura 
Bisericii celei dreptmăritoare a lui Hristos şi care este 
însoţită de faptele bune ce s-au arătat mai sus. Nu vă 
luați după cei ce se zic pocăiţi, căci pocăință afară de 
Biserica lui Hristos cea dreptmăritoare nu poate fi, că 
nu tuturor a dat Dumnezeu putere de a lega şi dezlega 
păcatele oamenilor, ci numai ierarhiei Bisericii Sale, 
adică  arhiereilor şi preoţilor duhovnici, şi cine nu 
ascultă de conducerea duhovnicească a Bisericii şi nu 
se mărturiseşte de toate păcatele sale la preoți 
duhovnici, nu poate fi iertat sau dezlegat de Dumnezeu 
de păcatele sale şi nici nu se poate chema adevărat 
pocăit şi îndreptat înaintea lui Dumnezeu. lar fiindcă 
despre pocăință şi roadele pocăinței ne-a fost cuvântul 
mai sus, vom arăta aici cât mai pe scurt care sunt 
părțile cele ce alcătuiesc taina pocăinţei în Biserica lui 
Hristos, şi anume: frângerea inimii, mărturisirea la 
duhovnic, împlinirea canonului dat de duhovnic şi 
dezlegarea păcatelor, care se face de darul Preasfân- 
tului Duh, prin duhovnic. 

Pentru a arăta că adevărata pocăință trebuie a fi 
însoţită de lacrimile pocăinței şi plângerea şi durerea 
inimii pentru păcatele ce le-am făcut înaintea lui 
Dumnezeu, voi spune aici o istorioară adevărată din 
cartea ce se cheamă Pateric: 

„Era un frate călugăr care şedea singur, aparte, 
în Mănăstirea  Monidriilor. Acesta pururi se ruga cu 
această rugăciune către Dumnezeu: Doamne, nu mă 
tem de Tine, şi pentru aceasta trimite-mi săgeată de 
fulger, sau alt chin, sau boală, sau draci, ca măcar aşa 
sufletul meu cel împietrit să vină întru frică. Apoi, 
rugându-se, iarăşi zicea: Ştiu că multe am greşit Ţic, 
Stăpâne, şi nenumărate sunt greşelile mele. Pentru 
aceea nu îndrăznesc să zic să mă ierți, dar, de se 
poate, pentru îndurările Tale, iartă-mă. lar de nu se 
poate, pedepseşte-mă aici şi nu acolo. lar dacă şi 
aceasta este cu neputinţă, dă-mi aici o parte din 
muncă şi acolo să-mi faci mai uşor chinul. Numai să 
începi de acum să mă pedepseşti, însă cu milă şi nu cu 
mânia Ta, Stăpâne. 

Deci s-a pocăit el aşa un an întreg şi s-a rugat cu 
lacrimi fierbinți, zdrobindu-şi trupul cu post şi cu 
privegheri şi în rea pătimire şi smerindu-şi sufletul 
său. lar într-o zi, stând el jos şi plângând după obicei 
şi tare tânguindu-se, din multa supărare i-a venit lui 
somn şi a adormit. Şi iată, stătea de faţă Hristos, 
zicând cu glas blând: Ce ai, omule? De ce plângi aşa? 
lar el, cunoscându-L pe lisus cine este, a răspuns 
înspăimântat: Am greşit, Doamne! I-a zis lui Cel ce S-a 
arătat: Scoală-te! Dar el a zis: Nu pot, Stăpâne, de nu-mi 
vei da mâna. Şi lisus, întinzând mâna şi apucându-l, l-a 

sculat. Dar acela, sculându-se, foarte tare plângea. 
Atunci i-a zis iarăşi Cel ce S-a arătat, de asemenea cu 
glas lin şi blând: De ce plângi, omule? De ce te 
mâhneşti?  Răspuns-a fratele: Nu vrei, Doamne, să 
plâng şi să mă mâhnesc, căci cu atâtea Te-am mâhnit, 
cu, cel ce am dobândit de la Tine atâtea bunătăți? lar 
Acela întinzându-Şi din nou mâna, a pus-o pe capul 
fratelui şi 1-a zis: De acum nu te mai întrista, că, de 
vreme ce tu te-ai întristat pentru Mine, nu Mă voi mai 
scârbi asupra ta! Căci dacă Sângele Meu l-am dat 
pentru tine, cu mult mai mult îţi voi da iertare şi ţie şi 
la tot sufletul care se pocăieşte curat. Deci, venindu-şi 
în sine fratele, din acea vedere şi-a aflat inima plină 
de toată bucuria şi s-a încredinţat că a făcut Dumnezeu 
milă cu dânsul. De atunci a petrecut totdeauna în 
multă smerenie, mulțumindu-l lui Dumnezeu”. 

Am amintit această storisire sfântă şi adevărată, 
pentru un suflet care s-a pocăit cu adevărată pocăință 
şi care a arătat cu adevărat pocăinţa lui şi roadele 
pocăinţei, adică mare mulțime de lacrimi, întristare, 
post, priveghere şi mare mâhnire pentru păcatele sale, 
ŞI care, pentru această pocăință adevărată şi plângere 
necontenită, s-a  învrednicit de la Însuşi Domnul 
Dumnezeul şi Mântuitorul nostru Iisus Hristos de 
iertarea păcatelor lui şi de mare mângâiere de la Acela 
care a zis: Fericiți cei ce plâng, că aceia se vor 
mângâia. Amin. 

DESPRE PREGĂTIREA CELOR CE VOIESC 
A PRIMI PREACURATELE TAINE 
ALE TRUPULUI ŞI SÂNGELUI DOMNULUI 


Celor ce voiesc a se apropia de înfricoşatele 
Taine ale lui Hristos, sfat potrivit şi cale de mijloc să 
le fie aceasta: că nu trebuie nici toate să le lase ei în 
seama lui Dumnezeu şi să se lenevească de pregătirea 
după putere, dar nici silindu-se după putere şi oste- 
nindu-se, să li se pară că toate le-au isprăvit şi să se 
mândrească că se apropie cu vrednicie de Sfintele 
Sfinţilor. În cele de mai jos se vor arăta puţine din 
cele care sunt prea de nevoie pentru cei care doresc a 
se uni cu Hristos prin împărtăşirea cu Preacuratele 
Taine. 

Mai întâi trebuie ei să înțeleagă că pregătirea 
pentru Sfânta  Împărtăşanie este îndoită, adică 
trupească şi sufletească. Cea trupească constă în post, 
înfrânare de la pofte trupeşti, priveghere şi alte oste- 
neli, prin care să se curețe şi să se uşureze trupul de 
cele care îl îngreuiază, îl aprind şi îl spurcă pe el. 

lar pregătirea cea duhovnicească se cuprinde în: 
spovedanie curată la duhovnic, citirea pravilei, adică a 
rugăciunilor după rânduiala cea din Ceaslov şi a altor 
rugăciuni săvârşite cât mai cu frică de Dumnezeu, cu 
luare aminte şi cu umilință. 

Altă sfântă pregătire este împăcarea cu toţi: să 
nu fie certat cu nimenea, să nu aibă mânie împotriva 
cuiva, să ierte tuturor celor care i-au greşit ceva, 

aducându-și aminte de cuvintele Mântuitorului Care 
zice: De veți ierta oamenilor greşelile lor şi Tatăl 
vostru Cel din Ceruri vă va ierta vouă greşelile 
voastre. Şi după putere să se silească ca nimenea să 
nu aibă ceva asupra lor (Învățătura de credință 
ortodoxă, Bucureşti, 1952, p. 296-297). 

Şi fiindcă mai sus am amintit că una din faptele 
celui ce se apropie de împărtăşirea cu Preacuratele 
Taine este şi postul, apoi trebuie să înțeleagă oricine 
că îndoit este postul: trupesc şi duhovnicesc. 

lar pentru cel care nu este bolnav, postul cel 
trupesc s-ar mărgini cam întru acestea: postirea celor 
patru posturi de peste an, care sunt rânduite de Sfinții 
Apostoli şi de Sfinți Părinţi, la fel postirea miercu- 
rilor şi a vinerilor. lar cine va voi să-i prisosească 
dreptatea lui, să ţină şi postul de luni. Aceste zile se 
vor posti în tot timpul anului, afară de timpul când 
este dezlegare în Biserică după Tipicul mare. Încă 
trebuie a posti ziua de 5 ianuarie, ajunul Bobotezei; 
ziua de 29 august, Tăierea capului Sf. loan Botezăto- 
rul; şi 14 septembrie, ziua Înălţării Sfintei Cruci. 
Înfrânarea la masă înseamnă a nu mânca peste saţiu şi 
abținerea de la masa de seară când a doua zi au a se 
împărtăşi. 

Apoi pentru cei căsătoriți. Înfrânarea de la 
împreunarea cu soțiile lor în sărbători, sâmbăta, 
Duminica, în posturi, în timpul scurgerilor lunare şi 
cu o zi şi o noapte înainte de a se împărtăşi cu 
Preacuratele Taine ale lui Hristos. Însă această înfrâ- 
nare de la împreunări să fie cu învoirea amândurora 
soților, după cuvântul marelui Pavel, care zice: Nu vă 

lipsiți unul de altul decât doară prin bună învoială, 
pentru o vreme, ca să vă dedaţi la post şi rugăciune 
(1 Cor. 7, 5; Sf. Timotei, can. 5, 13; Sf. Dionisie, can. 
3; P.M.B., gl. 171; Sf. Simeon Tesaloniceanul IX, 16). 

Pentru clerici să fie aceasta: 

„Păzească-se pe sine cei hirotonisiți de legătura 
cu soțiile lor, când vor să slujească Liturghie întru 
acea zi, ca cei ce sunt cinstiți cu cuminecătura. Deci 
dacă nu mai mult, cel puțin în ziua şi în noaptea cea 
dinaintea Liturghiei, trebuie neapărat a se păzi (Sf. 
Simeon Tes. IX, 14-15). Valsamon în răspunsul 49, 
către Marcu al Alexandriei, zice: cei ce nu se 
înfrânează de trupeasca  împreunare cu soțiile lor 
legitime sâmbăta şi Duminica, se cuvine cu potrivite 
canonisiri a se îndrepta. Și apoi adaugă că se cuvine 
să se ferească ei de împreunare şi întru tot Sfântul şi 
Marele Post şi întru toate vinerile şi miercurile (Vezi 
Pidalion de Neamţ, 1844, fila 451). Încă să se ştie că 
nici  Preacuratele Taine, nici sfânta anaforă, nici 
aghiazmă mare sau mică nu poate lua, nici sfintele 
icoane nu poate a le săruta acela care în ziua aceea s-a 
aflat trupeşte cu soția sa (Vezi canoanele cele de mai 
sus şi P.M.B., gl. 166-170, Sf. Simeon Tes., IV, 100). 

Încă arăt aici că mai fericiţi şi mai cucernici sunt 
acela care nu o zi, ci măcar trei zile înainte de a se 
împărtăşi cu  Preacuratele Taine se înfrânează de la 
împreunarea cu soțiile lor şi se pregătesc pe sine cu 
post şi cu rugăciune stăruitoare. Pentru că dacă Moise 
a primit poruncă de la Dumnezeu să curățească pe 
poporul lui Israil cu post, cu rugăciune şi cu înfrânare 
de la soții trei zile mai înainte de a se pogori El pe 

muntele Sinai, spre a se face ei vrednici, nu de a se sui 
pe muntele Sinai, spre a vedea şi a sta de vorbă cu 
Dumnezeu, ci de a se apropia numai de poala 
muntelui pe care era a se pogori Dumnezeu, deci cu 
cât mai mare pregătire ar trebui să aibă acei creştini 
care se apropie nu de munte, ci de Dumnezeu? 

Oare dacă atuncea s-a zis că cine se va atinge de 
muntele Sinai, unde era a se pogori Dumnezeu, cu 
pedeapsa uciderii şi cu moarte se va sfârşi (leş. 19), 
apoi creştinii, care nu se apropie să se atingă de 
muntele Sinai, ci vor să se atingă şi să se împărtă- 
şească cu Trupul şi cu Sângele Fiului lui Dumnezeu, 
de nu se vor pregăti pe sine mai mult ca aceia, cum 
vor scăpa de pedeapsa pentru negriţă şi neevlavie? 

Aceste puţine fie arătate pentru postul cel din 
afară şi trupesc. Şi încă puţine este cuviincios a aduce 
în mijloc pentru postul cel mai înalt şi duhovnicesc. 
Fiindcă acesta cu cât este şi mai folositor, cu atât este 
şi mai gingaş a se păzi. Însă pentru cei ce au minte 
trează, uşor se fac şi unele dintre cele ce le scriem 
aici. 

Mai întâi, prin lucrarea lui, postul duhovnicesc 
este a se sili cineva de a-şi păzi mintea de gândurile 
care o spurcă şi o răspândesc pe ea. Căci precum 


trupul are lumea lucrurilor, aşa si mintea are lumea 


ispitelor sau a gândurilor. Şi după cum trupul poate 
curvi, sau altfel de păcat poate face prin lucruri, aşa şi 


mintea  curveşte sau alte păcate face prin gânduri 
(Vezi Filocalia Il, suta a doua, capete despre 
dragoste, cap. 64, şi suta a treia, cap. 53). Încă trebuie 
să aibă mare grijă cel ce se apropie de împărtăşirea cu 

Sfintele Taine de paza celor cinci simţuri: a văzului, a 
auzului, a mirosului, a gustului şi a pipăitului. Căci şi 
acestea, după cuvântul cel proorocesc, sunt ferestrele 
prin care intră în suflet păcatele (ler. 9, 21). Apoi 
păzirea limbii de a mai vorbi minciuni, glume şi 
cuvinte care  întărâtă inima sau râsul, aducându-și 
aminte de cele scrise, că lovitul limbii frânge oasele; 
ŞI iarăşi, mulți au căzut prin uneltirile limbii (Sir. 28, 
18-19). Să  postească nu numai limba de cuvinte 
deşarte, ci şi mâna să nu se atingă de lucru străin, să 
nu îndrăznească a iscăli cu dânsa acte nedrepte, şi nici 
a pipăl cu ea cele care duc la păcat... Să postească 
piciorul spre a nu se duce acolo unde nu place lui 
Dumnezeu. 

Și, în sfârşit, pe lângă acest post îndoit, despre 
care în puţine cuvinte am amintit aici, să se silească 
cel care voieşte a se apropia de împărtăşirea cu Trupul 
şi Sângele Domnului, să-şi câştige smerenia inimii şi 
să-şi păzească ştiinţa gândului său curată şi nepri- 
hămtă faţă de toţi. Şi peste toate trebuie să nu creadă 
cineva că fericirea lui stă în a se împărtăşi cât mai des, 
ci să înțeleagă că fericirea stă în a se împărtăşi cu 
bună pregătire după a sa putere. 

La această învăţătură aduc mărturie pe dumne- 
zeiescul  Hrisostom care zice: „Mulţi cu Tainele 
acestea o dată întru tot anul se împărtăşesc; iar alții de 
două ori, iar alții de mai multe ori. Deci, zice el, către 
toți ne este nouă cuvântul, nu numai către cei ce şed 
aici, ci şi către cei ce şed în pustie, căci şi aceia o dată 
în an se împărtăşesc, iar de multe ori şi după doi ani”. 
Apoi adaugă şi zice: „Ce, dar, care sunt mai primiţi? 

Cei ce o dată, cei ce de multe ori, cei ce de puţine ori 
se  împărtăşesc?”.  Arătând apoi care este adevărata 
datorie a celor care voiesc să se apropie de cele sfinte, 
zice: „Cei ce au ştiinţa gândului curată, cei ce sunt cu 
inima curată, cei ce au viaţă neprihănită, totdeauna să 
se apropie. lar cei ce nu sunt întru acest fel, niciodată 
măcar” (Împărțirea de grâu, Buzău, 1833, cuv. 53, p. 
449). Aşadar, de aici poate înțelege oricine că 
fericirea celui ce se împărtăşeşte nu stă în a se 
împărtăşi des sau rar, ci în a se împărtăşi cu inimă 
curată şi cu neprihănire. 

Dar va zice cineva: „Dar cum pot eu să mă fac 
vrednic de o împărtăşire atât de scumpă, care cere 
atâta pregătire?” La această întrebare nu voi răspunde 
cu cuvintele mele, ci cu cele ale Sfântului Anastasie 
Sinaitul care zice aşa: „Numai dacă vrei, omule, te vei 
face vrednic”; şi apoi, arătând care sunt pricinile cele 
mai de nevoie spre lucrarea acestei vrednicii, zice: 
„Cunoaşte-te pe sine că eşti păcătos, părăseşte-te de 
păcate,  lhpseşte-te de vicleşuguri şi de mânie, arată 
fapte de pocăință, apucă-te de curăție şi de blândețe, 
îndelung rabdă, arată umilință, dă milostenie la săraci 
şi la străini din roada dreptății şi  roagă-te lui 
Dumnezeu cu suflet înfrânt şi aşa te vei face vrednic” 
(Vezi Mărgăritarele Sf. loan Gură de Aur, Cuv. 7 al 
Sfântul Anastasie Sinaitul, p. 225). 

Aşadar, frate, ţi-am adus în cele de mai sus 
mărturie de la dumnezeiescul Hrisostom, că fericirea 
celui ce se împărtăşeşte nu stă în deasa, nici în rara 
împărtăşire, ci în a se împărtăşi cineva cu pregătire şi 
cu vrednicie. 

lar pentru a arăta care sunt faptele cele bune 
prin care te poți face vrednic de împărtăşirea Sfintelor 
Taine, ţi-am adus în mijloc sfatul Sfântului Anastasie 
Sinaitul, precum şi cel al Sfântului loan Hrisostom, 
care toate condiţiile le grupează în trei, şi anume: 

1. A avea ştiinţa gândului curată; 

2. A avea inima curată; 

3. A avea viaţa neprihănită. 

Dar, întrucât cuvintele Sfântului loan Gură de 
Aur de mai sus par a fi prea subțiri pentru unii, este 
bine să facem puţină desluşire la ele. 

Ce înseamnă a avea ştiinţa gândului curată? 
Înseamnă a nu fi mustraţi de conştiinţă pentru vreun 
păcat trupesc sau sufletesc, sau pentru că cineva are 
ceva asupra noastră deoarece l-am nedreptăţit. 

A avea inima curată înseamnă o mare curăţie 
lăuntrică. Căci numai cei curaţi cu inima vor vedea pe 
Dumnezeu. Şi inimă curată se poate zice aceea care 
este curată de păcate şi curată de răutate. lar viaţa 
neprihănită este o întregime de sfințenie a minţii, a 
inimii şi a trupului, adică a nu fi pătat cu vreun păcat 
nici la inimă, nici la minte, nici la trup. Şi aceasta este 
culmea cea mai mare a fecioriei duhovniceşti, adică a 
desăvârşirii. Şi pe unii ca aceştia îi fericeşte Duhul 
Sfânt când zice: Fericiţi cei fără prihană în cale, care 
umblă în legea Domnului (Ps. 118,1), adică aceia care 
în calea veacului acestuia curgător se silesc să se 
păzească pe sine curați cu inima, cu mintea şi cu 
trupul. 

Scriind acestea mă gândesc la uneltirile dracilor 
prin care ei dau război atât călugărilor cât şi mirenilor 

credincioşi, pentru a nu ajunge nimeni la această 
neprihănire şi spre a le aduce nespusă pagubă duhov- 
nicească, de a nu se putea ei uni prin Preacuratele 
Taine cu Hristos, aşa cum voieşte El. Domnul nostru 
lisus Hristos a venit din iubire pentru noi şi a pătimit 
pentru a noastră mântuire şi în această înfricoşată 
Taină se dă pe Sine întreg nouă. Dar voieşte ca şi noi 
cu întregime să ne dăm Lui, neprihăniți având inima, 
mintea şi trupul nostru. Şi numai El ştie cât de puţini 
se unesc cu El întru acest chip. 

Pe unii îi înşală vicleanul cu smerenie fățarnică, 
că nu sunt vrednici, şi din această pricină îi aruncă în 
nepăsare şi în nesimţire faţă de folosul cel negrăit al 
Sfintelor Taine. Pe alții îi face a amâna vremea 
împărtăşirii de la un an la altul, de la un post la altul, 
şi aşa, depărtându-se prea mult de împărtăşirea cu 
Trupul şi Sângele Stăpânului, nu pot nicidecum a 
spori în calea poruncilor lui Dumnezeu. Şi cum ar 
putea, de vreme ce nu voiesc a se uni cu Acela care a 
zis: Rămâneţi întru Mine şi Eu întru voi, căci fără de 
Mine nu puteţi face nimic ? 

Pe alții nici chiar în vreme de bătrâneţe, nici 
când se văd slabi şi bolnavi, nu-i lasă satana a se 
apropia şi a se uni cu Hristos. 

Prima grijă pe care trebuie să o aibă creştinii 
este aceea ca, atunci când vor vedea pe cineva din 
familie sau din rudenii că s-a îmbolnăvit, să cheme 
preotul şi să-l sfătuiască pe bolnav a-şi mărturisi cu 
de-amănuntul toate păcatele pe care ţine minte că le-a 
făcut în viață, ca apoi preotul, dacă va găsi de 
cuviinţă, să-l împărtăşească. 

lar dacă este aproape de moarte, oricum să nu-l 
lase neîmpărtăşit. Căci în acest caz are oricine voie 
din cei drepteredincioşi a fi dezlegat pentru această 
merinde, spre călătoria vieţii de veci. lar dacă se va 
face sănătos după împărtăşire şi de a avut vreo oprire, 
să rămână întru pocăință anii porunciți de canoane 
(P.M.B., gl. 320). 

Am auzit şi încă alte sfaturi ale vicleanului din 
gura unor creştini. „Nu chema, zice, pe popa, dacă 
eşti bolnav, că de va veni acela este semn că nu va 
trece mult şi te va duce la cimitir; lasă că de va fi 
mare nevoie apoi îl vei chema atunci când te vei simţi 
slab de tot”. Aceasta este o mare înşelăciune a 
dracilor prin care se silesc ei să nu lase pe bietul 
creştin nici măcar în ceasul al unsprezecelea să se 
apropie şi să se cuminece cu Hristos. 

Mulţi, ascultând de aceste sfaturi viclene, s-au 
dus de aici la veşnica osândă, căci moartea i-a răpit pe 
ei atunci când a trimis-o Dumnezeu, nu atunci când au 
voit ei să vie. Încă pe mulţi alţii i-a înşelat satana, 
dându-le în gând că fericirea şi folosul sfințirii 
Preacuratelor Taine stă în cantitatea cât mai mare a 
Sfintelor Taine, adică de a se împărtăşi cât mai des, 
fără să ţină seamă de pregătirea cea cuviincioasă şi 
uitând sfaturile marelui Pavel Apostolul, care zice: „Să 
se ispitească omul pe sine şi aşa să mănânce din 
pâine şi să bea din pahar; că cel ce mănâncă şi bea 
cu  nevrednicie, judecată  luişi mănâncă şi bea, 
nesocotind Trupul Domnului (| Cor. 11, 28-29). 

lar dacă unii ca aceştia pe acestea le-au uitat şi 
le  defaimă, să-şi aducă aminte şi să se cutremure 

măcar de îngrozirile cele mai înfricoşate ale Sfântului 
Apostol Pavel, care zice aşa: Dacă cel ce leapădă 
legea lui Moise, în urma mărturiei a doi sau trei mar- 
tori, se pedepseşte fără cruţare cu moartea, apoi cu 
cât mai amară muncă socotiți că va lua cel ce a 
călcat pe Fiul lui Dumnezeu şi a socotit a fi de obşte 
sângele legii cu care s-a Sfinţit, şi a ocărât Duhul 
darului? (Evrei 10, 28-29). lar cum cineva cade sub 
această mare  osândă, de a călca pe Fiul lui 
Dumnezeu, să ne învăţăm de la  dumnezeiescul 
Hrisostom, care zice: „Când tu te împărtăşeşti cu El în 
Sfintele Taine şi faci păcat, spune-mi, au nu L-ai 
călcat pe El? Au nu L-ai defăimat pe El? Că precum 
pentru cele ce se calcă de noi, nici o grijă nu avem, 
aşa şi cei ce greşesc, de Hristos nici o grijă nu au” 
(Vezi Împărţirea de grâu, cuv. 53, p. 448). 

Încă dacă vrei să ştii şi cum Sângele lui Hristos 
îl socoteşte cineva de obşte, prin împărtăşanie fără de 
pregătire  cuviincioasă, ascultă pe acelaşi mare dascăl 
Gură de Aur, care zice: „lu ai socotit sângele Legii 
prin care te-ai sfințit a fi de obşte”. Apoi zice: „Ce 
este de obşte? Necurat sau nimic având mai mult 
decât celelalte. Adică ai socotit sângele lui Hristos ca 
oricare alt sânge al vreunui om de rând sau dobitoc”. 
lar cum  ocărăşte cineva Duhul Sfânt, arată zicând: 
„Cel ce nu primeşte facerea de bine a ocărât pe 
făcătorul de bine” (Vezi Împărţirea de grâu, cuv. 53). 

Dar ce zic cei năvalnici spre deasa împărtăşire? 
„Noi vrem să ne împărtăşim cât mai des spre a urma 
pe primii creştini care se împărtăşeau pe timpul 
sfinților apostoli aproape în fiecare zi”. Cu adevărat 

bună faptă şi râvnă este aceasta. Însă orice faptă bună, 
dacă este lipsită de smerenie şi de dreaptă socoteală, 
nu numai că nu foloseşte pe cel care o lucrează, ci şi 
la muncă îl duce. Dacă cineva doreşte să se împărtă- 
şească mai des, precum aceia, apoi nu este de ajuns 
această dorință, ci trebuie a urma pe aceia şi cu 
faptele. Că dacă atunci, când Biserica era în faşă, a 
fost puţină vreme acest obicei de a se împărtăşi mai 
des, apoi să vedem cum le era petrecerea la cei dintâi 
creştini şi, după ce vom afla, să facem asemănare 
între viaţa şi petrecerea lor şi a noastră. Și de ne vom 
găsi pe noi având aceeaşi petrecere şi vieţuire întru 
frica lui Dumnezeu ca şi ei, apoi să îndrăznim ca şi 
dânşii a ne apropia de Preacuratele Taine. 

Dar vei zice: „Cum au petrecut ei şi ce fel de 
fapte bune făceau ei de se încumetau a se apropia de 
cele sfinte mai des?” Vrei să ştii? Ascultă nu de la 
mine, ci de la cel cu gura şi limba de aur, care zice 
aşa: „Socoteşte, omule care doreşti să te împărtăşeşti, 
ce au făcut sfinții apostoli când s-au apropiat de acea 
Sfântă Cină? Au nu s-au întors la rugăciuni şi la 
laude? Au nu la sfinte privegheri? Au nu la învăţătură 
îndelungată şi plină de multă filosofie, că cele mai 
mari şi preaslăvite atunci le poruncea şi le povestea 
lor  Mântuitorul?”. Apoi adaugă: „N-ai auzit cum şi 
cele 3.000 de suflete care s-au îndulcit atunci de 
împărtăşire, totdeauna erau aşteptând întru rugăciune 
şi învăţătură, nu întru beţii şi întru mâncări?” (Vezi 
Împărţirea de grâu, cuv. 53, p. 451). 

Ai auzit, frate, cel ce doreşti să te împărtăşeşti 
mai des, precum primii creştini, cum era petrecerea 

acelora? Ei erau, după cum ați auzit din gura Sfântului 
loan Gură de Aur, în toată vremea îndeletnicindu-se 
în laude, în privegheri, în învățătură îndelungată şi 
totdeauna aşteptând în rugăciuni. Tu doreşti să te 
împărtăşeşti ca aceia; deci fă faptele bune pe care le 
făceau aceia şi nimenea nu te va putea opri de la ceea 
ce râvneşti. 

Dar, pentru a spune adevărul, care din creştinii 
de astăzi zăboveşte în biserică în toată vremea, adică 
să asculte în fiecare zi cele şapte laude? Adică de cu 
seară Ceasul al nouălea, Vecernia şi Pavecernița, la 
miezul nopții Miezonoptica, Utrenia, Ceasul întâi, iar 
a doua zi Ceasul al treilea, al şaselea, Obedniţa şi 
peste toate dumnezeiasca Liturghie. Dar poate vei 
zice: „Aceste slujbe le-am ascultat cândva la mănăs- 
tire, când ne-am împărtăşit”. 

Vezi că cei dintâi creştini nu le ascultau numai o 
dată, ci în toată vremea erau aşteptând întru rugăciu- 
ne; şi nu numai întru rugăciune, ci şi întru ascultarea 
dumnezeieştilor învățături, adică, după ce terminau 
rugăciunile, zăboveau ascultând dumnezeieştile învă- 
țături de la sfinți apostoli. Dacă ar veni creştinii de 
azi în toate zilele şi nopțile la slujbele Bisericii pe 
care vi le-am arătat mai sus, şi după slujbă ar rămâne 
multă vreme ascultând cuvântul lui Dumnezeu, apoi 
ar fi şi ei ca cei dintâi creştini despre care ai auzit că 
erau în toată vremea aşteptând întru rugăciune. Dar 
dacă creştinii de azi vin numai la sărbători mari şi în 
unele Duminici, iar alții cu lunile şi anii nu vin la 
biserică, şi petrec în toată vremea în griji şi în păcate 
şi în răspândire, apoi câtă nebunie şi nesocoteală este 

a dezlega cineva din preoți de a se împărtăşi creştinii 
de azi ca cei dintâi. 

Încă trebuie să înţelegem că primii creştini nu 
numai că erau în toată vremea în biserică, aşteptând 
întru rugăciuni şi ascultând dumnezeieştile învățături, 
ci erau trăind în mare frăție şi dragoste şi toate averile 
lor le vindeau şi le puneau la picioarele apostolilor 
spre folosul de obşte al Bisericii. Acest adevăr este de 
netăgăduit, căci auzi ce zice Sfânta Scriptură: Toți 
aceştia într-un cuget Stăruiau în rugăciune şi în 
cerere cu femeile şi cu Maria, mama lui lisus, şi cu 
fraţii Lui (Fapte 1, 14). Şi arătând că pe lângă 
rugăciune erau ascultând învăţăturile sfinților apostoli 
şi trăind în mare dragoste şi unire cu frații, zice: Și 
Stăruiau în învăţătura apostolilor şi în viaţă frăţeas- 
că, în frângerea pâinii şi în rugăciuni (Fapte 2, 42). 

Vezi, frate, la primii creştini petrecere 
îngerească? În toată vremea se îngrijeau numai de 
cele cereşti, de ascultarea cuvântului lui Dumnezeu şi 
de a trăi în dragoste şi în frăție şi de a zăbovi în 
împărtăşirea Preacuratelor Taine şi în rugăciuni. Oare 
câtă deosebire are viaţa creştinilor de azi faţă de a 
acelor fericiţi creştini? Pe care din creştinii de azi îi 
vezi în toată vremea numai la ascultarea cuvintelor lui 
Dumnezeu? Care din creştini trăiesc în dragoste 
duhovnicească şi se iubesc ca fraţii? Care se văd 
zăbovind întru rugăciuni şi în laude şi întru 
privegheri, cum ați auzit că trăiau cei dintâi creştini? 
Care din creştinii de azi se leapădă de ţarine şi de 
moşii pentru ca să le vândă, iar banii de pe ele să-i 
dea spre folosul de obşte al creştinilor celor săraci şi 
scăpătaţi? 

Multă  lepădare de sine, multă frăţie, multă 
îndurare, multă dragoste şi milă de nevoile altora se 
vedea în viaţa acelor fericiți creştini. Aceasta o arată 
nouă prealuminat Sfânta Scriptură, zicând: Și toți cei 
ce au crezut erau laolaltă şi aveau toate de obşte. Și 
moşiile şi averile le vindeau şi le împărțeau pe ele 
tuturor, după cum fiecare avea lipsă (Fapte 2, 44-45). 
Apoi zice că pe lângă aceste mari milostenii pe care le 
făceau spre folosul de obşte erau în toate zilele la 
slujbele din biserică. Și în toate zilele erau aşteptând 
cu un cuget în biserică (Fapte 2, 46). 

Pricina care m-a făcut să aduc aici puţine 
mărturii despre viaţa primilor creştini a fost spre a 
lămuri pe unii din creştinii care m-au întrebat de ce 
azi preoţii opresc pe creştini de la împărtăşirea mai 
deasă cu Preacuratele Taine şi de ce nu le dau voie a 
urma cu împărtăşirea pe primii creştini. Citind cineva 
cele scrise aici şi făcând asemănare între viața 
creştinilor de azi şi a celor de atunci, de va fi om cu 
frică de Dumnezeu, singur va înțelege care este 
pricina pentru care duhovnicii nu îngăduie acum 
împărtăşirea deasă ca atunci. Încă trebuie să ştie 
oricine că această scumpătate pentru împărtăşirea 
Preacuratelor Taine nu a fost pusă acum de curând, ci 
chiar din vremile cele vechi ale Sfinților Apostoli şi 
ale Sfinților Părinți. 

Aceasta o va înțelege cineva prealuminat dacă 
va citi canoanele Sfinților Apostoli şi ale Sfinților 
Părinți care s-au făcut la sinoadele Ecumenice şi 
locale, încă şi canoanele care s-au scris în parte de 
Sfinți Părinți. Şi fiindcă aceste sfinte canoane nu le 

poate avea în casă orice creştin, spre a le citi şi a se 
orienta, este bine ca el să se mărturisească curat de 
toate păcatele sale la părintele său duhovnic şi de la el 
să ceară sfat dacă se poate sau nu se poate împărtăşi 
cu Preacuratele lui Hristos Taine. Să aibă încredere că 
preoților li s-a dat a fi iconomi ai Tainelor lui 
Dumnezeu, şi ei, orientându-se după scumpătatea şi 
iconomia sfintelor canoane, au putere de a hotărî în 
Biserică vremea când poate cineva a se apropia de 
împărtăşirea cu  Preacuratele Taine ale Trupului şi 
Sângelui Domnului. lar pentru a adeveri cele de mai 
sus, că din cele mai vechi timpuri s-a pus mare 
strictețe şi pază în Biserică spre a nu se da Sfânta 
Împărtăşanie celor nevrednici şi nepregătiţi, scriu aici 
puține despre cele patru trepte de canonisire pentru 
cei ce păcătuiau. lată în ce constau acestea: 

1. Plângerea - era ca omul păcătos să stea afară 
de biserică şi afară de curtea sau tinda bisericii; şi să 
cadă înaintea tuturor celor ce intrau în biserică, 
cerându-le cu lacrimi să se roage pentru dânsul. El era 
lepădat afară de curtea sau tinda bisericii ca să se 
pocăiască atâta vreme cât îi era poruncit. 

2. Ascultarea - era ca omul cel păcătos să as- 
culte dumnezeiasca Scriptură stând lângă uşile 
bisericii, în curte sau în tindă, iar în biserică nu-i era 
iertat şi n-avea voie să intre, până ce se sfârşea timpul 
poruncit lui. 

3. Căderea - adică posluşania. Cel ce greşea 
stătea înăuntru în Biserică, mai înapoi de amvon, până 
la Sfânta Evanghelie, când zice diaconul: „Cei 
chemaţi ieşiţi”. Atunci ieşea şi el cu cei chemaţi şi 

stătea afară de biserică până ce se sfârşea dumne- 
zeiasca slujbă. 

4. Starea cu credincioşii - omul stătea cu 
credincioşii înăuntrul bisericii până la sfârşitul 
dumnezeieştii slujbe, dar nu se împărtăşea până ce îşi 
împlinea  poruncită lui vreme. lar dacă îşi împlinea 
vremea stând cu credincioşii atunci se  învrednicea 
împărtăşirii cu Preasfântul Trup şi Preacuratul Sânge 
al Domnului Iisus Hristos. „Deci cu aceste patru 
lucruri se săvârşeşte şi se împlineşte toată pocăințţa. 
Drept aceea  cade-se episcopilor sau preoților 
duhovnici, să împartă toată vremea  canonisirii, ori 
multă, ori puţină, pe aceste patru lucruri şi aşa să 
curețe de păcate pe cel ce se căieşte şi se pocăieşte” 
(Vezi P.M.B., p. 498; Sf. Grigorie de Nyssa, can. 4; 
Sf. Vasile cel Mare, can. 59). 

Am scris acestea aici pentru ca să vă puteţi da 
seama câtă grijă au avut Sfinți şi  dumnezeieştii 
Părinți pentru a păstra cu mare scumpătate cinstirea 
Preacuratelor Taine şi ca nimenea să nu se apropie de 
ele până nu se va curăţi cu împătrita pocăință arătată 
mai sus. 

Dar poate vor zice unii: „Dacă atâta stricteţe s-a 
pus pentru cel ce greşeşte, spre a nu se apropia de 
Sfintele Taine, apoi mai bine să nu mă împărtăşesc 
deloc, sau tocmai la sfârşitul vieţii”. Mare păcat vei 
face de vei judeca aşa: stricteţea sfintelor canoane nu 
s-a pus ca să oprească pe cineva de a se împărtăşi, ci 
pentru a nu se apropia cineva nepregătit şi pentru ca 
toți să facă roadele pocăinței. Căci cine face fapte 
vrednice de pocăință, duhovnicul are dreptul a-i scurta 

vremea pocăinței şi a-l apropia de Preacuratele Taine. 
Aşa că nimeni să nu aleagă ce este rău, adică sau să se 
apropie prea des de Sfintele Taine, fără evlavie şi fără 
pregătire, sau din lene sau deznădejde să se depărteze 
prea mult de ele, ci cu smerenie şi cu dreaptă soco- 
teală să ţină calea de mijloc, de vreme ce la toată fapta 
bună - zic Sfinții Părinți - marginile sunt ale dracilor, 
iar mijlocul este al lui Hristos. Deci calea de mijloc 
este cale împărătească pe care au călătorit toți sfinții 
spre cer. 

Şi poate va zice cineva: „Care ar fi calea de 
mijloc în vederea împărtăşirii cu  Preacuratele Taine 
ale lui Hristos?”. La aceasta răspundem aşa: Fiindcă 
împărtăşirea este strâns legată de spovedanie, iar 
spovedania, după porunca a patra a Bisericii, trebuie a 
se face pentru mireni de patru ori pe an, adică în cele 
patru posturi, atunci şi împărtăşirea cu Sfintele Taine, 
dacă cineva din creştini nu are vreo oprire canonică, 
este bine a se face în toate sfintele posturi. lar dacă 
unii duc o viață de post, de rugăciune şi curăție, se pot 
împărtăşi şi o dată pe lună sau la 40 de zile. Însă toate, 
atât depărtarea cât şi apropierea, rămân la chibzuința 
duhovnicului, care are puterea să amâne sau să 
dezlege, orientându-se după sfintele canoane şi după 
cât cunoaşte el că a sporit cineva întru îndreptarea 
sufletului său, făcând roadele pocăinței (Vezi Sf. Ioan 
Hrisostom, Comentariu la II Cor. XIV; Sf. Simeon 
Tes. V, 251-264). 

Un lucru să rămână însă de ținut minte, mai ales 
pentru cei care voiesc adesea a se împărtăşi, că acelea 
pe care ei le doresc sunt Sfintele Sfinților şi să audă 

ce zice dumnezeiescul Hrisostom: „Vezi, zice el, că 
atunci când zice preotul «Sfintele Sfinților», aceasta 
zice: «dacă nu este cineva sfânt, să nu se apropie». Nu 
numai curat de păcate, ci şi sfânt”. Apoi adaugă: 
„„..dumnezeieştile Taine se fac pricinuitoare de mare 
muncă la cei care se împărtăşesc cu  nevrednicie” 
(Cuvântul 27 la epistola I către Corinteni). Şi 
dumnezeieştile canoane acelaşi lucru hotărăsc, zicând: 
„Sfintele se dau celor sfinți, iar sfinţenia se capătă 
prin post şi rugăciune” (Vezi Sinodul VI ecumenic, 
can. 29 şi Cartagina 48). 


UNSPREZECE PRICINI 
PENTRU CARE ÎNGĂDUIE DUMNEZEU 
SĂ PĂTIMEASCĂ DREPŢII 
ÎN LUMEA ACEASTA 


Unii din cei slabi în credință se smintesc văzând 
necazurile şi ispitele ce vin asupra drepţilor. Dar 
Sfântul loan Gură de Aur şi Sfânta Scriptură ne spun 
luminat câteva pricini pentru pătimurile acelora: 

1. Pentru ca sfinții să nu se mândrească de 
mărirea faptelor bune şi a minunilor pe care le fac ei. 

2. Pentru ca să nu socotească cineva că sfinții 
sunt dumnezeii, iar nu oameni. 

3. Pentru a se arăta că puterea lui Dumnezeu 
biruieşte prin cei slabi şi neputincioşi şi prin ei se 
propovăduieşte Evanghelia lui Hristos. 

4. Pentru a se face mai arătată răbdarea sfinţilor 
şi că nu slujesc lui Dumnezeu pentru plată. 

5. Pentru a ne înţelepţi pe noi şi a filosofa despre 
înviere. Căci dacă vei vedea că un om drept şi având 
multe fapte bune a pătimit multe necazuri şi nevoi şi 
aşa s-a dus de aici, chiar şi nevrând, te gândeşti că 
trebuie să fie o judecată de apoi. Căci dacă oamenii 
nu lasă fără plată pe cei ce le slujesc, cu atât mai mult 
Dumnezeu nu va lăsa neîncununaţi pe cei ce pătimesc 
ŞI se nevoiesc pentru El, care sunt drepţi şi sfinţii. 

6. Pentru a avea destulă mângâiere toți cei ce 
cad în ispite, privind ei la ispitele sfinților. 

7. Pentru ca atunci când ne îndeamnă pe noi 
învățătorii noştri să urmăm fapta bună a sfinților şi 
nevoinţele lor, zicându-ne: „Urmează, frate, aposto- 
lului Pavel”, sau „Urmează lui Petru”, noi să nu ne 
lenevim a le urma, socotind, pentru mulțimea faptelor 
lor cele bune, că au altă fire decât a noastră. 

8. Ca atunci când trebuie să fericim pe cineva 
sau să-l jelim, să învăţăm pe care să-i socotim fericiţi 
şi pe care ticăloşi şi mişei. 

9. Pentru că necazul face mai aleşi şi mai 
străluciți pe cei ce sunt necăţiți şi pătimesc, căci după 
apostolul, necazul lucrează răbdarea, iar răbdarea 
cercarea, iar cercarea nădejdea, iar nădejdea nu 
ruşinează (Rom. 5, 3-5). După cum zice şi înțeleptul 
Sirah: Că în foc se lămureşte aurul, iar oamenii cei 
primiți, în cuptorul smereniei (2, 5). 

10. Pentru ca, dacă mai au oarecare pete de 
păcate, să le spele pe acestea prin ispite şi necazuri. 

11. Ca să prisosească lor cununile şi darurile, 
prin necazuri. Căci cu cât mai multe vor fi necazurile, 
cu atât mai multe vor fi şi darurile şi răsplătirile. 

Deci să ştim că nici o iertare şi nici o îndreptare 
nu vom avea, dacă ne vom sminti de cele ce se 
întâmplă sfinţilor. 


MOARTEA UNUI CREDINCIOS 


Aţi auzit ce spune în Psaltire? Moartea 
păcătoşilor este cumplită şi cei ce urăsc pe cel drept 
vor greşi. Aşa zice la Psaltire, iar noi vedem adesea 
aceasta cu ochii noştri. Şi câți nu vin aici şi ne 
povestesc cum au murit unii plini de păcate? Însă tot 
la Psaltire spune: Scumpă este înaintea Domnului 
moartea cuvioşilor Lui. Şi am văzut şi am auzit şi 
cazuri din acestea. 

lată să vă spun cum a murit un om drept. l-am 
fost duhovnic. Era de lângă Paşcani. Mătuşa Aglaia, 
soția lui, de-abia acum a murit săraca. Ea tot venea pe 
la mine. Dar acesta a fost ucenic de-al Părintelui 
Nicodim  Măndiţă, uite aşa o barbă avea. Citea cele 
şapte laude, mergea la biserică, îl ajuta pe preot. 
Învăţa lumea să nu fumeze, să nu înjure, să nu fure, să 
nu trăiască necununaţi, ca un preot îşi făcea datoria. 
EI, săracul, trăia cu mătuşa Aglaia în curăție de 
patruzeci de ani. Au avut un băiat şi o fată pe care i-au 
căsătorit. El avea casa lui de o parte, cărți, icoane, iar 
ca de altă parte. Ea a luat o nepoţică, a înfiat-o, ca să 
aibă cu cine vorbi şi ea, că fata îi era măritată în altă 
parte. Stând el la rugăciune în Postul Mare, în ziua de 
7 aprilie, la miezul nopţii, aude un glas: 

- Constantine, Constantine! 

El se temea să nu fie diavolul, că şi diavolul 
poate să te strige. 

- Cine-i? 

- Constantine, ia şi te împărtăşeşte repede că o 
să dai de o supărare! 

A fugit la părintele şi i-a spus. Părintele l-a 
spovedit şi l-a împărtăşit, iar peste trei zile gata, s-a 
îmbolnăvit cu inima. Infarct. L-au pus repede în 
salvare şi l-au dus la laşi. Operația a fost foarte grea. 
Ca prin urechile acului a scăpat. A stat trei luni în 
spital, s-a făcut bine şi apoi a venit acasă. 

- Măi femeie, am trecut chiar prin faţa morţii. 

S-a făcut sănătos, lucra. Avea vie lângă casă, 
livadă... Dar cele şapte laude le făcea mereu: 
Pavecerniţa,  Ceasurile, Utrenia şi toate. Citea la 
Psaltire. După trei ani de zile, exact în aceeaşi zi, 
noaptea, aude acelaşi glas: 

- Constantine, Constantine! 

- Cine-i? 

- Pregăteşte-te că mai ai trei zile şi trebuie să vii 
la noi! 

l-a zis să se pregătească de moarte. El a venit la 
Aglaia, care era şi ea la rugăciune, că era la miezul 
nopții. Făcea şi ea Miezonoptica, cu fetiţa ei pe care o 
înfiase. 

- Vai, măi Aglae, de acum mă duc. Mi s-a 
vestit uite acum. 

S-a dus la preot, s-a spovedit, s-a împărtăşit. Îl 
avea acolo pe Părintele Popovici, un preot bun, pe 
care l-am cunoscut când a fost refugiat aici în război. 
Acela i-a spus: 

- Uite, Constantine, dacă ai vedea că o să te 
duci, să mă mai chemi o dată. 

A trecut o zi-două, a slăbit cu inima, a tot slăbit. 

- Măi femeie, Aglaie, du-te şi cheamă 
neamurile noastre să ne luăm rămas bun. 

S-a dus femeia, a chemat pe preot. Acela a 
venit, au venit şi frații. L-a întrebat preotul: 

- Moş Costache, te mai împărtăşesc o dată? 

- Dacă vreți. 

A treia zi l-a împărtăşit din nou. El avea câteva 
kilograme de lumânări de ceară curată lângă dânsul. 
Şi i-a chemat pe cunoscuți şi stătea de vorbă cu ei: 

- Fraților, iaca asta e viața pe pământ. Ai văzut 
ce spune de noi Duhul Sfânt? Omul deşertăciunii s-a 
asemănat, zilele lui ca umbra trec. Astăzi suntem, 
mâine nu mai suntem. Suntem ca umbra. Oameni 
buni, nu puneţi bază pe viața asta. Mântuitorul a spus: 
Privegheaţi şi vă rugaţi, că nu ştiţi ziua, nici ceasul. 
Să vă  spovediţi, să vă  împărtăşiți, să mergeţi la 
biserică, să fiți în pace, să nu vă sfădiţi unii cu alții. 

Ce s-a întâmplat? El le vorbea la oameni, că 
avea darul cuvântului, citise atâtea cărți. Deodată, 
stând el în casă, zice: 

- Aglaie, vai de mine, ce oameni vin la noi! 

Avea ograda cu două porţi. Era o ogradă sus cu 
un rând de porţi şi mai la vale o altă ogradă. Şi a zis 
mătuşa: 

- Unde sunt? 

- Sunt la ograda de vale. Du-te şi le deschide 
porțile. Vai de mine ce frumoşi sunt! Parcă sunt 
soarele. Dar nu ştiu, oare sunt arhierei? Este o lumină, 
o frumuseţe mare, şi sunt mulți. 

A mai stat oleacă, apoi a zis din nou: 

- Uite, Aglaie, au ajuns la poarta din mijloc. 

Dar oamenii se uitau şi nu vedeau nimic. 

- Fraților, Aglaie, aduceți scaune. N-avem 
scaune destule. Cum primim noi oamenii aceştia atât 
de mari? Sunt ca soarele de frumoşi. 

Dar ea, săraca, ca să-l împace, a mai adus din 
casa cealaltă câteva scaune. 

- Ei, zice, sunt mulți. Uite au ajuns la cerdac, 
aprindeți lumânările, oameni buni, să-i primim cu 
lumânările aprinse. 

El a luat două lumânări în mână. O, Doamne, 
vezi cum moare omul drept, omul sfânt! Au pus 
scaunele, oamenii stăteau. 

- Vai de mine, ce frumusețe vine la noi! Daţi-le 
drumul, că sunt la uşă! 

Apoi a mai zis atâta: 

- Bine aţi venit la noi! 

Şi i-au căzut lumânările din mână şi a murit. Şi 
când a murit a venit o mireasmă de pe sala aceea... 
Oamenii atât au simţit: o  mireasmă de crin, de 
trandafiri, dar n-au văzut nimic. 

El atât a zis: 

- Bine ați venit la noi! şi a dat drumul la 
lumânări. 

Constantin  Lăcătuşu săracu”! Vezi cum moare 
un om sfânt? Un om care a slujit lui Dumnezeu toată 
viaţa. Vezi cum vin îngerii şi îl iau de acasă? Câtă 
frumuseţe a fost! Şi a rămas mătuşa, care tot venea pe 
la mine. Mi-a adus cărțile lui. Să vezi cărțile lui. 
Psaltirea, Ceaslovul, Acatistierele, cărțile de rugăciune. 

Erau negre filele, cât a citit el pravila din ele. Aceştia 
sunt creştini. Aceştia merg din viaţa aceasta la o 
bucurie care nu are margini în vecii vecilor. Da. Era 
om cu viață curată, de 40 de ani trăia în curăție cu 
soția. La biserică era cel dintâi. Cărţile le citea, făcea 
cele şapte laude, se spovedea şi se împărtășea des, şi 
la o lună de zile aproape. Şi au venit îngerii şi l-au 
luat. 

Ştiţi de ce vă spun? Fericit şi de trei ori fericit 
este creştinul acela care are frica lui Dumnezeu şi 
petrece viața lui în rugăciune, în post, în spovedanie 
curată şi vai şi amar de acela pe care-l apucă moartea 
nepregătit. Mai bine era de o mie de ori de nu se 
năştea pe faţa pământului. Mânca-v-ar raiul să vă 
mănânce! 


DIALOG DESPRE VISE ȘI VEDENII 


Părintele Cleopa: Cartea Despre vise şi vedenii 
am scris-o la pustie. Eram la douăzeci de kilometri 
depărtare de sat. Un an şi trei luni am stat acolo. 
Aveam un moşneag şi o babă acolo, pe muntele 
Clădita, care mă mai ajutau, dar bordeiul meu n-a 
ştiut nimeni unde e. Mă mai întâlneam cu unii părinți, 
de care ştiam că sunt oameni serioşi, duhovnici buni. 
Le ziceam dinainte: „Ne întâlnim în cutare loc, în 
cutare vreme”, dar ei nu ştiau unde stau eu. Și apoi 
aşa a venit un părinte şi mi-a spus: 

- Scrie ceva, că eşti la linişte, în problema 
visurilor şi a vedeniilor. 

- Măi, n-am hârtie, n-am nimica. Am doar două 
creioane. 

Şi mi-a adus el, săracul, caiete. Cărţi aveam câte 
mi-am mai luat eu într-un rucsac. M-am luat după 
Sfinți Pavel din Latro, Simeon Noul Teolog, Nichita 
Stithatul, cei care au tâlcuit ce este visul, ce este 
vedenia, cu cât e mai înaltă descoperirea şi cine poate 
tâlcui un vis şi să cunoască de unde este. Numai acela 
poate tâlcui un vis, care are darul desluşirii duhurilor, 
că Sfântul loan Evanghelistul spune: Fiilor, cercați 
duhurile, că nu toate duhurile sunt de la Dumnezeu. 
Şi dacă unul nu are darul desluşirii, nu înţelege şi se 
înşală şi el din vise şi din vedenii. Dar sunt criteriile 
Sfinților Părinţi. 

Să vă spun numai un mic crâmpei din visurile 
de la Dumnezeu, care sunt foarte rare în viaţa omului. 
Sunt vise şi de la Dumnezeu şi vedenii. Dar acolo am 
arătat cum e lumina de la draci şi cum e lumina de la 
Dumnezeu, cum e visul de la Dumnezeu şi cum e de 
la draci, ce urme lasă în suflet un vis de la draci şi ce 
urme lasă în suflet un vis de la Dumnezeu. 

Un vis de la Dumnezeu e când te-ai trezit că 
vorbeai cu cineva noaptea într-o câmpie înflorită sau 
într-o curte, într-o grădină frumoasă sau într-un oraş 
străin, şi îţi spunea lucruri mari şi inima ta se 
aprindea, cum zice apostolul Cleopa - nu era inima 
noastră arzând? -, când vorbea cu Mântuitorul. 
Măcar că nu-L cunoştea, dar inima simţea. Şi te-ai 
trezit din visul acela cu lacrimi curgând pe obraz şi 
arde inima ta ca să se mai prelungească bucuria 
visului. Și cugeţi: „Măi, dacă aş mai fi acolo cu 

acela”. Ai vrea să se mai prelungească visul, să mai 
vezi pe acela. Și nu îţi mai apare acela, dar el lasă în 
suflet umilință, dragoste mare de Dumnezeu şi 
dragoste de martiriu. Şi ştii ce zici? „Aş vrea să mor 
acum pentru Hristos, numai să fiu acolo unde eram cu 
acela mai înainte”. Aceste visuri, care te trezesc cu 
hotărâre mare de a sluji lui Dumnezeu şi cu inimă 
rănită de dragostea locului aceluia sfânt unde ai stat 
cu acela de vorbă, toate sunt de la Dumnezeu. 

Nu le arată Sfinții Părinţi? Doar după Sfinții 
Părinţi e lucrată cartea aceea. Dar eu nu aveam cărţi, 
săracul de mine. La multe le-am pus nota şi n-am 
precizat unde este locul citat, că eram în pădure. Când 
am venit în mănăstire am căutat cărțile şi am pus 
trimiterea. Unde aveam eu bibliotecă cu mine în 
pustie? Uite, acestea au fost cu mine: Războiul 
nevăzut, Biblia, Noul Testament, o  Psaltire..., 10-15 
cărți dacă aveam. 

Un credincios: Părinte, dar dacă te visezi cu 
părinții care sunt morţi şi te visezi cu ei adeseori de 
groază şi îi pomeneşti la Sfânta Liturghie, iar după 
aceea nu te mai visezi aşa cu ei, aceasta din ce cauză 
este? 

P.C.: Fiindcă te-ai concentrat asupra lor. 

Un teolog: Dar nu cumva ei cer să îi pomeneşti 
la slujbe chiar atunci? 

P.C.: Dar nu ne spune Biserica să-i pomenim? 

Un credincios: De exemplu, tatăl meu e mort 
de şase ani. 

P.C.: Dar trebuie să-mi spună visul să-i fac 
pomenire? Nu ne spun Sfinții Părinţi să facem 

pomenire pentru dânşii? Nu spune Sfântul Apostol 
Pavel? Pururea fac pomenire de voi întru rugăciune. 
Nu ne spune să ne rugăm unii pentru alţii? Însă visul 
de la Dumnezeu are semnele acestea: te trezeşti în 
lacrimi, cu umilință, cu mare dragoste de Dumnezeu 
şi cu hotărârea de a-l sluji Lui, şi cu mare dorință de a 
mai vedea acea față care te-a mângâiat. Nu o mai 
vezi, dar acelea sunt vise care lasă urme dumne- 
zeieşti: dragoste de Dumnezeu în sufletul tău, 
umilință şi hotărâre de a-l sluji lui Dumnezeu. 

Dar Sfinți Părinţi spun aşa: dacă n-ai vrea să 
crezi în acestea, e păcat? Nu-i păcat. Să-ţi dau o pildă, 
zice Sfântul Diadoh al Foticeii. Un boier mare, care 
are curți, are palate, are moşii, are un slujitor foarte 
credincios, pe care l-a crescut el de mic şi are 
încredere în el mai mare decât în copiii lui. Şi are de 
plecat undeva într-o ţară străină sau în depărtare şi 
cheamă sluga aceea şi-i spune: „Măi Ioane, sau cum îl 
cheamă, îţi las cheile de la caseta cu bani, îți las cheile 
de la hambar, îţi las cheile de la curte, îţi las cheile de 
la cameră, de la sufragerie, de la tot. Fii atent, leagă 
un câine la poartă, păzeşte-te şi să nu dai drumul la 
nimeni în timpul nopţii. Şi chiar ziua dacă voi veni, să 
te uiţi bine la mine dacă sunt eu”. 

Și acela, slujitor credincios, e sincer, păzeşte. Se 
poate întâmpla că boierul a terminat treaba pe unde s-a 
dus şi vine în timpul nopții şi bate la poartă. 

- Cine e? 

- Eu sunt, măi Ioane. 

-Nu. 

- Măi, dar nu mă cunoşti? 

- Nu, nu. Mi-a spus stăpânul să-l văd ziua, să 
las să răsară soarele, să-l văd la faţă. Poate altul a luat 
glasul stăpânului şi vine şi-mi spune mie că este el. 

- Măi, dar sunt eu. 

- Nu, nu, nu. Stai acolo. Mi-a spus să deschid 
când se face ziuă. 

Și îl ţine pe stăpân până răsare soarele. Crezi că 
se supără stăpânul? Nu, ci zice întru sine: „Bravo, 
slugă. A auzit glasul meu, a ştiut că sunt eu, dar nu, 
lasă să răsară soarele, poate e altul”. Aşa îl laudă 
Dumnezeu pe cel care nu crede în visuri. „Chiar dacă 
a fost adevărat, el se teme să nu ia pe diavol în loc de 
Dumnezeu, să nu ia întunericul în loc de lumină. 
Temându-se de aceasta, Eu îl laud că nu s-a încrezut 
în glasuri şi cutare, pentru că a fost credincios la ceea 
ce i-am spus Eu”. 

Ce spune apostolul? Întuneric este veacul de 
acum. Este întuneric şi mă tem de întunericul veacului 
acestuia. Nu. Las” să vină ziua cea mare a lui Hristos. 
Și mai ales un vis de la Dumnezeu se repetă de două- 
trei ori. Şi nu îți arată numai ție, ci se arată la doi-trei 
în acelaşi timp şi spune: „Du-te şi vă  sfătuiţi, 
cutare...”. Şi când sunt două-trei mărturii, şi atunci cu 
mare greutate să crezi în vise. Nu spune Scriptura că 
pe mulți visurile i-au înşelat şi au căzut cei care au 
nădăjduit în ele? Şi precum este omul care fuge după 
vânt şi vrea să prindă umbra sa, aşa este omul care 
crede în vise. 

Şi dacă e adevărată o vedenie şi n-o crezi, 
Dumnezeu se descoperă la mai mulţi, şi atunci zici: 
„Măi, asta poate fi, că s-a vestit la mai mulţi”. Dar şi 

atunci trebuie unul care are darul desluşirii duhurilor, 
că şi atunci poate să te înşele. Da. De aceea a zis 
apostolul: Prin credință umblăm, nu prin vedere. De 
aceea a spus Hristos fericirea a zecea după Înviere. Ce 
zice? Fiindcă m-ai văzut, Tomo, ai crezut. Fericiţi cei 
ce n-au văzut şi au crezut. N-am nevoie să văd ca să 
cred. Mi-a spus Hristos să cred fără să văd. Că tocmai 
aceasta este puterea credinţei: adeverirea celor nădăj- 
duite, dovedirea lucrurilor celor nevăzute, fără să 
vezi. Aşa este. 

Omul uşor alunecă spre visuri, spre vedenii, 
spre cutare. Iar lui Toma i-a spus: Vino şi adă mâna şi 
pune-o aici în coastă şi vezi. Dar i-a spus: Fiindcă 
m-ai văzut, ai crezut. Fericiţi cei ce n-au văzut şi au 
crezut. Până la venirea a doua Eu n-am să mai vin 
să-Mi pună toți mâna în coastă. Trebuie să creadă ce 
am învățat. 

Teologul: Dar acesta nu este vis prevestitor de 
la Dumnezeu, care te atenționează că urmează o 
prăpastie, ca să te fereşti, să ai grijă? 

P.C.: Da, poate fi un avertisment de la Bunul 
Dumnezeu. În mila Lui, El dă multe semne. Dar să nu 
te încrezi prea mult în vise. 

Teologul: Nu să cred, dar aşa ceva mi s-a 
întâmplat mie. De exemplu, eu mă duceam undeva 
unde se hotăra ceva împotriva mea. Dar seara, când 
m-am culcat, visul mi-a spus: Fu atent că mâine o să 
ai probleme. Şi în ziua următoare s-a întâmplat exact 
ceea ce a spus visul. Nu trebuie să te încrezi în el, 
acesta-i adevărul, dar... 

P.C.: Stai, părinte teolog, mânca-te-ar raiul să te 
mănânce! Dar ce, dracul nu ştie? Dacă el îl pune la 

cale şi pe acela să vină să-ți facă rău, nu ştie el că 
vine? Nu-ţi prooroceşte el şi cu o lună înainte şi mai 
mult: „Are să vină cutare!"? N-ai văzut în Pateric? 
Unul se încredea în diavol, care venea în chip de înger 
şi-l zicea: „Uite ce, bagă de seamă, mâine la ora 
cutare au să prade pe cutare pustnic”. Dar tot el îi 
pusese pe aceia să se ducă la prădat. Şi a auzit acesta 
că l-au prădat pe pustnic. „Ei, dar nu mi-a spus mie 
îngerul aseară? Nu mi-a spus mie că au să prade?”. 
Dar se duce la un bătrân care era iscusit, iar acela i-a 
zis: „Măi deşteptule, pe aceia i-a trimis să fure şi a 
venit ţie să-ți spună. Te-a păcălit şi pe tine şi pe 
aceia”. Vai de mine! 

Teologul: Dar, Părinte Cleopa, să vă mai întreb 
ceva. De exemplu, visezi moartea sau ceva rău şi apoi 
vine boala, te îmbolnăveşti. Ăsta e din natură sau ce, 
tot de la draci e? 

P.C.: Nu-i da nici o atenţie. Boala o trimite 
Domnul când vrea El. Nu-i da atenție. Zi: „Eu sunt 
Toma necredinciosul”. 

O credincioasă: Eu visez multe icoane. Ce 
înseamnă asta? 

P.C.: D-apăi dracul se face şi în chipul lui 
Hristos de străluceşte ca soarele, nu numai icoană. 
Ce-i lipseşte lui să zugrăvească nişte icoane să te 
sperii de frumoase? Nu-i da atenţie. 

Ai văzut în Pateric la un bătrân? El lucra la 
coşniţe. Numai ce-l vede într-o noapte pe „„Hristos”. 
Strălucea ca soarele. Şi bătrânul, când a văzut, a 
închis ochii. 

- Bătrânule, bătrânule! 

- Ce-i? 

- Deschide ochii, că pentru viaţa ta sfântă, 
pentru pustnicia ta, vin să-ţi aduc putere asupra dracilor. 

- Dar cine eşti? 

- Eu sunt Hristos. 

- Nu, eu sunt păcătos, nu sunt vrednic să-L văd 
pe Hristos. Du-te la altul. Eu am păcate multe. 

-  Călugăre blestemat, m-ai cunoscut, a zis dia- 
volul şi a fugit. 

Credinciosul: Părinte, în Filocalie am găsit 
scris că după vise poţi să-ţi dai seama de starea 
duhovnicească în care te găseşti. 

P.C.: Dar care vise? Dacă te tulbură visuri 
păcătoase cu muieri şi din astea, să ştii că eşti pătimaş 
şi ai nevoi de rugăciune multă şi de înfrânare. Dacă te 
luptă visurile mâniei şi ai spaimă mare prin visuri, să 
ştii că eşti biruit de mânie. Dacă îţi vin din partea 
rațională şi îți încurcă înțelesurile Scripturilor şi-ţi dau 
credință strâmbă şi hulă şi nebunie şi eres şi uitare, 
din aceasta ştii că nu eşti lămurit în înţelepciune. Da. 
lată ce spune Sfântul Maxim: Când stăpânesc în suflet 
două virtuți: dragostea şi înfrânarea, nici un vis nu 
poate să înşele pe om. Înfrânarea ucide toate visurile 
care sunt din partea poftitoare, iar dragostea pe cele 
din partea  mânioasă şi raţională. Când stăpânesc 
aceste două virtuţi într-un om, nici un vis nu îl poate 
înşela. N-aţi citit la Sfinţii Părinţi? 

Credinciosul: Da, scriu Sfinții Părinţi că după 
vise poți să ştii în ce stare eşti. Dacă ai vise de un 
anumit fel, înseamnă că eşti pătimaş în problema 
cutare. 

P.C.: Dar le cunoaştem singuri, frate. Visăm 
numai mâncare şi bucate bune şi femei şi drăcui, că 
dracul nu stă degeaba, măi. El e zugrav vechi, aşa îi 
zic Sfinții Părinţi: pictor vechi. Îţi pictează el în 
timpul nopţii câte vrei tu. 


PREDICĂ 
LA DUMINICA SFINTELOR MIRONOSIŢE - 
DESPRE ROLUL FEMEII ÎN FAMILIE 


Cine a aflat o femeie bună, a aflat daruri şi a 
luat de la Dumnezeu desfătare (Prov. 18, 22). 

Astăzi Biserica lui Hristos cea  dreptmăritoare 
prăznuieşte mărimea de suflet a Sfinților Iosif şi 
Nicodim, precum şi a sfintelor mironosițe şi fapta lor 
cea cu adevărat bărbătească şi preaminunată. 
Prăznuieşte  bărbăția de cuget a acestor sfinte şi 
prealăudate femei, care le-a făcut pe ele vrednice de a 
se numi întocmai cu apostolii, vrednice de a fi ele 
primele martore ale Învierii lui lisus Hristos, de a li se 
vesti lor mai întâi bucuria mântuirii neamului 
omenesc şi vrednice ca de la Însuşi Mântuitorul lumii 
să audă acest cuvânt: bucurați-vă (Matei 28, 9). Deci 
multe şi prea multe cuvinte de laudă s-ar putea spune 
în predica de astăzi despre fericirea şi vrednicia la 
care s-au suit aceste sfinte mironosițte ale lui Hristos 
prin credința lor cea tare şi prin mărimea de suflet cu 
care au slujit Mântuitorului în această lume, precum şi 
la preaslăvita lui îngropare. 

Dar fiindcă scopul predicii acesteia este de a 
îndemna pe toate femeile creştine să urmeze, după a 
lor putere, pilda vieţii sfintelor mironosiţe, în cele ce 
urmează m-am gândit să arăt rolul femeii în familie. 

Prima datorie a femeii în familie - după 
învăţătura Sfintei Scripturi - este de a fi ajutătoare 
bărbatului său (Fac. 2, 18). Dar cum se poate ca o 
femeie să împlinească această poruncă sfântă dată de 
Dumnezeu? lată cum. Prin răbdarea în toată vremea 
vieţii sale, împreună cu soţul ei, a tuturor necazurilor 
şi suspinelor din acest veac de acum, necazuri pe care i 
le-a înmulțit Dumnezeu femeii după călcarea poruncii 
Sale, când i-a zis: Înmulţind voi înmulţi necazurile 
tale şi suspinul tău (Fac. 3, 16). Apoi prin răbdarea cu 
bărbăție de cuget a durerilor naşterii de fii, rânduite de 
acelaşi Părinte, ziditor al nostru (Fac. 3, 16). Căci prin 
aceste dureri femeia cea drepteredincioasă dobândeşte 
cel mai scump lucru de sub cer, adică mântuirea 
sufletului său, după mărturia marelui şi  dumneze- 
iescului Apostol Pavel, care, vorbind de  călcarea 
poruncii de către femeie în rai, zice aşa: Dar se va 
mântui prin naştere de fii (| Tim. 2, 15). lar dacă 
femeia se va răzvrăti de la porunca lui Dumnezeu, 
slujind numai plăcerii, şi nu va voi să primească 
durerea naşterii cea rânduită ei de Ziditorul, şi va face 
ceva spre împiedicarea naşterii, sau spre uciderea cu 
voie a fiilor săi, apoi una ca aceasta, de nu se va 
pocăi, nu va scăpa de durerea cea veşnică din 
chinurile iadului. Deoarece nici ucigașii împărăţia lui 
Dumnezeu nu o vor moşteni (Gal. 5, 21; I loan 3, 15; 
Apoc. 21,8). 

Altă datorie sfântă a femeii în familie, ca 
ajutătoare a bărbatului său, este de a fi supusă întot- 
deauna bărbatului său, după porunca ce i s-a dat ei de 
Dumnezeu, când i-a zis: Și spre bărbatul tău va fi 
întoarcerea ta şi el te va stăpâni (Fac. 3, 16). Această 
sfântă datorie a femeii o arată şi  dumnezeiescul 
apostol Pavel, când zice: Femeilor, fiţi supuse 
bărbaților voştri , precum se cuvine , în Domnul (Col. 
3, 18). Dar să înțeleagă femeile până unde se cuvine a 
se supune bărbaților lor. Nu vorbeşte să se supună lor 
şi la cele rele, ci precum se cuvine în Domnul. Dacă 
bărbaţii lor cer de la ele lucruri nelegiuite şi care nu 
sunt cu cuviință în Domnul, nicidecum să nu-i asculte 
pe ei. Căci de vor cere bărbaţii de la femeile lor 
lucruri necuviincioase, nelegiuite şi afară de fire, sau 
le vor îndemna pe ele la necredință şi la călcarea 
poruncii lui Dumnezeu, întru acestea nicidecum nu se 
cuvine a se supune lor şi a face voia şi patima lor cea 
rea. lar de vor face unele ca acestea, împreună cu 
bărbaţii lor se vor munci în iad. 

Dacă de exemplu un bărbat rău, necredincios şi 
pătimaş, ar voi să facă cu femeia sa păcate împotriva 
firii sau să o păzească a nu face copii, să o oprească 
de a-i naşte pe ei, sau dacă va face păcatul votriei, 
adică de a o supune pe ea la un alt bărbat spre a 
păcătui pentru bani, sau pentru alte motive, sau de a-i 
porunci să facă alte nelegiuiri, apoi nicidecum să nu-l 
asculte, chiar de ar urma pentru aceasta mari primejdii 
în viaţa ei. lar pentru aceste nelegiuiri poate să se şi 
despartă de el de nu va voi acela să se îndrepte 


(Pravila Mare  Bisericească, 1652, Târgovişte, pag. 
168, 170, 236). 

Aşadar femeia să se teamă de bărbat (Efes. 5, 
33), să nu se despartă de bărbat (Rom. 7, 2), dar dacă 
urmează vreo pricină din cele mai sus arătate, să nu se 
teamă de bărbat mai mult ca de Dumnezeu. În cazul 
acesta poate să se despartă de el, dacă el este aşa de 
păgân şi nu voieşte a-şi îndrepta viaţa şi a-şi părăsi 
nelegiuirea sa. 

Altă datorie a femeii în familie este de a se 
osteni împreună cu soţul ei la buna creştere a copiilor 
lor: de a-i învăţa pe ei legea lui Dumnezeu, de a-i 
creşte pe ei în frica lui Dumnezeu (Deut. 11, 19; 32, 
46; Efes. 6, 4); de a le povesti lor lucrurile cele 
minunate ale lui Dumnezeu şi judecata Lui (Ieşire 10, 
2; 12, 26; 13, 14; Ioil 1, 3); de a-i învăţa pe ei 
ascultarea şi supunerea (Prov. 4, 1-4); de a-i îndemna 
la bine, de a-i mângâia (I Tes 2, 11); de a-i conduce la 
bine (I Tim. 3, 4); de a-i îndrepta şi de a-i pedepsi 
când vor vedea că fac cele rele (I Par. 29, 19); de a le 
da lor pildă bună cu viaţa lor (IV Împ. 14, 3; 15, 3; II 
Par. 34,2). 

Altă datorie a femeii în familie este de a iubi pe 
soţul ei, de a-l respecta, de a se teme de el (Tit 2, 4; 
Efes. 5, 33). Ca datorii ale femeii în familie sunt şi 
acestea: să fie tăcută, înţeleaptă, strângătoare, evlavi- 
oasă,  milostivă, cinstită, curată, bună gospodină, 
plecată bărbatului, harmnică, şi să aibă mare purtare de 
grijă de cele de trebuință ale casei. O asemenea 
femeie este cu adevărat mai scumpă decât pietrele 
cele de mult preţ şi este cu adevărat cununa 
bărbatului său (Prov. 12, 4). Această femeie câştigă 
încrederea bărbatului său şi este onoarea şi bucuria lui 

(Prov. 31, 11, 23; Sir. 26, 16-17). Încă trebuie ţinut 
minte că o femeie împodobită cu virtuțile de mai sus, 
prin buna ei aşezare, are mare putere, chiar şi fără de 
cuvinte, să schimbe pe soţul ei spre bine, chiar de ar fi 
el foarte rău şi necredincios. Acest lucru îl adevereşte 
mai întâi  dumnezeiescul şi marele apostol Petru, 
zicând: Femeilor,  supuneţi-vă bărbaților voştri, aşa 
încât dacă unii nu se pleacă cuvântului, să fie 
câştigaţi fără de propovăduire prin purtarea femeilor 
lor, văzând ei de aproape viața voastră curată şi 
plină de sfială (| Petru 3, 1-2). 

Apoi dumnezeiescul Părinte loan Gură de Aur, 
arătând că femeia bună, harnică şi evlavioasă, are 
mare putere de a schimba spre bine viaţa soţului său, 
zice: „Nimic cu adevărat, nimic nu este mai mare 
decât femeia cea cu evlavie şi pricepută spre a pune în 
rânduială viaţa bărbatului său şi a formălui (modela) 
sufletul lui în cele ce va voi. Că nici pe prieteni, nici 
pe dascăli, nici pe boieri nu-i va suferi bărbatul, aşa 
precum pe soția sa cea împreună locuitoare, când 
îndeamnă şi sfătuieşte” (Împărţirea de grâu, Cuvânt 
pentru morala şi podoaba femeilor, Buzău, 1833, p. 
404). Şi iarăşi acelaşi dumnezeiesc Părinte loan Gură 
de Aur, arătând că nu podoaba cea dinafară face pe 
femeie plăcută bărbatului, ci aşezarea ei cea bună şi 
evlavioasă, zice: „Căci de trebuie să faci ceva, o, 
femeie, spre plăcerea bărbatului tău, sufletul se cuvine 
să-l împodobeşti, nu trupul tău. Că nu te face pe tine 
aurul cel dimprejurul tău aşa de drăgăstoasă şi de 
poftită de bărbatul tău, precum curăţia şi dragostea 
cea către el şi a fi gata de a muri pentru soţul tău. 

Aceste fapte bune ale tale mai mult robesc pe bărbatul 
tău. Fiindcă podoaba din afară şi i se împotriveşte lui, 
multă cheltuială şi grijă pricinuindu-i. lar dragostea şi 
curăția nici griji nu pricinuieşte, nici cheltuială nu 
face, ci cu totul dimpotrivă. Încă se satură de obicei 
bărbatul de podoaba din afară, iar podoaba sufletului 
în toate zilele înfloreşte şi mai mare aprinde flacăra. 
Pentru aceasta, de voieşti să placi bărbatului tău, îm- 
podobeşte-ţi sufletul cu evlavie, cu curăție, cu supunerea 
şi cu purtarea de grijă a casei. Pe acestea nici bătrâne- 
tile nu le strică, nici boala nu le prăpădeşte. Pentru că 
pe podoaba trupului vremea cea multă a şters-o, iar 
bunătăţile sufletului nu pier niciodată” (idem, p. 405). 

Altă datorie a femeii în familie este de a nu se 
împodobi cu haine luxoase şi cu fel de fel de podoabe 
deşarte spre  sminteala şi amăgirea bărbaţilor celor 
pătimaşi şi neîntemeiaţi în credință, ci să se poarte cu 
haine smerite şi cuviincioase, potrivit femeilor creştine. 
Acest lucru îl arată Sfântul şi marele apostol Pavel, 
zicând: Asemenea şi femeile cu podoabă de cinste, cu 
sfială şi cu curăţie: nu din păr împletit şi din aur şi 
din mărgăritare, sau din veşminte de mult preţ, ci cu 
fapte bune, precum se cuvine unor femei care se fac 
mărturisire de evlavie (I Tim. 2, 9-10). Şi marele 
apostol Petru, arătând acelaşi lucru femeilor creştine, 
zice: Podoaba voastră să nu fie cea din afară a 
împletirii părului sau podoabele cele de aur şi 
îmbrăcămintea hainelor celor scumpe. Ci să fie omul 
cel tainic al inimii întru  nestricăcioasă podoabă a 
duhului blând şi liniştit, care este de mare preț 
înaintea lui Dumnezeu. Că aşa se  împodobeau 

odinioară şi sfintele femei care  nădăjduiau în 
Dumnezeu, supunându-se bărbaților lor. Precum 
Sarra îl asculta pe Avraam şi-l numea pe el domn, ale 
cărei fiice sunteți dacă faceţi ce e bine şi nu vă temeți 
de nimic (| Petru 3, 3-6). 

Încă trebuie să arătăm şi aceasta că femeia, 
oricât ar fi de frumoasă, de învățată sau de bogată, 
dacă îi va lipsi viaţa cea curată şi podoaba faptelor 
celor bune, nici o valoare nu are în lume. Acest mare 
adevăr ni-l arată nouă dumnezeiasca Scriptură, 
zicând: Precum este  cercelul de aur în  nările 
porcului, aşa este frumusețea femeii de nărav rău 
(Prov. 11, 22).  Dumnezeiescul şi marele prooroc 
Isaia, arătând mânia lui Dumnezeu care vine asupra 
femeilor celor ce se mândresc şi se împodobesc cu 
podoabele cele din afară, care se dau cu diferite 
parfumuri şi se  sulemenesc pentru a  mirosi pe 
drumuri şi care joacă prin localuri şi cântă cântece 
lumeşti prin care înşală pe bărbaţi cei tineri şi îi duc 
în prăpastia curviei şi a preacurviei, zice aşa: Acestea 
zice Domnul; pentru că s-au înălţat fetele Sionului, şi 
au umblat cu grumajii ridicaţi, şi clipind cu ochii şi 
cu păşitul picioarelor împreună târăsc hainele şi îm- 
preună joacă cu picioarele, va smeri Dumnezeu pe 
doamnele fetele Sionului, şi Domnul va dezveli chipul 
lor în ziua aceea. Şi va lua Domnul mărirea 
îmbrăcămintei lor şi podoabele lor şi gătelile părului 
lor. Şi podoaba grumajilor lor şi ţintele lor şi 
podoaba feței lor şi  tocmirea podoabei celei de 
mărire. Şi  ghirdanele şi  brăţările şi  împletiturile 
părului şi verigile mâinii drepte şi inelele şi cerceii. Și 

podoabele de porfiră şi aşternuturile cele de casă. Și 
oglinzile cele strălucitoare şi pânzeturile cele subţiri 
şi turbanele cele uşoare. Şi hainele roşii şi visonul cel 
CU aur şi cu vânăt țesut, şi paturile cu aşternuturile 
lor. Şi în locul mirosului celui frumos va fi praf, şi în 
loc de brâu te vei încinge cu funie, şi în locul 
podoabei celei de aur a capului, vei avea pleşuvie 
pentru faptele tale, şi în locul hainei celei de porfiră 
te vei îmbrăca cu Sac. Și fiul tău cel preafrumos pe 
care-l iubeşti de sabie va cădea şi cei mai puternici ai 
voştri de sabie vor cădea şi se vor smeri. Și vor 
plânge  sicriele  podoabelor voastre şi vei rămâne 
singură şi te vei lovi de pământ (Is. 3, 15-25). 

Am adus aici mărturiile Sfintei şi dumnezeieştii 
Scripturi despre mânia şi pedeapsa lui Dumnezeu care 
vine asupra femeilor celor rele, care se împodobesc cu 
podoabe deşarte şi care se dau cu parfumuri şi cu 
sulemeniri şi care se dau la jocuri şi la destrăbălări, 
prin care nu numai că bărbaților şi părinților lor fac 
mare cheltuială, dar sunt şi de mare sminteală celor ce 
le văd şi duc de râpă morala familiei lor şi a societății 
în care trăiesc. Aceste femei uşoare de minte aduc 
societății mare dezbinare şi tulburare, multe certuri, 
gelozii, despărțiri, judecăți între soți şi între oamenii 
pe care îi smintesc din aşezarea cea bună cuvenită 
creştinilor, aduc bătăi şi chiar morți. 

Aceste puţine le-am arătat despre rolul femeii în 
familie, iar acum, spre încheiere venind cuvântul 
nostru, zic: Să ajute Preabunul Dumnezeu tuturor 
femeilor celor  binecredincioase să-şi facă datoria în 
familie după puţina noastră sfătuire de mai sus. Amin. 

CUVÂNT? AL PĂRINTELUI DUMITRU 
STĂNILOAE CĂTRE OBŞTEA MĂNĂSTIRII 
SIHĂSTRIA, ÎNSOŢIT DE O PREZENTARE A 

PĂRINTELUI CLEOPA 


Părintele Dumitru:  Preacuvioşi părinți, cum 
am spus şi în biserică azi dimineaţă, tot aşa spun şi 
aici: îmi este tare greu să vorbesc unor părinţi care se 
îndeletnicesc cu viaţa duhovnicească, care şi-au făcut 
din aceasta un scop al vieţii lor, eu, care nu ştiu decât 
din cărți câte ceva, din auzite de la unii dintre 
dumneavoastră, încât e ca şi cum ai învăța pe unul 
care înoată cum să înoate, tu singur fără să fi înotat 
vreodată. Aşa că iertați-mă dacă îmi iau îndrăzneala 
să spun şi eu câte ceva din cele ce am auzit şi din cele 
ce am citit. 

Ce să vorbesc despre viața călugărească eu, care 
nu m-am atins de ea în nici un fel, decât că m-am 
întâlnit cu unii dintre părinți? Ce să spun despre 
ascultare eu, care n-am făcut nici o zi de ascultare? Ce 
să spun despre rugăciunea neîntreruptă eu, care n-am 
încercat-o niciodată? Să-mi spun şi eu nişte gânduri, 
nişte păreri, şi veţi judeca preacuvioşiile voastre aşa 
cum ascultă un părinte pe un copil - care îşi dă şi el 
cu părerea despre unele lucruri ale oamenilor mari -, 
şi le primeşte zâmbind pentru temeritatea cu care 
vorbeşte acela. 


2 Rostit în anul 1977. 

Eu socotesc că viaţa călugărească este şi astăzi 
foarte însemnată pentru Ortodoxie, pentru Biserica 
noastră şi pentru credincioşii noştri. Sunt mulți care 
socotesc că viața călugărească aparține unor timpuri 
trecute, că ea nu se mai potriveşte cu lumea de astăzi, 
cu omul de astăzi. Poate că sunt şi printre părinții 
călugări unii, nu aici, ci prin alte părți, care se simt 
puțin dați la o parte de societate, că nu mai au nici un 
rost, că nu mai sunt oameni în actualitatea vieții de 
astăzi. Eu cred că asta este o judecată greşită. Cel 
puțin Ortodoxia nu poate să se împlinească fără viața 
călugărească. Pe lângă faptul că cel ce îmbrăţişează 
viața călugărească şi-a făcut scopul principal de a 
înainta spre Dumnezeu, de a se curăți, de a se 
desăvârşi, pe lângă faptul că înaintează mai mult 
decât ceilalți creştini în această viață, în general, 
părinții călugări împlinesc un rost mare în ochii 
celorlalți credincioşi, pentru că Ortodoxia nu este 
numai o credință teoretică, nu este numai o gândire 
despre Dumnezeu, numai o ştiinţă despre anumite 
fapte ale Domnului Hristos, ci înseamnă o hotărâtă 
angajare pe acest drum al urmării lui Hristos. 

Hristos n-a venit, cum se spune la catolici sau la 
protestanți, numai ca să plătească pentru păcatul 
nostru, cu jertfa Lui, cu crucea Lui, ca noi să nu mai 
facem nimica, că El ne aşteaptă ca să ne mântuim, ci a 
venit ca să ne arate un chip de viață nouă. A venit ca 
să ia un trup pe care să-l umple de toată puterea 
dumnezeiască şi această putere să ne-o comunice şi 
nouă, să ne-o transmită şi nouă, aşa cum ne trans- 
mitem noi unii altora păcatele şi câteodată şi câte 

puţin bine pe care îl avem. El a venit să umple un trup 
apropiat trupului nostru de toată puterea dumneze- 
iască şi această putere dumnezeiască să ne-o transmită 
ŞI nouă. 

Deci viaţa creştină înseamnă viață după chipul 
lui Hristos şi cu puterea lui Hristos. Şi numai acela 
este creştin adevărat care porneşte pe acest drum, iar 
cei ce pornesc mai serios pe acest drum sunt părinții 
călugări. Eu cred că omenirea n-a renunţat la acest 
drum de a se ridica pe trepte mai înalte ale vieţii 
omeneşti. Sau dacă ni se pare că mulţi au renunţat la 
acest drum, apoi aceasta are urmări foarte nenorocite 
pentru omenire. 

Dacă sunt atâtea patimi între oameni astăzi, dacă 
e atâta neorânduială între popoare şi între oameni, 
dacă mulţi dintre tineri nu mai vor să ştie de nici o 
rânduială a vieţii, dacă oamenii se urăsc cum nu s-au 
urât niciodată, dacă oamenii se sapă unii pe alții, dacă 
oamenii se urăsc atât de mult astăzi, înseamnă că s-au 
înmulțit patimile, că nu au luat în serios chemarea lui 
Hristos spre a urma pildei Lui, şi omenirea nu va 
putea scăpa de această stare dacă nu va porni pe acest 
drum al micșorării patimilor din ei şi al urmării 
chipului de viaţă a lui Hristos. Şi cine poate să le arate 
putinţa de a urma pe această cale mai mult decât 
părinţii călugări? Eu cred că ei sunt pionierii omenirii 
celei noi, omenirii viitoare, pe care dacă nu se va 
prinde omenirea în general nu va merge spre bine. 

Aşa că dumneavoastră nu sunteți înapoia 
omenirii, ci sunteţi înaintea ei. Sunteţi modele după 
care trebuie să pornească oamenii, sunteți modelele 

unei vieți mai iubitoare de oameni, de legături mai 
bune între oameni, de legături mai calde, mai frăţeşti, 
mai prietenești, mai smerite, mai curate, mai blânde, 
mai răbdătoare. Acestea sunt virtuţi fără de care nu 
poate trăi omenirea în general, dacă n-ar exista cât de 
puţin între oameni, şi numai în măsura în care se vor 
înmulți aceste virtuţi între ei, numai în măsura aceasta 
va putea să mai trăiască omenirea, că altfel vine 
potopul cel mare al patimilor, care o va îneca în 
întregime. 

Încât dumneavoastră sunteți  înainte-mergători 
pe acest drum, aveţi această încredere că sunteți îna- 
inte-mergători ai omenirii pe acest drum al micşorării 
patimilor, al înmulţiri iubirii, al înmulţirii smerenici, 
al înmulţiri  răbdăru, al înmulțirii  întrajutorării, al 
înmulţiri  îngăduirii unuia faţă de altul. Sunteţi pe 
drumul acesta la treptele cele mai ridicate şi eu aş fi 
foarte fericit să văd cât mai mulți mergând cu hotărâre 
pe acest drum. Nici un fel de zăbavă, nici un fel de 
şovăială să nu vă cuprindă, ci cu toată hotărârea să 
mergeţi pe acest drum care este drumul spre 
Dumnezeu şi drumul spre omenire cât mai avansată, 
drumul pe care trebuie să meargă omenirea dacă nu 
vrea să se piardă. Asta este actualitatea monahismului 
astăzi mai mult decât oricând. 

Omenirea mai înainte nu era aşa de plină de 
patimi şi nici nu era atâta lipsă ca astăzi de exemple 
eroice, de exemple puternice care să-i şocheze pe 
oameni, care să-i impresioneze pe oameni. Şi să ştiţi 
că nimic, aşa spun sfinții toţi în scrierile lor şi sunt 
convinşi toți de asta, nimic nu poate impresiona mai 


PĂRINTELE CLEOPA 125 


mult pe oameni decât pilda. Că dacă le vorbim, atunci 
ei zic: „Astea sunt vorbe frumoase, că toţi spun vorbe 
frumoase, dar nu-i posibil să se împlinească lucrurile 
acestea”. Ori dumneavoastră arătaţi că este posibil să 
se împlinească. Acesta este lucrul unic pe care îl aduc 
călugării, arată că este cu putință să se meargă pe 
acest drum. Aceasta am voit să spun despre actuali- 
tatea monahismului. 

De ce au atâta admirație călugării din Occident 
pentru monahismul nostru din Răsărit? Pentru că în 
Occident şi călugării, ca toți creştinii, cred că despre 
Dumnezeu trebuie să speculăm numai, să spunem fel 
de fel, că o fi aşa, că o fi pe dincolea, că avem o 
învăţătură, dar nu să trăim după pilda Lui. Or, aceasta 
deosebeşte Răsăritul şi Biserica noastră, că ia în serios 
calea urmării vieții lui Hristos şi calea sfinţeniei. 

Şi atunci Duhul Sfânt întăreşte această mişcare 
şi putem ajunge la trepte foarte înalte. Asta e ceea ce 
deosebeşte Ortodoxia de catolicism şi de protes- 
tantism, care spun că te mântuieşti fără fapte: „Ajunge 
că a adus jertfă Hristos. Ce să mai punem şi noi 
faptele noastre? N-are lipsă să se mai pună. Nu este 
de nevoie să se mai pună. Noi trebuie să credem că 
Hristos a făcut totul”. 

Or, Hristos a umplut trupul de toată puterea. 
Hristos e rezervorul de putere al trupului. E rezervor 
de putere dumnezeiască în trupul şi în mintea lui 
Hristos cel omenesc. Cum s-a spus astăzi în 
Evanghelie: „Tată, ai dat Fiului Tău întrupat stăpânire 
peste tot trupul, ca să dea celorlalți tot ce a primit El 
în trupul Lui şi ca să dea prin aceasta viaţă veşnică. Şi 


126 NE VORBEŞTE 


viața veşnică aceasta este: Să te cunoască pe Tine 
Unul adevăratul Dumnezeu şi pe lisus Hristos, pe 
Care L-ai trimis”. Dar să-L cunoască nu cu teoria, ci 
să-L cunoască cu fapta, că aceasta este adevărata 
cunoştinţă. Altfel cunoşti ceva când trăieşti înăuntru şi 
altfel cunoşti din auzite. 

Şi asta este viaţa veşnică: când ai în tine puterea 
lui Hristos şi puterea Duhului Sfânt, care vine prin 
Hristos. Şi dacă ÎL iubim pe Hristos şi dacă ne lipim 
de El, toată puterea Tatălui care s-a pus în El, ne-o dă 
nouă. Aşa a spus El astăzi: l-ai dat Lui putere ca s-o 
dea celorlalți, ca să dea tot ce l-ai dat Lui, să dea 
tuturor. l-ai dat stăpânire peste tot trupul, I-ai dat 
stăpânire peste trupul pe care l-a luat EI, Fiul lui 
Dumnezeu, dar prin aceasta l-ai dat stăpânire peste tot 
trupul. Ce stăpânire? Nu aşa, ca să-i porunceşti să 
meargă de colo până colo, ci l-ai dat stăpânirea 
duhului peste trup, ca duhul să îl stăpânească. Cu alte 
cuvinte să stăpânească libertatea de patimi, să fie 
trupul la dispoziția duhului, duhul să stăpânească în 
om. Asta este propriu-zis Ortodoxie şi Ortodoxia o 
realizează. În gradul cel mai înalt o realizează 
călugării. Cu alte cuvinte, Ortodoxia se distinge prin 
faptul că năzuieşte spre sfinţenie. 

Sfântul Apostol Pavel pe toţi  adresanţii în 
epistole îi numeşte sfinți. Dar cei care pornesc cel mai 
în serios spre vârful sfințeniei sunt călugării, şi 
sfințenia este treapta cea mai înaltă de umanitate, de 
omenitate. Sfântul este cel mai delicat dintre oameni, 
cel mai blând dintre oameni, cel mai smerit dintre 
oameni, cel mai curat dintre oameni, care răspândește 

în jurul lui o bună mureasmă, buna mireasmă a lui 
Hristos, care este mai întipărit decât oricine de chipul 
lui Hristos, care năzuieşte mai mult decât toți să 
crească la statura duhovnicească a bărbatului deplin 
care este Hristos. 

Fiecare om se umple de la Botez de Hristos, dar 
unii fac această creştere prin împreuna lor lucrare mai 
mult, iar alții o fac mai puţin. Călugării sunt cei care 
năzuiesc să facă să crească în ei acest om nou după 
chipul lui Hristos mai mult decât toți ceilalți, să se 
întipărească în ei mai adânc şi mai deplin chipul lui 
Hristos. Aşa că să aveţi convingerea că nu poate omul 
- omenirea - să înainteze decât pe această cale, 
făcându-se după chipul lui Hristos. A spus Sfântul 
Apostol Pavel: până nu va lua Hristos chip în voi, 
până nu veți deveni asemenea cu Hristos, până nu veţi 
creşte la statura bărbatului desăvârşit, nu veţi ajunge 
şi la cunoştinţa lărgimii, lăţimu, înălțimii şi adâncimii 
dragostei lui Hristos. 

Nu-mi este mie să vă vorbesc despre calea care 
duce spre aceste înălțimi şi despre aceste înălțimi prin 
care se realizează omul adevărat şi în acelaşi timp 
înaintează spre Dumnezeu. Nu poţi înainta spre 
Dumnezeu fără să realizezi omul adevărat şi nu poți 
să realizezi omul adevărat fără să înaintezi spre 
Hristos, că Hristos este modelul adevărat. Hristos este 
cel Care ne-a zidit pe noi, Fiul lui Dumnezeu, că El 
ne-a zidit ca frați, după chipul Lui. Şi pentru că acest 
chip s-a întunecat, El a venit ca să arate în El Însuşi 
cum se realizează omul, pentru că noi nu ne sileam să 
realizăm. Deci ca să ne realizăm noi ca oameni cu 

adevărat, trebuie să mergem pe calea aceasta pe care 
ne-a arătat-o Hristos. El ne-a arătat chipul adevărat. 

Cum să porneşti? Ascultarea este cea dintâi. O 
spun toate cărțile duhovniceşti ale părinților. Şi 
ascultarea este modelul pe care ni l-a arătat mai mult 
decât oricine Domnul nostru lisus Hristos. Fiul lui 
Dumnezeu cel născut din Tatăl este Fiu, are dragoste 
de fiu. Nu ascultare plină de spaimă, ci ascultare din 
dragoste. Dar făcându-se om, El s-a făcut ascultător şi 
ca om, arătându-ne cum să fim şi noi ascultători ca 
oameni. Şi s-a făcut ascultător până la moarte. Din 
dragoste. Și încă moarte pe cruce. Şi a luat chip de 
rob, adică chip de ascultător, chip de slugă. Că 
oamenii de astăzi zic: „Lasă, că dacă te prea smerești, 
înseamnă că te umileşti, te dispreţuieşti, nu mai eşti 
om cu demnitate”. Ce minciuni sunt acestea! Când 
asculți mai mult, dar asculți nu din frică, ci asculți din 
dragoste, atunci eşti cel mai liber şi cel mai demn. 

Când asculi de fratele tău care îți spune un 
cuvânt de îndemn, atunci mergi pe calea cea mai 
bună. Când asculi de preot, când asculți de înainte- 
stătător în mănăstire, când asculi de tot omul care 
spune ceva bun, atunci te găsești şi tu mai uşor pe tine 
însuţi. Că nu te găseşti tu aşa de uşor pe tine însuţi, nu 
găseşti uşor drumul pe care vrei să mergi, pentru că e 
încurcat de păcate, e încurcat de mândrie, e întunecat 
de fel de fel de hăţişuri. Celălalt are curaj să-ţi spună: 
„Măi, să mergi pe acest drum, acea cale nu e bună”. 
Şi ascultă de el. Şi mai ales călugărului i s-a dat, 
pentru că el are năzuința aceasta să meargă pe drumul 
cel drept, 1 s-a dat cea dintâi cerinţă: ascultarea. 


PĂRINTELE CLEOPA 129 


Toate scrierile duhovniceşti vorbesc minunat de 
ascultare. Ascultă de oricine. Cere sfatul oricui. Dar 
dacă ai în mănăstire un  înainte-stătător sau un 
povăţuitor, ascultă de el în mod desăvârşit. Ascultă de 
el, că atunci tu ţi-ai luat toată răspunderea. Tu nu mai 
ai nici o grijă. Aşa cum un copil care, dacă ascultă de 
ce îi spune tatăl său, nu mai are nici o grijă. El merge 
sigur cum trebuie. Aşa e şi călugărul: Dacă ascultă, el 
şi-a luat toată răspunderea. Chiar dacă a făcut ceva 
greşit, dar a făcut în baza ascultării, nu va răspunde el, 
ci va răspunde cel ce i-a spus să facă aşa, încât spune 
Sfântul loan  Scărarul că cel ce ascultă împlineşte 
toate virtuțile şi ascultarea e drumul cel mai scurt spre 
Dumnezeu, drumul prin care tai toate păcatele. 

Numai de ascultare dacă te-ai ţine, nu ai mai 
săvârşi nici un păcat . În ea e şi smerenie, e şi 
înfrânare. În ea e şi răbdare. În ea e şi blândeţe. În ea 
e şi neîmpotrivire; în ea e şi lipsă de mândrie; în ea e 
şi respect faţă de celălalt de care asculți. Ce mare 
lucru este ascultarea!  Înainte-stătătorul îţi  degajează 
drumul de toate piedicile, îți găseşte drumul drept. 
Adică îl degajează aşa cum se duce un tată la pădure, 
merge înainte şi îi deschide cărarea fiului. Şi te duci 
după el şi el curăță şi roua, nici nu te uzi, nici nu te 
împiedici de mărăcini, că el merge şi îți deschide 
cărarea. Aşa îți deschide înainte-stătătorul cărarea şi 
mergi pe drumul cel drept. Şi dacă el îți va da un sfat 
greşit, îl priveşte, el va răspunde. De aceea, mai ales 
pentru începători, drumul cel mai sigur şi cel mai 
scurt este drumul ascultării. 

Ascultă şi vei fi fără nici o grijă, el va răspunde 
de tine. „El şi-a luat răspunderea pentru mine”. ŞI, 
cum am spus, prin ea câştigi toate virtuțile şi prin ea 
ai putere să scapi de toate patimile. Ce mare lucru este 
să te încrezi în cineva! Să ai încredere desăvârşită în 
cineva. Să n-ai nici o umbră de îndoială în cineva. Cât 
te chinuieşte faptul că te îndoieşti că „ăla nu e bun”, 
că „ăla cine ştie ce gândeşte”, că „ăla nu mă respectă 
destul”, că „ăla e aşa...”; mereu te chinuieşte asta. 
Dacă ţi-ai pus încrederea cu totul întru cel care te 
conduce, în întâi-stătător, în povăţuitor, ai o încredere 
nețărmurită şi aceasta îți dă o linişte şi o bucurie: „Eu 
am încredere absolută, eu am încredere totală în 
acesta, eu am găsit omul în care pot să am încredere 
totală”. 

Aşa că se va gândi el că are o răspundere în faţa 
lui Dumnezeu şi va avea grijă să-ți poruncească să 
faci numai ceea ce îţi este de folos. Lasă că are să 
vadă el în gândul lui: „Ce să-i cer?” Şi când va vedea 
că eu fac ceva nepotrivit pe baza poruncii lui, va avea 
el mustrări: „Nu l-am îndrumat bine, ia să-l îndrept”. 
Deci îl ajuţi şi tu, ascultătorul, pe el să fie şi mai cu 
judecată. Fiecare câştigă, dar cel mai liniştit este cel 
ce ascultă. Să nu crezi că aceasta este împotriva 
demnității şi împotriva puterii. E aşa de mare putere 
în a asculta! Acela se biruieşte cu adevărat pe sine 
însuşi care poate asculta. Nu din frică, ci liber: „Eu 
liber mi-am pus viaţa mea la dispoziţia lui, aşa cum 
şi-a pus-o Hristos la dispoziţia Tatălui”. Și să crezi că 
el reprezintă pe Hristos, că el vorbeşte în numele 
Domnului, el tremură în fața Domnului pentru mine. 

El tremură în fața Domnului pentru mine şi se 
gândeşte la răspunderea în faţa Domnului pentru 
mine. De aceea prin el îmi vorbeşte Hristos. 

Mereu spune Sfântul Simeon Noul Teolog: „Să 
priveşti pe fiecare om ca pe Hristos”. Să-l priveşti pe 
fiecare ca pe Hristos. Ce mare lucru este! Pentru că 
Hristos S-a făcut om, a luat față omenească. Hristos 
stă la baza fiecărui om. Hristos trebuie cinstit, trebuie 
cinstită fața fiecăruia, pentru că Hristos vrea să facă 
din fața fiecăruia o față a Sa. Când îmi cere cineva 
ceva, Hristos îmi cere, când îmi cere un lucru bun. 
Când întâmpin un om care are lipsă de ajutorul meu, 
de cuvântul meu, Hristos mi-l trimite ca să mă pună la 
încercare, ca să vadă cât de mult mă pot eu învinge pe 
mine. Mă îndeamnă la ceva, Hristos mă îndeamnă 
prin el şi în primul rând prin întâi-stătător. Să ştii că în 
el este Hristos care a luat chip concret în faţa sa. Asta 
e calea cea mai scurtă, socotesc eu, după judecată, nu 
din experiență, vă spuneam, ci după judecată. Le ai pe 
toate, că altfel trebuie să lupţi cu patimile sau cu 
dracii pe rând. Dar atunci toți sunt acolo şi lupţi cu 
toți şi ai scăpat de toți prin ascultare. Altfel, dacă iei 
lupta cu unul, te lupţi cu unul, dar altul te atacă prin 
spate, te atacă altul din altă parte, niciodată nu 
isprăveşti. Trebuie să ai lupta odată cu toate. Şi nu 
poți duce lupta odată cu toate decât prin ascultare. 

Şi-ţi dă putere să-l afli. Îţi dă putere Hristos care 
este în el şi care îl face să tremure pentru viaţa ta. 
Adică  începătorul trebuie să asculte, iar întâi- 
stătătorul trebuie să tremure pentru tine. „Cum îl 
îndrum eu pe acesta? Eu sunt pus de Hristos. Prin 

mine se arată Hristos”. Şi lasă să tremure el pentru 
tine. Şi să ai şi milă de el. „Uite, el şi-a luat 
răspunderea pentru mine”. Şi să-l iubeşti pentru 
aceasta, că „el şi-a luat răspunderea pentru mine şi are 
grijă de mine”. Deci eu aşa socotesc, că mare este 
virtutea aceasta a ascultării. 

Și apoi trebuie să înaintăm. Şi rugăciunea şi 
ascultarea trebuie să le facem împreunate mereu cu 
gândul la Hristos. Hristos ne-o cere aceasta. Hristos 
îmi cere să mă înfrânez pe mine însumi de la mândrie. 
Ascultarea loveşte mai ales mândria. Şi mândria este 
lucrul cel mai groaznic. Prin mândrie noi credem că, 
mă rog, ne desfăşurăm pe noi înşine, ne lărgim pe noi 
înşine, creştem noi înşine. Da de unde! Creştem ca un 
pufai, creştem ca o băşică de săpun. Prin mândrie te 
goleşti pe tine, că toți fug din jurul tău, toţi te ocolesc, 
nimenea nu mai e sincer cu tine. Te laudă în faţă, 
poate, dar tu îi dispreţuieşti. Ei, dacă ai putere, te 
linguşesc; dacă n-ai putere, ţi-o spun în faţă prin 
cuvinte . Și ai rămas singur , şi omul singur ec el mai 
neputincios. Îşi vede toată neputința. Încât cel mândru 
este cel mai singuratic. Ca să nu fii singur trebuie să 
fii smerit şi atunci toți te înconjoară. Dacă eşti smerit, 
toți intră în comuniune cu tine, în comunicare cu tine, 
şi îţi transmit putere şi puterea aceasta vine de la 
Dumnezeu. 

Aşa că să ne ferim de mândrie, de singurătatea 
pe care o aduce mândria. Aceasta este suprema 
neputinţă, acesta este golul. Ne golim de tot. Acesta e 
iadul. Aşa precum putem trăi într-un fel de plinătate, 
într-un fel de arvună a plinătăţii în Dumnezeu încă de 

aici, aşa putem trăi şi în iad încă de aici. Şi iadul este 
mândria mai ales şi celelalte patimi. Că toate te fac să 
te ocupi numai de tine însuţi. Şi când te-ai ocupat 
numai de tine însuţi, te-ai izolat, te-ai rupt de ceilalți 
ŞI s-au rupt şi ei de tine. 

Viaţa călugărească este şi o viață a comuniunii, 
a comunicării de putere. Şi unde este mai multă 
comunicare de putere decât în obşte? Obştea nu 
trebuie să fie numai ceva aşa, din afară, că suntem 
acolo împreună, că mergem la lucru împreună, că 
mâncăm împreună, că suntem toţi dintr-o mănăstire. 
Obştea trebuie să fie şi o legătură lăuntrică, frăţească, 
să te rogi pentru toţi ceilalți ca şi ei să se roage pentru 
tine. Să le spui cuvânt bun de îndemn la toţi, cu 
blândeţe, nu cu asprime. Să te smereşti în faţa tuturor, 
că şi ei se vor smeri în fața ta. Să le arăţi în toate 
felurile iubirea ta, ca şi ei să-ți arate iubirea lor. Şi 
atunci se lipesc membrii obştii, se lipesc aşa cum se 
lipesc celulele sau mădularele în trup, cum se lipesc 
toate în Hristos care puternic de tot le leagă pe toate. 

Obştea trebuie să fie un model de unire 
lăuntrică, de iubire. Ai lăsat părinți, ai lăsat fraţi, 
iubirea față de cei din obşte trebuie să fie mai mare 
decât iubirea naturală, decât iubirea firească faţă de 
părinţi şi de fraţi. Să te simţi ca într-o familie, să simţi 
că toți sunt pentru tine, dar şi tu pentru toți. Să te 
întăreşti unul pe altul la rugăciune şi să înveţi de la 
fiecare ceea ce are el bun, că fiecare are o calitate. „la 
să mă gândesc şi eu să am calitatea lui. Să te 
socoteşti că tu nu ai nici o calitate şi că toţi ceilalți au 
câte o calitate. Şi ia surprinde de la fiecare calitatea pe 

care o are, ca să înveţi de la fiecare. Să iau pildă de la 
fiecare. Că vreau să iau putere de la fiecare. Să-i cer 
cuvânt de putere, să-i cer ajutor. Să-l rog să-mi arate 
cum să scap de o scădere sau de alta. Să văd cum a 
învins el o anumită scădere. Să-l întreb cum a învins-o 
ca să merg şi eu pe drumul lui. Să-l rog să mă ajute. 
Pe toţi să-i rugăm să ne ajute. Fiecare să ne ajute într-un 
fel cu ce are el bun. Cred că asta e viaţa de obşte. 

Viaţa de obşte nu e ceva din afară. Nu au venit 
părinții în obşte numai aşa ca să fie la un loc aici, ca 
să poată să câştige mai uşor cele ale traiului, ci au 
venit în obşte ca să găsească o legătură lăuntrică, să 
găsească o frățietate lăuntrică, să găsească o căldură 
în această comunicare între ei. Să se simtă încălziți 
fiecare de dragostea tuturor. Să simtă cum toți se 
roagă pentru el şi se interesează fiecare de fiecare la 
ce treaptă este şi cum poate fi ajutat ca să înainteze. 
Să nu se simtă omul singur. Nu este bine să fie omul 
singur. Ne-a spus Dumnezeu că nu este bine ca omul 
să fie singur. Omul singur este omul slab. Deci asta 
este: ascultarea, dragostea faţă de toți frații din obşte, 
rugăciunea pentru toţi. 

Se spune în toate cărțile duhovniceşti că nu e 
bine să avem gânduri în rugăciune. Să ne dezlipim de 
toate gândurile, dar să ne dezlipim mai ales de 
gândurile pentru anumite interese. De pildă mă rog şi 
mă gândesc că: „Fi, uite, ar trebui să mai am şi eu în 
cameră ceva, să câştig şi eu ceva, sau să mă duc la 
stareţ să-i spun să-mi dea o haină mai bună. Ei, să mă 
mai odihnesc puţin că prea m-am obosit”. Sau alte 
lucruri. 

Oamenii din lume au multe alte griji: griji 
pentru slujbă, griji ca să ajungă la un post mai înalt, 
griji ca să roage pe cineva să intervină, griji că l-a 
supărat cineva, cum să-i răspundă, cum să se răzbune. 
Astea nu sunt bune, astea toate trebuie înlăturate când 
te rogi. Dar nu trebuie înlăturată grija pentru fratele 
care ştii că e pe cale să se piardă, care are lipsă de 
ajutorul rugăciunii tale, grija de mântuirea fiecăruia 
din frații tăi. Ne putem gândi atunci la cei care sunt în 
lume, care ne-au rugat să ne rugăm pentru ei. Ne 
putem gândi la ei, la greutăţile cu care se luptă, să ne 
gândim cu iubire la ei când ne rugăm, să suferim 
pentru ei. 

A venit cineva şi mi-a spus un necaz, o femeie 
necăjită, cu copii, bolnavă. Să suferim pentru durerea 
ei şi când ne rugăm să ne gândim la durerea eli. 
Dumnezeu nu ne cere să nu ne gândim la durerea lor 
şi la suferința lor. Să ne însuşim suferința lor, să trăim 
pentru ei, să ni se rănească inima, ca să zicem aşa, de 
rana dragostei. 

Este o rană a dragostei pentru Dumnezeu, dar 
este şi o rană a dragostei pentru oamenii care suferă. 
Să ne simţim şi noi răniți de dragostea acelora. 

Să nu fim aici nici fiecare numai pentru el 
singur, nici numai pentru obştea noastră, ci să fim 
pentru toți care ne-au spus de suferința lor. Şi să 
suferim pentru ei şi să ne rugăm pentru ei. Să ne 
rugăm cu tărie, să nu ne rugăm indiferent. Să ne 
rugăm suferind, să suferim în faţa lui Dumnezeu şi să 
ne rugăm cum suferă el. Cred că aşa suferea Moise 
când se ruga pentru evrei. Cred că aşa suferea 

Domnul când se ruga pentru noi: Milă Mi-e de popor. 
Cred că suferea. Să suferim pentru ei şi să ne rugăm. 

Să ne gândim cu suferință, că dacă ne gândim cu 
suferință, nu ne gândim cu poftă la ei: „Ah, ce bine că 
nu sunt şi cu ca €1!”, „Ah, ce frumoasă e femeia aceea 
care mi-a spus să mă rog pentru ea!”, „Ah, ce bine că 
are atâția copii şi, uite, eu nu sunt ca el şi dacă aş avea 
şi eu!”, „Uite că el face atâtea pentru copiii lui şi eu 
nu fac pentru mine nimic!”. Să ne gândim la 
necazurile lor şi nu la frumusețile, lucrurile bune, 
pozitive pe care le au. Să ne gândim la suferinţele lor, 
că toate sunt legate cu suferințe. Şi să suferim 
rugându-ne pentru ei şi atunci nu vom fi ispitiţi de 
păcate în rugăciunea noastră. Și să strigăm cu aceeaşi 
forță, să nu-L lăsăm pe Dumnezeu când Îi cerem 
ajutor nu numai pentru noi, dar nici pentru altul. 
„Doamne, nu Te las până nu-l ajuţi pe cutare! Mă 
doare, nu Te las, că mă doare sufletul pentru el! 
Doamne, nu Te las, ştiu că sunt un păcătos, scapă-mă 
de păcatele mele, dar, Doamne, nu Te las până nu Îl 
ajuţi şi pe celălalt!” 

Împărăţia lui Dumnezeu se ia cu sila, dar se ia 
cu sila nu numai pentru mine. Nu să caut să o iau cu 
sila numai pentru mine, ci să caut să o iau cu sila şi 
pentru frații mei, pentru cei din obşte şi pentru 
ceilalți. Într-o oaste luptă toţi, nu luptă fiecare soldat 
numai pentru el singur. Că dacă luptă numai pentru el 
singur şi fiecare va lupta numai pentru el singur, toți 
se vor pierde. la să-mi conjug lupta mea cu el, să 
luptăm împreună, să ţintim împreună spre duşman. 
Pune puşca ta lângă puşca mea. Hai să tragem 

împreună din tunul acesta, că dacă zici: „Numai eu 
vreau să trag”, nu mai facem nimic. Să luptăm 
împreună împotriva  duşmanului, să luptăm împreună 
ca să cerem îndurarea lui Dumnezeu. 

Obştea trebuie să fie o armată închegată, care se 
apără nu numai pe ea, ci apără şi pe frații din lume. 
Aşa ne vom face şi mai necesari lumii. De aceea vin 
oamenii la noi şi de aceea ne socotesc oamenii 
necesari. Că dacă noi nu ne vom mai ruga şi nu vom 
mai face nimic pentru ei, atunci vor zice: „A, păi ăştia 
se ocupă numai de ei, de ce să ne mai ducem la e1?”. 
Dar aşa, dacă ei simt că suferi pentru ei, că-i ajuţi la 
vreme de necaz, că te rogi pentru ei, că s-a revărsat 
asupra lor puterea rugăciunii tale, atunci îşi vor da 
seama ce rost mare are călugărul în viaţa Bisericii 
întregi şi în viaţa poporului. Ne facem utili şi aşa a 
fost  monahismul românesc întotdeauna, a fost de 
mare mângâiere poporului nostru. Sihaştrii aceia au 
spovedit pe voievozi, au spovedit pe ostaşii care se 
duceau la luptă, i-au întărit, i-au îmbărbătat de şi-au 
apărat ţara şi şi-au purtat greutățile în istoria noastră 
plină de greutăți. Au jucat un rol mare. Nu s-a văzut 
cum se duc ei în luptă, nu s-a văzut cum lucrează ei 
pe câmp sau în  meşteşugării, dar pe dedesubt se 
simțea că cra puterea lor. Aşa trebuie să simtă şi 
acuma, să simtă poporul că pe dedesubt e puterea 
călugărilor care îi sprijină. Puterea lui Dumnezeu care 
prin călugări îi sprijină. 

Eu n-aş vrea să mai lungesc vorba. Ca să rezum, 
rămân acestea deocamdată: ascultarea,  închegarea 
frățească a obştii, suferința fiecăruia pentru toate 

neajunsurile celuilalt şi rugăciunea pentu ei şi 
suferința pentru cei ce vin la noi să ne rugăm pentru ei 
şi dragostea pentru ei, dragostea această curată pentru 
ei şi pentru mântuirea lor, nu dragostea pentru 
plăcerea lumii. 

Noi nu ne mai gândim la noi. Călugărul nu se 
mai gândeşte la el, că atunci e tare în fața lui Hristos, 
când nu se gândeşte la el. Când se gândeşte la el, s-a 
închis în el însuşi şi e slab. Când nu te mai gândeşti la 
tine şi te gândeşti numai la puterea lui Dumnezeu şi la 
aproapele tău atunci eşti tare, atunci te umpli de 
Dumnezeu. Când nu mai eşti tu plin de tine, te umpli 
de Dumnezeu. Te goleşti de tine, ca să te umpli de 
Dumnezeu. Să te faci vas golit de orice lucruri care 
încurcă. 

Într-o casă plină de tot felul de lucruri alandala, 
nu mai intră nici un oaspete. Cum va intra Dumnezeu 
într-un suflet care e plin de tot felul de lucruri 
alandala în el? Trebuie să fie curat în casa ta. Trebuie 
să fie curat, trebuie să fie toate aranjate bine, că atunci 
intră Dumnezeu acolo. Trebuie să fie casa deschisă 
pentru El, pregătită pentru El, curățită pentru El şi 
atunci intră oaspeții cu bucurie. Trebuie să te duci 
numai la El, să nu te mai preocupi de tine când vine 
oaspetele. Cu atât mai mult intră Dumnezeu cu 
bucurie când eşti întreg în uşă şi în întâmpinarea Lui 
şi în jurul Lui când vine la tine, când toate sunt 
aranjate frumos în casa ta şi când nu vede la tine nici 
un interes pentru tine, când nu vede că Îl primeşti 
pentru cine ştie ce interes, ci Îl primeşti cu dragoste 
față de El. 

Aşa trebuie să ne fie sufletul, golit de toate 
lucrurile  neorânduite,  necuviincioase şi  necuvenite, 
plin numai de atenția faţă de El - ca să-L avem pe El -, 
plin de uimire faţă de EI, plin de laudă faţă de El, plin 
de dragoste față de El, plin de bucurie față de El, 
întreg îndreptați spre El şi numai spre El. Să nu ne 
mai vedem pe noi, şi atunci ne vede El pe noi. Să nu 
mai fim întorşi spre interesele noastre, ci întorși cu 
totul spre Dumnezeu, ca să reverse toată dragostea 
Lui peste noi şi să simţim bucuria. Cine iubeşte cu 
adevărat pe altul se bucură deplin privindu-l pe altul. 
Dacă se priveşte pe sine, nu pe altul, nu îl mai iubeşte 
deplin pe acela şi nici nu se mai bucură deplin de 
acela. Aşa trebuie să privim numai la Dumnezeu, cu 
totul să fim prinşi de privirea la Dumnezeu şi deloc cu 
privirea la noi înşine. Bunul Dumnezeu să ne ajute, să 
vă rugaţi şi pentru noi, păcătoşii. 

Părintele Cleopa: Părinților şi fraţilor, era de 
aşteptat să auzim de la părintele profesor aceste 
cuvinte pline de mângâiere şi înţelepciune duhovni- 
cească. 

Preacuviosul părinte profesor Dumitru Stăniloae 
este cunoscut nu numai în ţara noastră, ci şi peste 
mări şi peste ţări, pe alte continente, dar a rânduit 
Preacurata Fecioară Mana să se gândească în vara 
aceasta să vină să facă oleacă de popas şi în această 
mică obşte care este sub ocrotirea Maicii Domnului. 
Și iată că stând acolo la centru, în Bucureşti, unde se 
ocupă cu atâtea traduceri pentru hrana duhovnicească 
a monahismului nostru ortodox şi a tuturor creştinilor, 
iată cât de frumos vede el şi viaţa călugărească. Dar 

de ce o vede aşa? Pentru că mai mult decât noi toți, el 
îi cunoaşte pe Sfinţii Părinţi. Cel puţin aşa îl cunosc 
pe Părintele Dumitru de zeci de ani - cel mai format 
în Sfinți Părinţi, cel mai inițiat în traducerea lor. Şi de 
aceea el ne vorbeşte aşa de adânc despre viaţa de 
obşte şi despre viaţa creştină, pentru că el pururea este 
cu Sfinții Părinţi în inima şi în mintea lui. 

Aţi văzut ce a spus la început? Părintele profe- 
sor nu trăieşte numai în ţara noastră. El acum a venit 
de la Paris, poimâine pleacă la Atena, după aceea 
pleacă în Germania sau în Elveţia. El a văzut ceea ce 
este în Occident de atâtea ori şi la atâtea congrese: şi 
la protestanți şi la catolici. Și venind în ţară vede şi ce 
e la noi. Şi vedeți ce v-a spus la început? Că 
monahismul mai are şi astăzi un rol în viaţa poporului 
nostru, pentru că el dă pildă prin trăire şi prin trăirea 
lui de fiecare zi şi ceas şi clipă spre o viaţă mai 
desăvârşită creştină, de la care creştinii trebuie să ia 
pildă în toată vremea. Aceasta a zis-o dumnezeiescul 
părinte Isaac Sirul aşa: „Lauda Bisericii lui Hristos - 
zice el - este viaţa călugărească”. 

Și părintele profesor aşa a înţeles, că dacă noi ne 
vom face datoria după puterea noastră - cu toate că nu 
suntem oameni aşa învăţaţi, cei mai mulți dintre noi 
sunt oameni simpli - şi dacă ne vom sili după puterea 
noastră să trăim cele ce citim şi cele ce auzim, fiecare 
din noi va fi un fel de icoană şi o pildă de urmat 
pentru ceilalți frați ai noştri şi mai cu seamă pentru 
credincioşii din afară, care tocmai pentru aceasta 
doresc ei să vină la mănăstire, având credință că noi 

ducem o viaţă mai înaltă decât ei şi mai aproape de 
Dumnezeu. 

Este foarte adevărat, chemarea noastră spre 
aceasta este, spre desăvârşire. Că noi am urmat acel 
cuvânt din Evanghelie care zice: Cel ce vrea să-Mi 
urmeze Mie să vândă toate, să le dea săracilor şi să-Mi 
urmeze. Fu cu acest gând am venit. Și viața noastră 
aceasta, zice Sfântul Isaac, nu cere numai mântuire, ci 
desăvârşire. Că zice: Vrei să moşteneşti viața de veci? 
Păzeşte poruncile. Şi a spus acela: Le-am păzit Şi 
Mântuitorul i-a spus: Dacă vrei să fii desăvârşit încă 
una îți mai trebuie. Care? Pentru mântuire îi erau de 
ajuns poruncile legii, pe care le păzise tânărul acela. 
lar pentru desăvârşire i-a spus încă una. Care? Du-te, 
vinde averile tale, împarte-le la săraci şi vino şi 
urmează-Mi Mie. Cu acest gând a pornit fiecare din 
noi de la casa părintească: „Mă duc la mănăstire, las 
tată, mamă, toate, ca să-mi pot mântui sufletul cu 
ajutorul lui Dumnezeu”. 

Părintele Dumitru a înţeles foarte bine, a vorbit 
ca un părinte duhovnicesc care a trăit în mijlocul 
nostru de zeci de ani. Bunul Dumnezeu să-i dea 
sănătate şi mila lui Dumnezeu să-l întărească să ducă 
Filocalia până la capăt. Părintele, săracu', are 74 de 
ani, e cu doamna preoteasă aici, şi până la vârsta asta 
l-a ajutat Dumnezeu şi a văzut şi tomul VI al 
Filocaliei, care acum este la legătorie şi o să facă 
pomană să ne dea 400 de bucăţi. Şi să vă rugaţi cu 
toții la Bunul Dumnezeu şi la Maica Domnului să-l 
întărească să fie sănătos, să n-aibă piedici de undeva, 

să meargă înainte cu Filocalia, că are mari gânduri, şi 
mai cu seamă că această comoară filocalică a folosit 
monahismul nostru sute de ani. El vrea pe sfinții cei 
mai mari, unde sunt  esenţele cele mai mari 
duhovniceşti, să-i pună în  Filocaliile următoare. 
Tomul VII acum îl pregăteşte, urmează tomul VIII, 
IX, X şi se gândeşte şi pentru mai departe. Şi părintele 
nostru Stăniloae se va duce la Domnul şi noi ne vom 
duce, nu ştim care poate înaintea lui, dar peste veacuri 
în mănăstiri se va citi la trapeză din Filocaliile traduse 
de Părintele Stăniloae. 

EI, săracu', pururea stă cu condeiul în mână, zi 
şi noapte, pe la cursuri, scrie, munceşte, şi câte 
dinafară vin pe capul lui? Şi sora preoteasă îl ajută de 
foarte multe ori şi la scris şi la tradus, şi uite că pe 
amândoi i-a pus Dumnezeu şi Duhul Sfânt în slujba 
monahismului şi a Bisericii noastre. 

Vezi? Ar fi putut să facă lucrarea aceasta un 
episcop călugăr, căci Filocalia e paradisul gândirilor 
duhovniceşti, dar Dumnezeu a inspirat pe un preot de 
mir şi a adus-o până la jumătate, după cum vedeţi, şi 
vrea s-o facă până la 12 volume. Dar toți suntem 
datori să-i pomenim pe ei şi îi vor pomeni generaţii şi 
generaţii de monahi şi chiar de creştini, pentru că sunt 
Filocalii şi mai uşoare, cum sunt I, IV, V, iar altele 
sunt foarte grele, pe care numai monahii cei iscusiţi le 
înţeleg şi preoţii teologi. 

Dar va fi pomenit şi de preoţi şi de monahii 
noştri un părinte care a trăit în veacul nostru şi va 
duce mai departe această muncă grea, spirituală şi 

duhovnicească, spre folosul monahismului nostru şi al 
poporului nostru român. Bunul Dumnezeu să-i ajute şi 
Maica Domnului să n-aibă piedici, să-l țină sănătos 
până va vedea împlinit visul şi idealul lui duhovnicesc 
de a ajunge la sfârşitul Filocaliei. Amin. 


3 La doi ani după apariţia ultimului volum al Filocaliei 
(volumul XII, în anul 1991), Părintele Dumitru Stăniloae s-a 
mutat la Domnul la data de 5 octombrie 1993, în vârstă de 90 
de ani. 

